
SEVER NORAN 


Sever Noran 
Comoara care poate ucide 


În loc de prefaţă 


Vara era pe sfârșite. Ploua mărunt și, învăluit în pânza ploii, 
orașul se zgribulise parcă. 

Maiorul Bota fuma și își trecea alene mâna prin părul alb, 
vălurit. Locotenentul-major Radulian răsfoia, distrat, o revistă de 
arheologie editată de British Museum; din când în când, trăgea 
cu coada ochiului spre șeful său. 

Încheiaseră încă un caz și, potrivit obiceiului, Radulian făcea 
un scurt rezumat al întâmplărilor și punea în ordine fotografiile, 
notițele, revistele - toate acele obiecte care le folosise la 
elucidarea problemelor. 

Dând peste un film developat, îl vâri în epidiascop vrând să-l 
proiecteze pe perete. Și, deodată, pufni în râs. Bota își înălță 
sprâncenele groase, a mirare. 

— Ce s-a întâmplat, Raduliene? 

— Am dat de filmul pe care l-aţi aruncat ca „nadă”. Filmul 
care a fost furat la „Motanul sașiu”... A fost o glumă de zile 
mari... 

— Încetișor cu laudele... 

— Mi-l imaginez pe omul care l-a developat. Cu câtă 
nerăbdare a așteptat să vadă ce conține. Și când colo... Când 
Colo... 

Zicând acestea, Radulian apăsă pe un buton și becul 
epidiascopului se aprinse. Pe perete apăru conturul filmului. In 
loc de imagini, pe fiecare din cele aproape patruzeci de clișee se 
puteau citi aceleași cuvinte: 


„Salutări de la maiorul Bota! Pe curând!” 


— Îmi închipui ce furios a fost individul... l-aţi jucat un renghi 
nemaipomenit. Asta pe lângă povestea cu locotenentul Feleagă 
și „pietricica ucigașă”. Aţi condus toată afacerea ca un 
veritabil... 

Bota își înălță sprâncenele și își ţuguie buzele. Se aștepta ca 
Radulian să rostească cuvântul „fachir”, care devenise porecla 


maiorului. Dar „mânzul” - cum îi mai zicea uneori Bota - sesiză 
încotro mergeau gândurile șefului său. De aceea reluă. 

— ...Ca un veritabil maestru. 

Bota își subţie ochii, apoi clătină din cap și zâmbi. 

— Ai întors-o din condei. Ei poftim pe cine cresc! Dar, de 
altfel, tot eu sunt vinovat. Cum zic proverbele acelea? „Tel 
maitre, tel valet!” sau „Cum e turcul și pistolul...” sau... 

Radulian dădu din mână, ca și când s-ar fi apărat. 

— Degeaba! Niciodată n-o să ajung ca dumneavoastră, care 
lucraţi ca un „fachir”. 

Scăpând cuvântul, Radulian își duse mâna la gură, gata să 
izbucnească în râs. 

— la vezi! la vezi! îl ameninţă Bota. Și stinge naibii becul 
epidiascopului că acuși mă umflă și pe mine râsul. 

Afară ploua mărunt. Se apropia toamna. 


Pentru cine plânge marele zeu? 


Dacă cineva i-ar fi spus profesorului Marius Negrea că în 
vacanţa de vară va face o descoperire datorită căreia va trăi 
întâmplări de neuitat, desprinse parcă dintr-un roman palpitant, 
fără îndoială că tânărul i-ar fi râs în nas. Nu de alta, dar i s-ar fi 
părut cu neputinţă să facă o descoperire deosebită în comuna 
aceea de munte unde fusese repartizat cu trei ani în urmă - o 
comună cu casele zburătăcite pe versanţii munţilor sau ascunse 
prin văi, în care viaţa pulsa după datinile străbune, într-un cadru 
patriarhal, ferit de viitoarea vieţii citadine. 

Și totuși lui Marius Negrea i-a fost dat să facă o descoperire 
stranie, înfricoșătoare. 

În ziua aceea soarele dogorea ca niciodată, învăluind șiragul 
satelor de la poalele munţilor într-o căldură înăbușitoare, care 
sorbea cu sete răcoarea înmiresmată izvorâtă din adâncurile 
văilor umbroase și se prelingea către șes. Privit în zare „peisajul 
se vedea ca printr-o apă tremurătoare. Olteţul susura abia auzit, 
împletindu-și firul de apă argintie cu drumeagul ce urca pe 
lângă peștera Polovragi și-apoi se afunda în defileul din care, 
odată scăpat, ţâșnea spre înaltul muntelui, spre steiurile ce se 
iveau prin haina de brazi a Parângului ca prin rupturile unui 
cojoc. 

Liniștea amiezii. Nicio pală de vânt. Profesorul Negrea și cei 


doi elevi favoriţi - Ovidiu Novac și Sebastian Stoichiţă - 
porniseră, așa cum aveau obiceiul în zilele de sărbătoare, să 
„exploreze” (termenul este exagerat, desigur) peștera care se 
deschidea deasupra văii Oltețului. Işi vorbeau arar, simțind că 
inspirarea mai rapidă a aerului fierbinte le-ar fi diminuat 
puterile. 

În peșteră era răcoare. De îndată ce intrară, profesorul 
Negrea trase cu putere aerul în piept. Îi plăcea mirosul de 
mușchi umezit de firișoarele de apă ce alunecau printre fisurile 
stâncilor. Cei doi copii înaintară fără să-l aștepte. Știau că 
profesorul lor avea să-i urmeze după ce va face - câteva mișcări 
de înviorare. Statura-i înaltă, mlădioasă, se profila pe rotundul 
de lumină de la gura peșterii, creând un splendid efect de 
contre-jour. 

— Uuu! Uuu! făcu Ovidiu și strigătul lui coborî în adâncurile 
peșterii pe niște trepte invizibile. 

Ecoul multiplicat se adună și reveni hăuind ca un sunet de 
orgă, săltând pe nevăzutele trepte de negură spre gura peșterii. 
— Așteptaţi-mă! strigă profesorul, pornind în urma celor doi. 

Călca printre steiurile de stâncă umezite de apa care se 
prelingea din tavan, formând, în cele din urmă, un pârâiaș - 
încenușat ce-și căuta orbește drumul spre ieșirea din peșteră. 

Venea adeseori în această peșteră însoţit de cei doi elevi, 
Ovidiu se dovedise un băiat cu multă imaginaţie, care dădea 
figurilor de calcar denumiri pitorești: „Ciobanul cu oile”, „Schitul 
maicilor”, „Moș Nică, olarul”, „Călugărul”, „Paparuda”, „Crama 
cu butoaie goale”. Pentru el stalactitele și stalagmitele erau 
sulițele lăsate de războinicii lui Decebal - ulterior 
„îinveșmântate” în calcar; multe stânci reprezentau scuturi, 
coifuri și securi pietrificate, iar coloșii de granit erau vitejii 
regelui dac prefăcuţi în stane de piatră de către Zamolxe. 

Sebastian era cu doi ani mai mic. Nu avea prea multă 
imaginaţie; poseda însă un dezvoltat simţ practic. De aceea 
puteai fi sigur că în buzunarele lui sau în rucsacul de care nu se 
despărțea în asemenea excursii avea tot ce-ţi trebuia la nevoie: 
chibrituri, carbid, lanternă și baterii de rezervă, briceag, cuie și, 
bineînţeles, de-ale gurii. 

Ovidiu avea vreun motiv să se gândească la Decebal și la 
oștenii lui când vizitau peștera? Desigur! Profesorul Negrea le 
povestise o legendă potrivit căreia în această peșteră și-ar fi 


avut lăcaș zeul cel mare al dacilor - Zamolxe. După înfrângerea 
lui Decebal de către romani, oastea sa se răsfirase prin văile 
munților, cercând să ajungă la Zamolxe pentru a-i cere ajutorul. 
Dar nu mult după intrarea lor în peșteră, la gura acesteia se 
iviseră romanii. Dându-și seama că nici ajutorul său divin nu i-ar 
mai fi putut salva pe daci, Zamolxe le ceruse să-și dezbrace 
platoșele și în cele din urmă îi prefăcuse pe toţi în stane de 
piatră. Când intraseră, romanii nu mai găsiseră om viu. Totul era 
în nemișcare. 

„„.Doar din tavan se prelingeau picăturile de apă ca niște 
lacrimi. Erau lacrimile lui Zamolxe, care-și plângea poporul 
învins. 


De fiecare dată Marius Negrea se oprea în „Sala vitejilor 
împietriți” și, având în dreapta și în stânga sa pe cei doi copii, 
contempla peisajul de basm și urmărea nașterea bobiţelor de 
apă și căderea lor. Stătea adâncit în gânduri, iar copiii nu 
îndrăzneau să-l tulbure. Abia când Marius Negrea se ridica - 
semn că își puteau continua drumul - cei doi începeau să-l 
descoasă, punându-i tot felul de întrebări. 

Imediat după terminarea cursurilor, profesorul lor fusese 
solicitat de comisia județeană de arheologie să participe la 
lucrările pe care le executa un grup de specialiști români și 
străini pentru descoperirea, clasificarea și studiul obiectelor de 
artă brâncovenească de care era plină zona cuprinsă între 
Râmnicu-Vâlcea și Târgu-jiu. Marius Negrea primise cu plăcere 
să ajute grupul respectiv, mai ales că omul care conducea 
lucrările din partea cercetătorilor români era profesorul 
Dumitrașcu, savant de renume, pe care Marius îl avusese dascăl 
în facultate. Om la aproape șaizeci de ani, Dumitrașcu atrăsese 
atenţia străinilor prin studiile sale de bizantinologie. Era înalt, 
uscăţiv, veșnic preocupat, sever, cu chipul dăltuit de riduri. 
Zâmbea rar și în asemenea ocazii faţa i se lumina, cutele dintre 
sprâncene se netezeau, iar profesorul părea cu cel puţin zece 
ani mai tânăr. 

Aflând că Marius Negrea lucrează împreună cu „Cercetătorii 
de la Poieni” - cum li se spunea celor din grupul de oameni de 
știință care-și aveau sediul la „culele” din comuna Poieni -, 
Ovidiu şi Sebastian avuseseră o discuţie deosebit de 
interesantă, pe care profesorul lor o auzise fără să vrea. Ovidiu, 


căruia părinţii și colegii îi spuneau „Albăstrel”, din pricina ochilor 
săi de un albastru pur, era convins că săpăturile arheologice se 
făceau pentru a da de urma unor relicve brâncovenești, pe când 
Sebastian susţinea că se căutau urme din vremea lui Decebal, 
care, după părerea lui, murise aproape de oștenii lui pietrificaţi 
de Zamolxe. 

— Ti-am spus că e vorba de Constantin Brâncoveanu', îl 
apostrofase Ovidiu. Acesta a domnit acum două sute și ceva de 
ani iar arheologii caută urmele unei cetăţi construite de el să se 
apere de turci. Brâncoveanu a fost grozav de bogat. Bunicul 
meu zicea că a avut caleașcă de aur, iar la Horezu a înălțat o 
biserică din aur. 

— Și-acum unde-s toate astea? 

— Cică de frica turcilor ar fi ascuns caleașca în pământ. Cred 
că asta caută arheologii. 

— Și biserica? 

— Unii zic că a desfăcut-o în bucăţi și a îngropat-o, iar pe 
temeliile ei s-ar fi înălţat mănăstirea Horezu. Poate că asta 
caută „Cercetătorii din Poieni”. 

— Eu cred că totuși se caută comoara lui Decebal, o ţinea pe- 
a lui Sebastian. Las' că ne spune el, „tovarășul de istorie”. 

Profesorul Negrea zâmbise. Copiii îi spuneau „tovarășul de 
istorie”, după obiceiul școlarilor. Fără să le dea de înţeles că 
auzise discuţia, care, de altfel, îl amuzase, se grăbise să le 
spună câte ceva despre munca lui în cadrul grupului de 
cercetători români și străini. De-acum cei doi copii, Ovidiu și 
Sebastian, știau că se făceau studii asupra artei brâncovenești 
și, totodată, săpături arheologice pentru a descoperi o 
presupusă „Curte de vară” a vestitului domnitor. 

— Eu cred totuși că se caută o comoară. Comoara lui 


1 Constantin Brâncoveanu (n. 1654 - d. 15/26 august 1714) a fost 
domnul Țării Românești între anii 1688 și 1714, având una din cele 
mai lungi domnii din istoria principatelor române. Mare boier, nepot 
de soră al domnului Şerban Cantacuzino, el a moștenit și a sporit o 
avere considerabilă, care consta în proprietăţi imobile, bunuri mobile 
și sume de bani depuse în străinătate. În timpul în care a domnit, 
Tara Românească a cunoscut o lungă perioadă de pace, de înflorire 
culturală și de dezvoltare a vieţii spirituale, în urma sa rămânând un 
mare număr de ctitorii religioase și un stil arhitectural eclectic ce-i 
poartă numele. 


Brâncoveanu, pentru care turcii i-au tăiat capul că n-a vrut să le- 
o dea, concluzionase Albăstrel într-o discuţie cu Sebastian. 

Profesorul Negrea intervenise. 

— De ce crezi asta, Ovidiule? 

— Pentru că și dumneavoastră ne-aţi spus că legendele au 
ceva adevăr. Luând și Iliada în serios, Schliemann? a descoperit 
Troia’, iar, mai târziu, comoara lui Agamemnon? de la Micene”. 
Considerând că Odiseea nu-i o legendă, Evans a descoperit 
Cnossosul” și Labirintul din Creta. Dacă legendele spun că 


2 Heinrich Schliemann (n. 6 ianuarie 1822 - d. 26 decembrie 1890), a 
fost un arheolog german, născut în nordul Germaniei la Neu-Bukow, 
care a identificat urmele legendarei cetăţi grecești antice Troia din 
Asia Mică, azi în Turcia. 

3 Troia (în greaca veche Tpoia sau Twn, în latină Troia sau Ilium, în 
hitită Wilusha sau Truwisha) este un oraș legendar, locul unde s-a 
desfășurat Războiul Troian, așa cum este descris în Ciclul războaielor 
troiene, în special în Iliada, unul dintre cele două poeme epice 
atribuite lui Homer. 

4 Agamemnon (greacă: Ayautuvwv) a fost unul dintre cei mai 
importanţi eroi ai Greciei mitologice (cunoscut din Iliada). El a fost 
fiul și urmașul la tron al regelui Atreu din Micene și al reginei 
Aerope, și fratele lui Menelau. 

> Micene (în greaca veche Mvkivor, Mykenai sau Mvkivn, Mykenă, 
în greacă Mvkevec, Mikenes) este un sit arheologic în Grecia, situat 
la aproximativ 90 km sud-vest de Atena, în Argolida, Peloponez. În 
mileniul II î.Hr., Micene era unul dintre cele mai importante centre 
ale civilizaţiei grecești, o fortificație militară care domina mare parte 
din Grecia de sud. Perioada din istoria Greciei cuprinsă între cca. 
1600 î.Hr. și 1100 î.Hr. este denumită miceniană, recunoscându-se 
astfel importanta a orașului. 

6€ Sir Arthur John Evans (n. 8 iulie 1851, Nash Mills, Dacorum, 
Regatul Unit - d. 11 iulie 1941, Oxfordshire, Regatul Unit) a fost un 
arheolog englez. El a întreprins o serie de expediţii în Grecia și mai 
ales în Creta, contribuind esenţial între 1900-1931 la descoperirea și 
restaurarea palatului minoic din Cnossos. 

7 Cnossos, Knossos sau Cnosos (în greacă: Kvwo6c, Kns6s) este un 
sit arheologic situat la 5 km sud-est de Heraklion, capitala insulei 
Creta, în care se află ruinele unei importante așezări și ale unui palat 
minoic, descoperite și restaurate între 1900-1931 de către arheologul 
englez Sir Arthur Evans. Lucrările de reconstrucţie s-au bazat pe 
vechi imagini ale palatului găsite pe frescele minoice locale. Toate 
piesele originale (fresce, ceramică, obiecte de cult religios, podoabe 


Brâncoveanu, presimţind că turcii o să-l mazilească și o să-l 
ducă cu fiii săi la Istanbul și-a îngropat comorile, apoi ceva-ceva 
trebuie să fie adevărat. Turcii l-au ucis la Edicule fiindcă n-a vrut 
să le dea comoara. l-au ucis mai întâi băieţii, sub privirile sale... 
Dar Brâncoveanu n-a spus unde e comoara... 

— Legenda aceasta ar putea să aibă un dram de adevăr, se 
învoise Negrea, și iată de ce: unul dintre cercetătorii străini a 
făcut o descoperire interesantă. Un document vechi... Ei, dar 
despre asta o să vă vorbesc la timpul potrivit... 

Din ziua aceea cei doi copii așteptau cu multă nerăbdare 
întâlnirea duminicală cu profesorul lor. De fiecare dată îl 
zădărau cu întrebările privind „Comoara lui Brâncoveanu 
Profesorul Negrea se mulțumea să zâmbească, dându-le același 
raspuns glumet: 

— Chiar dacă-i adevărată legenda, comoara n-o va descoperi 
un arheolog, ci, așa cum s-a întâmplat adeseori, vreun amator 
sau un cioban ce își caută o oaie rătăcită sau un ţăran care sapă 
să-și care pietriș pentru temelia unei case. 

x 

Când Marius Negrea se ridică de pe stânca pe care șezuse în 
„Sala vitejilor împietriţi” își dădu seama că Ovidiu se depărtase, 
afundându-se în culoarul din dreapta. 

— Hei, Albăstrel, mai încet! strigă el. Nu cumva vrei să răzbaţi 
prin peșteră dincolo de munţi, în Ardeal? 

Copilul se opri. Profesorul și Sebastian se apropiam. 

— Păi chiar dumneavoastră ne-aţi spus că după părerea unora 
peștera aceasta răspunde în Transilvania. 

— Este o presupunere. Nimeni n-a reușit să-i dea încă de 
capăt. 

— Și dacă dacii cunoșteau acest drum subpământean? întrebă 
Albăstrel. Atunci ar fi posibil ca ostașii lui Decebal să fi scăpat 
de urmărirea romanilor afundându-se în peșteră și ieșind la 
lumină dincolo de munți. 

— Sau invers... 

Copilul rămase cu gura deschisă, a mirare. 

— Da! S-ar putea ca Decebal și ai săi să fi fugit de romani 
pătrunzând în peșteră din Transilvania și venind pe sub munte 


etc.) se găsesc în prezent la Muzeul Arheologic din Heraklion (muzeu 
care găzduiește exclusiv piese de pe insula Creta). La Cnossos sunt 
expuse numai copii ale acestora. 


până aici, în nordul Olteniei. Dar aici erau deja romanii stăpâni. 

Abia rostise aceste cuvinte că auziră un strigăt de groază. Cel 
ce ţipase era Sebastian, care înaintase de unul singur pe culoar. 
Ecoul  strigătului, multiplicat de vibrația  stalactitelor şi 
stalagmitelor, distonat de numeroasele pliuri ale pereţilor, 
răsună atât de sinistru, încât Ovidiu simți un fior rece prin tot 
corpul. Profesorul ţâșni de lângă el și, cu lanterna aprinsă, 
alergă în direcţia de unde presupunea că venise strigătul. 

Ovidiu rămase singur. Ingrozit, porni după profesor, dar după 
câțiva pași se împiedică și căzu. Scăpând lanterna din mână. 

Între timp, Marius Negrea ajunse în „Sala lacrimilor lui 
Zamolxe”. Lumina lanternei căzu pe chipul lui Sebastian. Copilul 
zăcea cu faţa în sus. Profesorul se aplecă, îi sprijini capul și-l 
clătină ușurel: 

— Sebastian! Sebastian! Ce s-a întâmplat? Sebastian! îl strigă 
el. Cu glas tot mai puternic, și, scoțându-și batista, o trecu peste 
patul de mușchi umed, apoi tamponă fruntea băiatului. Acesta 
deschise ochii, întoarse capul spre dreapta și rosti anevoie. 

— Acolo... e... cineva... 

Marius Negrea îndreptă lanterna în direcţia în care arătase 
copilul și cu greu își înăbuși un strigăt de groază: pe una din 
pietrele asemuite de Ovidiu cu scutul unui dac zăcea un călugăr. 

Profesorul sprijini copilul de peretele peșterii și se îndreptă 
spre omul care se zărea ca o pată de negură. Ajungând lângă el, 
înţelese: era mort. Ochii larg deschişi, ca ai unui om îngrozit de 
spectacolul văzut doar de el erau aţintiţi asupra tavanului din 
care se cerneau lacrimile marelui zeu al dacilor. Picăturile de 
apă spălaseră chipul mortului, ducând cu ele în barba cânepie 
șuvița de sânge care izvorâse din tâmplă. Obrajii și fruntea, de o 
paloare nefirească, contrastau cu roșul rubiniu care colorase 
partea stângă a bărbii. 

Omul zăcea ușor înclinat spre stânga, ca și când la încheierea 
spectacolului care-l îngrozise ar fi vrut să urmărească ieșirea din 
scenă a actorilor. Rasa călugărului era năclăită de apă și noroi, 
iar mâneca dreaptă sfâșiată. În palma dreaptă, între degetele 
chircite, ţinea o piatră ascuţită - un vârf de stalactită. Bocancii 
butucănoși îi ieșiseră pe jumătate din picioare, iar în dreptul lor 
stânca golașă era zgâriată, semn că, înainte de a muri, omul se 
zbătuse. 

Marius Negrea își trecu mâna peste fruntea îmbrobonată de 


sudoare și, mergând de-a îndărătelea, de parcă s-ar fi temut că 
mortul o să se ia după el, ajunse lângă Sebastian pe care-l 
ridică. Luminându-și drumul, traversă grăbit „Sala lacrimilor lui 
Zamolxe” și porni pe culoarul ce ducea spre „Sala vitejilor 
împietriți”, când, deodată, din negură izbucni un puternic 
fascicul de lumină. 

Se opri înspăimântat, dar imediat își dădu seama că în faţa lui 
se afla Ovidiu. 

— Ce s-s-s-a întâmplat? întrebă acesta. 

— Hai să ieşim! Lui Sebastian i s-a făcut rău... 

Porniră tustrei spre gura peșterii. Marius Negrea întorcea din 
când în când capul, ca pentru a se convinge că monahul 
rămăsese în negura peșterii. Abia când ajunse la lumină respiră 
ușurat și avu răgazul să se gândească la călugărul care trecuse 
în lumea drepţilor. 

Închise ochii și revăzu imaginea „Sălii lacrimilor lui Zamolxe”. 
Și, brusc, realiză scena: un om mort, deasupra căruia picurau 
lacrimile marelui zeu. Cine e acest călugăr? Cum a ajuns acolo? 
S-a accidentat și a murit sau... a fost ucis?” 

Ultima întrebare îl înfioră. Dacă nu i-ar fi fost rușine de cei doi 
copii, ar fi rupt-o la fugă spre sat, pe drumeagul care șerpuia pe 
lângă Olteț și nu s-ar fi oprit decât la postul de miliţie. 


„Omul cu umbrela” 


De îndată ce se lăsase înserarea, dinspre miazănoapte se 
înălțaseră nori ameninţători. Nu peste multă vreme se pornise 
un vânt puternic care stârnise vălătuci de praf ce se roteau 
haotic pe străzile aproape pustii ale orașului. Puţinii pietoni se 
refugiaseră în case, pe sub porţi, în localurile publice. Vântul 
gonea norii către câmpie, frământându-i, încâlcindu-i bezmetic, 
iar fulgerele și tunetele deveneau tot mai dese. 

Nicolae  Balotă, portarul întreprinderii de  prospecţiuni 
geologice, stătea la adăpost în cabina sa și privea vijelia de 
afară. Ferestrele erau zgâlţăite de vânt, iar frunzele, crenguţele 
rupte și chiar pietricelele stârnite de furtună loveau în geamuri 
cu intensitate crescândă. 

„Grozavă vântoasă, se trezi spunându-și Nicolae Balotă. S-a 
lăsat un întuneric de iad. Ce-ar fi să dau un telefon acasă, să-i 
spun Mariei să închidă bine geamurile. 


Formă numărul și peste câteva clipe auzi glasul soției. O 
întrebă dacă și acolo se stârnise vijelia. 

— E un vânt năprasnic, îi răspunse aceasta. Luminile de pe 
stradă s-au stins, iar becurile în casă pâlpâie. 

— Stai liniștită că doar nu suntem în Japonia, unde bat 
uraganele, ca-n filmul pe care l-am văzut. Inchide geamurile. 
Stai un moment! 

Zicând acestea, portarul puse receptorul pe masă și se uită 
prin gemuleţul ce dădea în culoarul prin care se intra în 
întreprindere. Zări un ins care își arătă legitimaţia. Nicolae 
Balotă apăsă pe un buton și portiţa se deschise. După intrarea 
acestuia, portarul privi becul de control de pe panou, semn că 
portita se închisese, apoi reluă receptorul: 

— Alo! A intrat Alexandru Stoian. Unul de la atelierul de 
cartografie. Aștia de la hărţi lucrează uneori până noaptea 
târziu. Așaa. Deci, ce îţi ziceam? A, da! să închizi bine 
geamurile. Dacă începe ploaia, vântul se va potoli. 

— Măcar. De ar începe odată! 

— Ei lasă... lasă... Ti-am mai spus: doar nu suntem în 
Japonia... 

Glasul portarului fu acoperit de un bubuit puternic, care 
zgâlţâi parcă din temelii cabina în care se afla. Balotă se porni, 
cu lux de amănunte, să povestească soţiei sale ce discutase în 
dimineaţa zilei cu un văr venit să-l caute la serviciu. 

Vântul continua să bată cu putere. In curtea întreprinderii 
norii da praf atrăseseră în vârtejul lor tot felul de gunoaie. 
Ramurile copacilor se loveau bezmetic. 

Trecuse aproape o jumătate de oră de când Balotă telefonase 
acasă, dar ploaia nu se dezlănţuise încă. Vântul bătea cu 
aceeași furie. Fulgerele și tunetele se ţineau lanţ. „E o furtună 
cumplită. Vântul ăsta a înnebunit lumea. Fir-ar să fie! la să mai 
telefonez acasă.” 

Ridică receptorul și dădu să formeze numărul, când o rafală 
de pietriș izbi geamul dinspre stradă, prefăcându-l în ţăndări. 
Vântul, de o tărie pătrunse prin spărtură, împrăștiind hârtiile de 
pe masa portarului. Balotă se aplecă să le adune, tocmai când 
se auzi o ciocănitură în geamul dinspre curtea interioară, semn 
că cineva voia să iasă pe portiţă. Năucit de zgomotul geamului 
spart și de rafala de vânt care-i răvășise hârtiile „portarul privi în 
fugă legitimaţia omului. „E tot Stoian. Vrea să plece”, gândi el - 


apoi apăsă pe butonul care punea în funcţiune mecanismul de 
deschidere automată a portiţei. 

„Fir-ar să fie de vânt! Ei, poftim! Acum a început și ploaia. 
Bate drept în mijlocul cabinei, de parcă s-ar fi spart acoperișul.” 

Aplecându-se în afară să culeagă cioburile de sticlă, Balotă 
văzu, preț de o clipă, silueta omului care ieșise. Fulgerător, se 
întrebă, ce căutase Alexandru Stoian în întreprindere. „Credeam 
că vine să lucreze. Dar a stat doar vreo jumătate de ceas. Ce i-o 
fi venit să facă atâta drum și mai ales să plece pe o vreme ca 
asta?” 

Un fulger deosebit de luminos sfâșie întunericul nopţii. Urmă 
un bubuit năprasnic, apoi se auzi ceva ca o plesnitură, urmată 
de un strigăt de groază. 

Nicolae Balotă simţi că îl trec fiorii. Scoase capul pe geam și 
privi de-a lungul străzii. La lumina fulgerelor văzu un om 
alergând prin pânza deasă a ploii. Işi dădu imediat seama că cel 
care fugea nu era Alexandru Stoian, ci un ins înalt, subțiratic, 
care când pășea se clătina, de parcă nu și-ar fi putut ţine 
echilibrul. Umbrela, pe care o ţinea spre spate, îi ascundea 
capul și partea de sus a corpului. 

„Fuge de parcă ar fi pe arcuri, fir-ar să fie! gândi Balotă. Cine 
a strigat? Nu cumva... Stoian? În cazul ăsta... în cazul ăsta...” 

Fără să stea mult pe gânduri, Balotă ieși din cabină, încuie 
poarta și porni de-a lungul străzii. Abia făcuse câţiva pași că, la 
lumina unui fulger, zări la vreo cincizeci de metri de el o 
mogâldeaţă care zăcea lângă bordura trotuarului. Acolo unde 
străduţa făcea o cotitură. 

Ca un făcut, fulgerele se înteţiră, de parcă ar fi vrut să-l ajute 
să ajungă mai repede lângă cel căzut. Câteva clipe mai târziu, 
Nicolae Balotă își dădu seama că omul care zăcea lângă trotuar 
era Alexandru Stoian. Se aplecă să-l ridice, dar înţelese că era 
rănit. Din pieptul acestuia se prelingea un firicel de sânge, care 
îi înroșise cămașa și haina. Ploaia dilua sângele, dându-i o 
culoare roză, nefirească. 

În câteva minute portarul reuși să ajungă în cabina sa, să 
telefoneze la salvare și la miliție. După alte câteva minute, care 
portarului i se părură o veșnicie, se auzi sirena salvării, apoi a 
mașinii miliției. Nicolae Balotă ieși să le întâmpine. 

Furtuna continua dezlănţuită. Fulgerele se încrucișau în 
înalturi, iar pânza ploii era deosebit de deasă. Nicolae Balotă era 


ud leoarcă, dar, în asemenea clipe, nu își putea permite să se 
gândească la sine. Stoian trebuia salvat. Omul nu murise, dar 
orice clipă de întârziere îi putea fi fatală. În asemenea situaţie 
ce mai conta că el, Nicolae Balotă, putea să răcească? 

„Fir-ar să fie! Peste ce am dat! Năpasta dracului!” gândea el, 
așteptând ca mașinile să se ivească de după colț. „Alexandru 
Stoian a fost atacat de cineva. A răcnit ca din gură de șarpe. lar 
cel care l-a atacat e individul cu umbrelă care fugea prin ploaie, 
cu pași ușori, de parcă ar fi fost pe arcuri. Dacă aș fi știut...” 

Gândind astfel, Nicolae Balotă își pipăi pistolul pe care îl purta 
la șold. Dacă ar fi știut ce se întâmplase l-ar fi somat pe omul cu 
umbrelă să se oprească sau ar fi tras în aer. Dar n-avea de unde 
să știe ce se întâmplase între Stoian și „Omul cu umbrelă”... 

x 

După plecarea ambulanţei, mașina miliției rămase încă multă 
vreme la locul unde fusese găsit rânitul. Din discuția doctorului 
cu căpitanul de miliție, Balotă înţelese că situaţia lui Stoian era 
gravă și că existau puţine șanse să scape cu viaţă. „Ce să fac? 
Să-l anunţ pe ofițerul de serviciu pe întreprindere. Poate că ar 
trebui să fie anunţată soţia rănitului... dacă o fi însurat.” 

Inainte de a-și pune gândul în aplicare, portarul întârzie 
câteva minute, privind activitatea milițienilor. Aceștia se zoreau 
- ploaia continua să cadă din belșug - dar nu lăsau să le scape 
amănunte care le-ar fi putut folosi la descoperirea criminalului. 
Fotograful folosea blițul fără economie. Lumina acestuia părea o 
copie la scară redusă a fulgerelor care săgetau înaltul 
văzduhului. 

Căpitanul Savu, care conducea cercetările, socoti necesar să-i 
mai adreseze portarului câteva întrebări, așa că se întoarse spre 
Balotă. 

— Ai putea să precizezi când s-a spart geamul de la cabina 
dumitale? Inainte sau după ieșirea lui Stoian pe poartă? 

— Cu puţin înainte, răspunse, cu glas ferm, Nicolae Balotă. 

— Deci... înainte. Hm! făcu căpitanul, apoi continuă: l-ai văzut 
bine faţa lui Stoian sau te-ai uitat numai la legitimație? 
Gândește-te bine. 

Balotă simţi că ceva nu era în regulă. „Fir-ar să fie de furtună! 
E drept că nu m-am uitat cum trebuie la chipul omului...” 

— Daa. M-am uitat, răspunse el, cu glasul gâtuit de emoție. 
Și-apoi, el e rănitul... Asta înseamnă că el și nu altcineva a intrat 


A 


în întreprindere... 

— Dar dacă o fi intrat „Omul cu umbrela”? întrebă căpitanul. 

Balotă vru să spună ceva, dar rămase cu gura căscată. 
Mirarea era atât de mare, încât își simţea capul gol de gânduri. 

— Stoian a fost, zise portarul, revenindu-și. Omul care a intrat 
avea haină. Cel care a fugit nu avea decât un fel de bluză 
subțire. 

— Unde lucrează Stoian? întrebă căpitanul. 

— La biroul de cartografie. Nu-i prima oară că vine să lucreze 
și după-amiaza, răspunse Balotă din ce în ce mai însufleţit, 
simțind că e tot mai sigur pe sine. De aceea nu m-am mirat că 
vine la serviciu... Nu credeţi că e cazul să anunțăm acasă la 
Stoian? 

Abia rostise aceste cuvinte că lângă căpitanul Savu se opri un 
subofițer de miliţie și-i raportă ceva cu voce scăzută. 

— Cum? întrebă mirat, deosebit de mirat, căpitanul. Dracu' s- 
o ia de treabă! Ești sigur? 

— Da, tovarășe căpitan. 

Ofițerul își întoarse lanterna spre Balotă, fixând fasciculul de 
lumină pe faţa acestuia, de parcă ar fi vrut să-l săgeteze. 
Văzându-i starea jalnică în care se afla - era ud leoarcă și 
începuse să dârdâie de frig -, renunţă să-i mai vorbească. Se 
multumi să-și încleșteze maxilarele și, încruntat, îi întoarse 
spatele, dând din mână cu lanterna de parcă ar fi vrut să 
scuture apa care se adunase pe mânerul acesteia. 

— Ce... Ce s-a... s-a întâmplat? întrebă Balotă pe subofițerul 
de miliţie. 

— l-am raportat că am telefonat acasă la Alexandru Stoian și 
că am vorbit cu cineva care mi-a comunicat că Stoian e plecat la 
pescuit, că e sănătos, bine mersi. Mi-a răspuns un vecin, cu 
care-i în derivație la telefon. 

— Cine? întrebă Balotă, speriat de o presimţire rea. Cine e 
sănătos și?... 

— Alexandru Stoian. 

— Nu se poate! Nu se poate! aproape că răcni Nicolae Balotă. 
Alexandru Stoian e rănit, l-a luat ambulanţa. Nu se poate... Nu 
se poate... 

Repeta cuvintele „Nu se poate” ca o placă de gramofon 
stricată, simțind că dinţii încep să-i clănțăne. 


Câţiva pași mai departe, căpitanul Savu urmărea ultimele 
acţiuni ale echipei de intervenţie. Ca pentru a se încredința că 
nu visează, vâri mâna în buzunarul de la piept și scoase 
legitimaţia găsită asupra rănitului - singurul document aflat în 
buzunarele omului care zăcuse lângă bordura trotuarului. Vâri 
capul în cabina mașinii și, cu ajutorul lanternei, cercetă 
fotografia de pe legitimaţia de intrare. 

„Poza e a rănitului, nu încape nicio îndoială, gândi el, 
amintindu-și chipul, omului pe care-l dusese ambulanţța salvării. 
Și totuși Alexandru Stoian e la pescuit. Atunci?” 

Punându-și această întrebare „căpitanul se întoarse și-l strigă 
pe subofițer. 

— Telefonează din nou acasă la Stoian. 

Subofiţerul salută și plecă. Rămas singur, căpitanul vru să-și 
aprindă o ţigară. Vârând mâna în buzunar simţi obiectul găsit 
asupra rănitului. Oricât de puţină experienţă ar fi avut în 
domeniul fotografic, Savu și-ar fi putut da seama cu ușurință că 
în minusculul cilindru de ebonit se afla un film de dimensiuni 
reduse. Nu putea să nu-și pună întrebarea: „Unde e aparatul de 
fotografiat?”, știut fiind că un film nu putea suplini aparatul. 

Se fotografiase ceva. Ce anume? Cine era „Omul cu 
umbrela”? De ce îl atacase pe presupusul Alexandru Stoian? Cei 
doi erau complici? Geamul de la cabina portarului se spărsese 
din întâmplare sau „Omul cu umbrelă” zvărlise cu pietricele în 
el? Dacă Alexandru Stoian se afla la pescuit, atunci cine e 
individul care îi seamănă? 

Subofiţerul trimis să telefoneze se înapoie. 

— Alexandru Stoian nu s-a înapoiat încă. Am lăsat numărul de 
telefon cuplajului, să ne telefoneze. 

— Mulţumesc! spuse căpitanul și se îndreptă spre cei din 
echipa de intervenţie, privindu-i distrat, cu gândurile aiurea. 

„Ei, poftim! își zicea el. Sunt de peste zece ani aici și nu mi s-a 
întâmplat niciodată să am două evenimente atât de... de 
idioate: cadavrul unui călugăr, iar acum... poftim! Altă 
dandana.” 


Un avertisment și o presimțire 


Locotenentul-major  Radulian dormea dus. Avusese o 
săptămână foarte încărcată. Lucrase ziua și noaptea pentru 


clarificarea unor probleme complicate. 

Visa că se află într-un avion, iar o sonerie de la intrarea în 
cabina piloților suna strident, îngrozitor de strident. Înfuriat, 
Radulian se ridică de la locul lui și porni spre soneria cu pricina, 
decis s-o oprească cu orice preţ. Ridică mâna să ajungă la 
mecanismul blestemat, dar alunecă și, dezechilibrându-se, 
dobori un pachet aflat în plasa de bagaje. Pachetul căzu, 
producând un zgomot cumplit și... Radulian se trezi. 

Constată imediat că soneria aparţinea telefonului. Ridică 
receptorul și auzi glasul maiorului Bota. 

— Uff. Că greu mai dormi, arheologule! 

— Să trăiţi, tovarășe maior. Într-adevăr... eram pe altă lume. 

— Dacă știam că ești pe altă lume te-aș fi rugat să-l cauţi pe 
un călugăr care cică ar fi făcut un popas într-o peșteră și să-l 
întrebi cine i-a dat certificat de liberă trecere peste Styx?. Apoi 
te rugam să-l aștepți pe malul Styxului pe un oarecare Stoian, 
care nu s-a hotărât încă ce să facă: să treacă sau nu în lumea 
drepţilor... 

Radulian își scutură capul. Nu înţelegea, nimic din ce-i spunea 
maiorul Bota. De aceea mormăi: 

— lertaţi-mă... Am impresia că aţi început cu șaradele. Nu 
pricep nimic. Trebuie să mă îmbrac și să vin la serviciu? 

Bota râse: 

— Ei vezi! ziceai că n-ai priceput nimic și, când colo, ai înţeles 
esenţialul. E ora trei. Peste o jumătate de oră voi fi cu mașina în 
fața locuinţei tale. la-ţi ce-ţi trebuie pentru o misiune în 
provincie. Sejurul - cum zic onetiștii” - poate dura vreo două 
săptămâni. Plecăm cu elicopterul. Plăcerea ta. Îţi amintești de 
„Cazul cuneiformelor”? Și-atunci am zburat tot cu drăcia aia de 
elicopter, de mi-au ţiuit urechile două zile. Noroc, mânzule, și 


* Styx este râul al cărui nume este cunoscut de mulți, fără a ști însă 
care îi este originea sau ce reprezintă exact. În mitologia greacă este 
un râu care separă lumea viilor de lumea morţilor. Styx, se spune, se 
învârte de nouă ori în jurul ținutului lui Hades (infernul sau lumea de 
dedesubt). Numele său vine de la cuvântul grecesc stugein, care 
înseamnă ură, Styx - râul urii. Râul era atât de respectat de zeii din 
mitologia greacă, încât ei fac jurăminte de viaţă doar menţionându-i 
numele, așa cum se face referire în mitul despre Dionis și Ariadna, 
unde Zeus „confirmă cu un jurământ irevocabil, atestând râul Styx”. 

? O.N.T., Oficiul Naţional de Turism. 


dă-i bice! 

O jumătate de oră mai târziu, locotenentul-major Radulian se 
afla în faţa blocului. Noaptea era pe sfârșite. Dinspre „Parcul 
Tineretului” bătea un vânt răcoros. Plopii foșneau neliniștiţi. 

Mașina sosi imediat. De îndată ce porniră maiorul Bota se 
grăbi să-și informeze subordonatul asupra misiunii. 

— Mergem în orașul... Am fost anunţaţi că la Întreprinderea 
de prospecţiuni geologice s-a produs un eveniment deosebit. 
Cineva a pătruns în incinta întreprinderii, se pare că a 
fotografiat ceva, s-a găsit un film... Tot în zonă a fost găsit 
cadavrul unui călugăr. Într-o peșteră. 

— Și au vreo legătură cele două evenimente? întrebă 
Radulian. 

— Cine poate ști? răspunse, dus pe gânduri, maiorul Bota. 
Există ceva curios în povestea cu călugărul: n-a prea murit de 
moarte bună. 

x 

Se luminase de ziuă. Elicopterul zbura lin, oferind pasagerilor 
peisajul de basm al depresiunilor din nordul Olteniei. Munţii 
Lotrului păreau poleiţi cu argint; soarele, abia răsărit, se 
străduia să ridice negurile de prin văi, pentru a topi raze aurii în 
panglicile râurilor care se zoreau coborând spre sud. 

Radulian, pe care Bota îl botezase „arheologul” datorită 
ajutorului dat de acesta în rezolvarea unor cazuri în care 
arheologia și istoria își spuseseră din plin cuvântul!*, cunoștea 
încă din anii studenţiei această zonă a mănăstirilor oltene. În 
dreapta unui fir de apă argintiu recunoscu mănăstirea Bistriţa și, 
ceva mai sus, Arnota, unde odihnește Matei Basarab. Zări apoi 
mănăstirea Horezu. Undeva, în stânga, căută cu privirea 
comuna Oboga, renumită pentru măiestria meșterilor olari. Ca 
într-o fulgerare îi apărură culele de la Măldărăști - aceste mici 
„castele” ale boierilor olteni din vremea lui Brâncoveanu -, apoi 
mănăstirea Polovragi și firul argintiu al Oltețului. 

Elicopterul se pregăti de aterizare. 

Peste o jumătate de oră Bota și Radulian se aflau în biroul 
căpitanului Savu. Acesta le prezentă datele pe care le deţinea la 
acea oră. Bota asculta cu atenție, privind undeva, în tavan. Nicio 
cută nu se mișca pe chipul său bronzat de soarele verii. 
Sprâncenele negre și groase, răzvrătite spre fruntea ridată, 


10 Vezi „Greşeala fatală” de Sever Noran. 


păreau desenate și contrastau plăcut cu părul alb. Nimic nu 
putea trăda gândurile maiorului. 

Radulian - blond, înalt, împlinit de-acum, la cei 25 de ani pe 
care-i avea - îl privea din când în când cu coada ochiului. Era 
convins că sub aparenta liniște a „fachirului”, cum fusese 
denumit Bota, începuseră să se învălmășească tot felul de 
ipoteze. Știa că în asemenea momente șefului său nu-i plăcea 
să fie deranjat, așa că nu încercă să întrerupă expunerea 
căpitanului Savu cu vreo întrebare. 

— Părerea mea, spuse în încheiere căpitanul, e că „Omul cu 
umbrelă” a fost complicele presupusului Alexandru Stoian, care 
a intrat în întreprinderea de prospecțiuni geologice. Cei doi s-au 
răfuit apoi, iar unul a fost rănit. Individul cu umbrelă a dispărut 
fără urme. Niciun indiciu. Doar în ce privește statura. Portarul a 
relatat că era înalt și slab. A! Și încă o precizare: mi s-a telefonat 
de la spital că rănirea s-a produs cu un cuţit. Seara, târziu, ne- 
am lămurit și în privinţa lui Alexandru Stoian. Omul a fost la 
pescuit. Cel care a intrat în întreprindere e fratele său, 
Gheorghe Stoian, care-i seamănă. 

— Cu ce permis de intrare? întrebă Bota, pe neașteptate. Al 
lui Alexandru? 

— Cartograful l-a avut tot timpul în schimb... 

Maiorul ridică sprâncenele, așteptând continuarea cu vădit 
interes. 

— „În schimb s-a dovedit că permisul cu care s-a intrat în 
întreprindere era fals. lată-l aici, arăta el spre masă. 

În clipa aceea sună telefonul. Căpitanul ridică receptorul și 
ascultă atent comunicarea care i se făcea. Apoi puse receptorul 
în furcă și se adresă lui Bota. 

— Rănitul a fost identificat de soția sa. Este, într-adevăr, 
fratele lui Alexandru Stoian. Asta explică confuzia portarului. 
Pentru a-l scuza, este de ajuns să ne gândim la furtuna aceea... 

Bota își încruntă sprâncenele, întinse mâna și luă de pe masă 
permisul. Îl cercetă cu atenţie. 

— Amprente? întrebă el. A 

— Numai ale celui care l-a folosit. Ale rănitului, adică. In 
buzunarele lui am găsit un film și o agendă. Sunt aici, pe masă. 

Se auzi o ciocănitură în ușă și un tânăr locotenent de miliţie 
dădu buzna. Era mic de statură, cu o faţă de copil. Văzând că 
Savu nu era singur, se fâstâci, salută, apoi își reveni și se 


prezentă. 

— Sunt locotenentul Feleagă Ștefan, îmi permiteţi să 
raportez? 

Savu clătină din cap. Bota îl îndemnă cu un gest. 

— Rănitul se numește Gheorghe Stoian. E căsătorit. Soţia sa a 
fost plecată la părinţi, la Craiova. Venind azi-dimineaţă, nu și-a 
găsit soțul și-atunci a telefonat la serviciu și... In fine... a intrat la 
bănuieli și așa se face că a ajuns la miliţie, iar de aici la spital, 
unde și-a descoperit... adică și-a identificat soțul. Asta e tot ce 
am aflat. 

Căpitanul Savu privi spre Bota, care reintrase în starea de 
imobilitate, caracteristică momentelor când gândea profund. 

— Aici sunt fotografiile de la locul faptei, continuă 
locotenentul, scoțând dintr-o servietă un plic. Sunt în dublu 
exemplar. 

Bota întinse mâna, luă plicul și i-l dădu lui Radulian. 

— Alege câte una din fiecare, spuse el și, arătând spre masă, 
continuă: ia măsuri ca filmul acesta să fie developat. Cu grijă 
însă. Foarte mare grijă. S-ar putea - maiorul zâmbi - să nu 
conţină nimic. Cred că e un film de rezervă. Celălalt, folosit, o fi 
în aparatul cu care s-a fotografiat. In ce vă privește... 

Maiorul se adresase căpitanului Savu. Acesta se înălţă - parcă 
în scaun. Bănuia că Bota o să-i ceară sprijinul și era bucuros că 
poate să lucreze cu „Fachirul”, despre care se povesteau lucruri 
de-a dreptul uimitoare. 

— În ce vă privește, vă rog să aflaţi cât mai multe date despre 
Gheorghe Stoian. 

— E gestionar la un magazin alimentar. În ultima vreme 
cam... trăgea la măsea. Căsătorit, fără copii. Locuinţă modestă. 
Trai modest. Soţia lui n-are serviciu. E puţin cam prea elegantă. 
Dar tatăl ei e inginer și își mai ajută fiica, raportă, cu o viteză de 
necrezut, locotenentul Feleagă. 

Bota zâmbi și trase cu coada ochiului spre Radulian. 

— Bravo! exclamă. lată ce înseamnă a ști să-ţi faci datoria! 

— Mai e ceva, tovarășe maior, continuă Feleagă încurajat de 
elogii. La locul faptei s-a descoperit un mic carneţel. lnăuntru 
sunt niște numere de telefon. N-ar fi bine să văd ale cui sunt? 

Bota se adresă lui Savu: 

— Ce ar fi, tovarășe căpitan, ca pentru o perioadă să ni-l 
detașaţi pe acest tânăr? întrebă el. Va fi ajutorul lui Radulian. 


Subordonatul dumneavoastră cunoaște zona, oamenii... 

— De acord, tovarășe maior. 

— Și-acum, despre celălalt caz. Descoperirea din peșteră. Vă 
ascult. 

Căpitanul Savu relată cele ce-i fuseseră raportate de șeful 
postului de miliţie la care se prezentase profesorul Marius 
Negrea, apoi îi dădu să citească raportul întocmit de patrula de 
intervenţie. 

— Procurorul Ștefănescu a ajuns la concluzia că e vorba deo 
crimă, spuse căpitanul, după ce Bota parcurse cu privirea 
raportul. Călugărul n-a putut fi identificat. Asupra lui nu s-au 
găsit documente. E greu de presupus cine poate fi. Am dat ordin 
să se întrebe la mănăstirile din zonă. Călugării au însă obiceiul 
că mai pleacă vara prin sate sau spre munte, așa că, zic eu, va 
fi greu de descoperit curând. La mănăstirea B. Se aștepta un 
oaspete de la Sfântu Munte, de la Athos... 

Telefonul sună prelung. Căpitanul ridică receptorul și ascultă. 

— Cum? Cine? Nu înţeleg, tovarășe plutonier-major. A, Marius 
Negrea! Cum, adică, un ultimatum? Ce să dea? Obiectul luat de 
la călugăr? Ce obiect? Bine, bine, o să stăm de vorbă cu el... 

Mai ascultă câteva clipe, apoi închise și se adresă lui Bota. 

— Profesorul care a descoperit călugărul asasinat a primit un 
telefon... Negrea lucrează cu grupul de cercetători de la Poieni, 
grupul de bizantinologi... | s-a telefonat și a fost somat să dea 
imediat obiectul luat de la călugăr. Profesorul zice că n-a luat 
nimic. Și eu îl cred. 

Bota aruncă o privire spre Radulian. 

— Ce zici, arheologule? Nu vrei să-l cunoști pe Marius Negrea? 
Poate descoperi că ați fost colegi de facultate. Ce noroc pe 
dumneata să ne lovim din când în când și de câte un caz... 
arheologic! Te vei mișca în voie, ca peștele în apă... între timp 
eu dau o fugă la spital. Cu tovarășul căpitan Savu. De acord? Nu 
de alta, dar presimt ceva... 

Radulian ciuli urechile. „Fachirul începe cu ale lui. A mirosit o 
pistă și-acum...” 

Nu avu timp să-și continue gândul. Bota se ridicase. 

— Cum o fi arătând Gheorghe Stoian? întrebă el și privi spre 
locotenentul Feleagă. Primul avertisment a sosit. L-a recepționat 
Negrea. Cred că pe al doilea o să-l primească Stoian. Dacă o să 
aibă urechi să audă. Și dacă presimţirea mea are să se 


adeverească. Sunt bune și avertismentele acestea la ceva. Ce 
zici, arheologule? 
x 

Maşina gonea spre spitalul unde fusese transportat rănitul. 
Bota tăcea, iar Savu nu îndrăznea să-i întrerupă meditaţia. 
Curând zăriră, cocoțat pe un deal străjuit de brazi, sanatoriul- 
spital în care era internat Gheorghe Stoian. Pentru a ajunge 
acolo fuseseră nevoiți să traverseze orașul și apoi să urce în 
serpentine până la platforma formată din stânci, pe care fusese 
clădit sanatoriul pentru bolnavii de plămâni, devenit ulterior 
spital, prin adăugarea unor clădiri ce ocupaseră întreg platoul. 
Spre nord de la ultimele construcţii, lipite parcă de peretele 
stâncos, muntele se ridica semeț, acoperit de brazi falnici. 

Aripa spitalului dinspre nord era mai întunecoasă, dar mai 
liniştită. Stoian fusese internat într-una din încăperile aflate aici. 
Dacă cineva s-ar fi cocoțat într-unul din brazii de pe versantul 
muntelui, în partea de miazănoapte a spitalului, ar fi putut 
vedea cu ușurință întreg ansamblul sanatorial. 

Alungind la spital, maiorul și însoțitorul său cerură să fie 
primiţi de directorul acestuia, doctorul Micu. Convorbirea dură 
mai bine de o jumătate de oră. 

x 

Femeia stătea pe un scaun, cu faţa îngropată în palme și doar 
arar privea spre bolnavul aflat în comă profundă. Lângă ea, 
Alexandru Stoian, cartograful Întreprinderii de prospecţiuni 
geologice, stătea ţeapăn, cu ochii țintă spre capul fratelui său, 
înfășurat în bandaje. Căzând, Gheorghe Stoian se lovise la cap și 
avusese o comoţie cerebrală. Se făcuse o intervenţie 
chirurgicală și acum se aștepta efectul. Un lucru era cert: rana 
pricinuită de cuţit era mai puţin periculoasă decât fractura 
craniană. 

Toropită de oboseală, sora picotea cu mâinile în poală când 
intră doctorul întovărășit de Bota și Savu. Soţia lui Gheorghe 
Stoian ridică privirea și căută întrebătoare spre medic. Acesta 
cercetă bolnavul, apoi dădu neputincios din mâini. 

— Medicina a făcut tot ce i-a stat în putinţă, spuse el, cu glas 
tare. Restul depinde de bolnav. 

Soţia lui Gheorghe Stoian își lăsă capul în jos. Părul castaniu, 
revărsat pe umeri, se despică în două. Işi sprijini fruntea în 
mâini și rămase așa vreme îndelungată. Doctorul o cuprinse 


proteguitor de umeri și o ajută să se ridice. 

— N-are rost să rămâneţi aici, spuse ei. Bolnavului i se va face 
iarăși transfuzie. Nu-l puteţi ajuta cu nimic. Haideţi să ieșim. 

leșiră cu toţii. Ajungând pe culoar, doctorul făcu prezentările. 
Maiorul Bota o invită pe soţia rănitului să ia loc pe una din 
băncile de pe culoar. Alexandru Stoian se așeză lângă el. 

— Dumneavoastră... începu el, adresându-se lui Savu, cred că 
ar fi bine să telefonaţi la postul de miliţie din comuna P. Mergem 
acolo peste o oră. Bine? Apoi mă așteptați în hol. 

Căpitanul înțelese că Bota voia să rămână doar cu soţia și 
fratele lui Gheorghe Stoian. 

— Am spus tot ce știu, spuse Mona Stoian și în glasul ei se 
simţea nervozitatea omului sâcâit. 

Bota nu reacţiona imediat. În lunga sa experienţă avusese de- 
a face cu o mulţime de oameni care-i puseseră răbdarea la grea 
încercare. Se obișnuise să tacă și să aștepte. Până la urmă cei 
de felul Monei Stoian își descărcau nervii și deveneau docili. 

— Nu știu ce ar fi putut căuta Gicu, adică soțul meu, la 
întreprinderea unde lucrează Sandu, spuse ea, ca pentru sine, și 
privi spre cumnatul ei. Habar n-am. Am fost plecată la Craiova, 
la părinţi. Ce să caute el acolo? Și cine avea interes să-l 
omoare? 

— De unde până unde această... idee? întrebă Bota. 

— Toată lumea în spital vorbește... S-au aflat multe... Că a 
vrut să fure nu știu ce împreună cu un vagabond, care apoi a 
vrut să-l omoare... Mi se pare că trăiesc un vis urât. Gicu să 
fure? 

— Soţul dumneavoastră obișnuia să bea? 

— D-da. De unde știți? 

— La analiză s-a găsit un oarecare procent de alcool în sânge, 
spuse Bota, bazându-se pe cele aflate în discuţia cu directorul 
sanatoriului. Îi cunoașteţi, cumva, prietenii? 

Femeia rămase câteva clipe în cumpănă. 

— Nu pot numi pe cineva, tovarășe maior. De la o vreme Gicu 
bea cu cine se nimerea. Era darnic. După ce se ameţea puțin, 
oferea de băut oricui se afla în preajma lui. 

— N-aţi observat nimic deosebit la soțul dumneavoastră în 
ultima vreme? 

Mona Stoian tăcu. Se gândea. Nu știa ce să spună. 

— Știu eu ce să zic? Sandu e aici, de faţă, poate să confirme. 


Mi se părea puţin schimbat. Mai nervos. Închidea magazinul sau 
lăsa fetele, adică salariatele, să vândă și venea acasă spunând 
că nu se simte bine. Cred că muncea mult la serviciu. Când am 
venit azi-dimineaţă, am văzut haina cu actele și cheile de la 
magazin acasă. Am crezut că s-o fi dus după lapte... 

Bota privea visător de-a lungul culoarului. „E drept, Gheorghe 
Stoian nu avea acte asupra lui. Doar o agendă și legitimația 
aceea. Și-a lăsat actele acasă cu bună știință sau fiindcă a fost 
distrat?” se întrebă el și privi spre Mona Stoian. Femeia avea 
ochii căprui, migdalaţi, părul șaten, faţa tinerească, deși după 
toate aparențele trecuse de treizeci și cinci de ani. Mică de 
statură, dar bine proporționată, soţia lui Gheorghe Stoian putea 
fi socotită o femeie frumoasă. Avea mișcări încete, feline, iar 
umbra vineţie de sub ochi îi conferea o tentă de femeie 
îndurerată, ceea ce - în ciuda situaţiei în care se afla - îi sporea 
farmecul. 

„Să fi intervenit o altă femeie în viaţa lui Gheorghe Stoian? se 
întrebă Bota. Asta ar explica schimbarea sa din ultima vreme.” 

— Ne-am căsătorit de aproape zece ani și, uite, Sandu e aici, 
poate să confirme, ne-am înţeles totdeauna bine, deși Gicu e o 
fire independentă, voluntară... Eu am vrut să urmez 
conservatorul, dar l-am întâlnit pe el și... Din păcate, n-avem 
copii. Acum, dacă Gicu s-ar prăpădi, vă închipuiţi... N-am nici 
serviciu... 

Izbucni în plâns. Un plâns greu, de om pentru care toate 
speranţele s-au dus pe apa Sâmbetei. Bota o lăsă să-și descarce 
tensiunea nervoasă și se adresă lui Alexandru Stoian. Acesta 
semăna leit cu fratele său. Nu prea înalt, cu părul creţ, fruntea 
bombată, nasul cârn și pomeţii obrajilor roșii. Avea mâini de 
femeie, cu degetele lungi, delicate. 

— Eu ce să vă spun? zise Alexandru Stoian. Habar n-am de 
toate astea! Ce o fi căutat în întreprindere? Ce a vrut să facă? In 
niciun caz nu e vorba de furt. Ce să fure? Și-apoi Gicu are destul 
pentru a nu fi tentat să... Eu am fost la pescuit. Am plecat de 
acasă pe la ora patru și m-am întors noaptea. Am dat la păstrăv 
cu încă un prieten, Nicolae Moraru, care lucrează la serviciul 
tehnic. Cu el am plecat, apoi pe la șapte ne-am despărțit. Eu nu 
sunt căsătorit. N-am de dat nimănui raportul unde merg. La 
serviciu, azi-dimineață, mi s-a facut control la lucrările din fișet 
de către inginerul șef, tovarășul Grecu, și de către cineva de la 


miliţie. Nu mi-a dispărut nimic... Nu s-a umblat în fișet. 

— Despre asta o să mai vorbim, tovarășe Stoian, spuse Bota. 
Vă mulțumesc. Dacă o să mai fie nevoie, o să vă mai solicit, 
încheie el și se ridică, deoarece îl văzu pe directorul spitalului că 
venea spre ei. 

Doctorul Micu era un om în vârstă, cu favoriţi albi, coborât 
parcă din tablourile cu savanţi care împodobeau culoarele 
clădirii. 

— Vă căutam, spuse acesta. Veniţi, vă rog, în biroul meu. Am 
cafeaua pregătită. Doar s-o încălzesc. 

Bota îl urmă. Fu servit cu o ceașcă de cafea. Doctorul sorbi și 
el câteva înghiţituri, apoi își încrucișă mâinile pe piept. 

— lată de ce v-am chemat: acum zece minute am primit un 
telefon. Glas de femeie. Vroia să afle starea bolnavului 
Gheorghe Stoian. l-am spus. Mi-a mulțumit. Apoi a închis. 
Telefonul ăsta al meu are însă un defect. Uneori nu se 
decuplează. Am vrut să telefonez soţiei mele, dar am constatat 
că mai eram în legătură cu femeia care, îmi vorbise. Am auzit un 
glas de bărbat care spunea răstit: „Termină! N-are decât să 
crape! „Apoi l-am auzit din nou: „Ce are telefonul ăsta? Centrală 
de provincie, lua-o-ar dracu'!” A bătut nervos în furcă și 
telefonul s-a decuplat. 

— Aţi remarcat vreo particularitate... vreo ciudăţenie în glasul 
femeii sau al bărbatului? întrebă Bota. 

— Știu eu ce să spun? murmură doctorul după câteva clipe de 
gândire... Parcă... Dar nu sunt sigur. Omul care se răstea avea 
un accent cam ciudat. Curios mi s-a părut altceva. Și de aceea 
vă căutam. Soţia mea a primit și dânsa un telefon. 

Bota dădu din cap a înţelegere. 

— Nu cumva un... avertisment? întrebă maiorul. 

— De unde știți? se miră doctorul. 

— Și nu cumva i s-a cerut să vă transmită un mesaj? 

— Exact. Dar... 

— Să-l lăsaţi pe Stoian să moară, deoarece spionii trebuie să 
moară... 

Doctorul era din ce în ce mai uimit. Omul din faţa lui știa ce i 
se telefonase soției lui! 

— Exact, tovarășe maior. Termenii însă au fost alţii. A! la 
staţi! Formidabil! Daţi-mi voie să telefonez acasă, spuse el și 
ridică receptorul. 


Peste câteva clipe vorbea cu soţia lui. 

— Alo, Valeria, te rog amintește-ți exact cum a zis individul 
acela? Cum? Deci „Spionii n-au decât să crape.” Bine, Valeria. 
Da, cineva se interesează de această întâmplare. Mulţumesc. La 
revedere! 

Bota își țuguiase buzele. Ochii săi de un albastru metalic se 
subțiaseră. A mirare sau a zâmbet? 

— Aţi auzit, nu-i așa? spuse doctorul. Deci cuvântul preferat e 
„să crape”... Eu, dacă mai telefonează, o să-l fac să vorbească 
mai mult, să... 

Bota se ridicase. 

— Nu e cazul să faceţi pe... detectivul, după cum nu trebuie 
să vă alarmaţi. Dacă femeia vă telefonează, vă rog să nu-i 
ascundeţi adevărul: Gheorghe Stoian are puţine șanse de 
scăpare. 

Rostise ultimele cuvinte cu un ton ce nu admitea replică. 

— De aceea vă rog să aplicaţi măsurile pe care le-am stabilit 
împreună. Nu discutaţi absolut cu nimeni... 

— ÎI aştept pe omul dumneavoastră... 

— Va veni la ora două. Bună ziua! 

Maiorul ieși. Ajungând în hol, dădu cu ochii de căpitanul Savu. 

— Ai vorbit cu postul de miliție? 

— Da. Ne așteaptă. Pe mort l-au luat călugării de la mănăstire 
să-i facă cele cuvenite, după datina monahală. 

— Așaa? Bine. Hai la mașină. Sau, mai întâi, să mâncăm ceva. 
Mi-e o foame de lup. De când cu avertismentele astea, simt că 
îmi sporește apetitul. Doctorul a primit și el unul... 

Peste o jumătate de oră terminau de servit prânzul într-un 
restaurant din centrul orașului. 

— Acum e timpul să plecăm, spuse Bota. Și, te rog, nu mă mai 
privi așa că nu-mi place. 

— Aveţi o energie... tovarășe maior! Și... și un fler care mă 
uimește. L-aţi dat gata pe doctor cu... presupunerile 
dumneavoastră, care s-au adeverit... 

Bota își ciupi obrazul drept. Căpitanul Savu n-avea de unde să 
știe că acesta era un tic nervos, când ceva nu-i era pe plac. 

— Adevărul e că... am și noroc! Îmi cade uneori câte o pleașcă 
de mă mir și eu. Bunăoară, în cazul lui Gheorghe Stoian. Ce s-ar 
fi întâmplat dacă individul nu se lovea la cap? 

Căpitanul făcu ochii mari. Nu înţelegea nimic. Dacă Radulian 


ar fi fost de faţă nu s-ar fi mirat: locotenentul-major era obișnuit 
cu șaradele „Fachirului”. 


„O glumă care va costa...” 


Plutonierul-major Stamate își ștergea mereu fruntea 
transpirată. Era cald, ca și în ziua precedentă, când profesorul 
Negrea venise să-i dea de știre că în peșteră se afla un călugăr 
mort. 

Negrea era și el de față. După ce repovesti împrejurările în 
care descoperise cadavrul tăcu, așteptând ca maiorul Bota și 
însoţitorul său să-i pună întrebări suplimentare. Dar Bota se 
adresă lui Stamate. 

— Ce vârstă avea călugărul? 

— Cam cincizeci de ani. Are barba aproape albă. S-au făcut 
câteva fotografii. Le puteţi găsi la procuratura judeţului. leri, de 
îndată ce am anunțat, au venit cu o echipă de intervenție: A fost 
și tovarășul căpitan Savu, spuse plutonierul-major, privind spre 
însoţitorul lui Bota. Doctorul zicea că omul murise doar de 
câteva ore. Adică în dimineaţa zilei. Am aici o copie de pe 
raportul întocmit la primele cercetări. 

Bota îl frunzări. Pe baza lui se făcuse actul final de constatare 
pe care-l citise în biroul căpitanului Savu. 

— Deci călugărul nu avea niciun act asupra lui? întrebă 
maiorul. 

— Aştia umblă fără acte, spuse cu năduf plutonierul-major. 

— Așa cum v-am raportat, am cerut tuturor posturilor de 
miliţie să întrebe la mănăstirile din zonă dacă lipsește vreun 
călugăr, interveni Savu. Așteptam răspunsul. 

— Cred că trebuie să întrebăm și la alte mănăstiri din ţară, 
spuse Bota. De aceea am nevoie de fotografia mortului în zece- 
douăsprezece exemplare. Te ocupi dumneata... 

— Am înţeles, spuse Savu. 

Maiorul reluă lectura raportului iniţial. Călugărul murise, 
probabil, în urma unei contuzii la cap. Căzuse sau fusese împins. 
Nu era exclusă ipoteza unei crime. Mâneca dreaptă a anteriului 
și gulerul erau sfâșiate, semn că se dăduse o luptă, iar omul 
avea în mână un vârf de stalactită, o armă improvizată, pentru 
apărare. La o primă cercetare, hainele călugărului se dovediseră 
a fi destul de noi. Cei însărcinaţi cu ancheta se miraseră, 


deoarece erau obișnuiți să-i vadă pe monahi îmbrăcaţi în rase 
uzate. In buzunare nu avea acte. Pe dedesubt purta o cămașă 
albastră, destul de curată, maieu alb, chiloţi de culoare cafenie 
și ciorapi de bumbac. Bocancii păreau tălpuiţi de curând. 
Fuseseră umeziţi de apă și pielea se umilase, semn că nu era de 
bună calitate. 

— Și zici că nu s-a găsit niciun fel de bagaj? întrebă Bota. 

— Nu. L-o fi jefuit atacatorul, spuse plutonierul-major. Or, 
poate, fiind de prin împrejurimi, călugărul o fi plecat la drum 
fără niciun bagaj. Poate se ducea la Tismana sau la Lainici, cale 
de o jumătate de zi, iar pentru asemenea călătorie scurtă n- 
avea nevoie de merinde. Oricum, era un om în putere, bine 
hrănit, tovarășe maior. S-ar putea să fie vreun iconom, sau cum 
le zice la călugării care ţin contabilitatea unei mănăstiri. De aia 
o fi având și haine bune. O fi avut și bani asupră-i. Probabil că l- 
a jefuit cel care l-a atacat. Dar, cum zicea și procurorul, ce o fi 
căutat în peșteră? Să se răcorească? Și cine și de ce l-o fi 
atacat? 

Plutonierul-major tăcu. Bota părea că nu-l ascultase. Dădu la 
o parte raportul și se adresă lui Marius Negrea. li ceru unele 
precizări privind ora la care fusese în peșteră, poziția cadavrului, 
dacă remarcase ceva deosebit. 

— Cred că omul a fost îngrozit, speriat de ceva, spuse Negrea. 
Avea o expresie ciudată pe chip. 

— Ori, poate, uluit, completă Bota. 

— Da, da! Parcă uimit și speriat în același timp, recunoscu 
Negrea. 

Bota îl privi. Profesorul Marius Negrea era înalt, bine făcut, 
blond și cu ochii albaștri. Părul lung, mustăţile „pe oală” și barba 
pe care o lăsase să-i crească în voie îi clădeau o înfățișare de 
viking sau de Crist. „Cam ciudată înfățișare pentru un profesor, 
gândi Bota. Probabil însă că numai pe timpul vacanței își 
permite aceste extravagante.” 

— Când aţi ieșit din peșteră aţi întâlnit pe cineva? întrebă 
maiorul. 

— Pe drumul spre sat i-am întâlnit pe domnul Ken Rowbeam, 
apoi pe Daisy Midiane. Primul ieșise din șantier să se plimbe. 
Domnișoara picta, nu departe de peșteră. E nevoie să vă explic 
cine sunt cei doi? 

Bota încuviinţă, dând din cap. 


— Domnul Ken Rowbeam e egiptolog și, în același timp, un 
bizantinolog renumit. Face parte din grupul cercetătorilor străini 
care se ocupă cu punerea în valoare a artei brâncovenești. După 
câte îmi spunea Daisy - Marius Negrea se opri o clipă, tuși 
încurcat, apoi reluă -, Ken Rowbeam a lucrat cu profesorul 
Midiane, tatăl fetei, în Egipt. Ken e pe jumătate egiptean, după 
mamă. Tatăl său a fost însă englez. Are cam vreo patruzeci de 
ani. Un tip cam antipatic. Cât despre Daisy, ea e fata 
profesorului Midiane, șeful grupului de experţi străini. Un 
bizantinolog de mâna întâi. La congresul ţinut în București acum 
cinci ani a prezentat o lucrare deosebit de interesantă despre 
stilul brâncovenesc și influențele lui în Levant. E prieten bun cu 
profesorul Dumitrașcu, cel care conduce lucrările din partea ţării 
noastre. Pe profesorul Dumitrașcu l-am avut în facultate la 
cursul de arheologie. 

Bota privi spre ușă. De câteva minute intraseră Radulian și 
locotenentul Feleagă. „Radulian a sosit la timp, gândi el, pentru 
a afla date din domeniul care-l interesează...” 

— Daisy Midiane este și ea cercetătoare? 

— Nu. A venit aici cam odată cu domnul John Sandow. 
Sandow este bizantinolog. Puțin mai bătrân decât Rowbeam. 
Englez sau american. Nu știu precis. Daisy a venit la părinţii ei. 
Am uitat să vă spun că domnul Midiane e aici cu soţia. 

Bota citea iarăși raportul. Părea atât de adâncit în lectură, 
încât Marius Negrea se opri, crezând că nu-l ascultă. Maiorul 
ridică privirea și spuse: 

— Continuaţi, tovarășe profesor. Ce ziceaţi de Daisy? 

— Rowbeam îi cam... îi cam face curte fetei deși, după câte 
am înţeles, pe Sandow îl cunoaște mai demult și... în fine, nu 
sunt prea lămurit... Daisy n-are decât optsprezece ani. La vârsta 
asta fetele nu prea știu ce vor. Negrea zâmbi și ochii lui albaștri 
căpătară o strălucire aparte, prietenoasă, complice. 

— Mai sunt și specialiști de alte naţionalităţi decât români și 
englezi? întrebă Bota. 

— Mai sunt doi: un turc, de la vestitul muzeu de antichităţi din 
Istanbul, și un italian, care de fapt a plecat... Deci profesorul 
Midiane cu soția și fiica, Rowbeam, Sandow, domnul Ali 
Babakan, Sergio Prado, italianul... Aceștia sunt. Din grupul 
românilor fac parte profesorul Dumitrașcu, Teodorescu - acesta 
a venit cu soția, are vreo 55 de ani, lucrează la muzeul de la 


Mogoșoaia -, apoi Firulescu, de la muzeul Olteniei, din Craiova, 
și George Postăvaru, asistentul lui Dumitrașcu. 

Maiorul își trecea alene mâna prin părul cărunt. Stătea cu 
ochii pe jumătate închiși, oferind imaginea unui om adâncit în 
gânduri. 

— Și... cum a fost cu telefonul acela? 

— M-au chemat la parter, unde e instalat aparatul. Am auzit o 
voce înăbușită: „Dacă nu-mi vei da obiectul luat de la călugăr, o 
pățești.” Acesta a fost tot mesajul Or, eu n-am luat nimic. Habar 
n-am... 

— Ai remarcat vreo particularitate în vocea celui care a 
telefonat? 

— Nu... Adică... ce să zic? Parcă era glas tineresc, voit 
îngroșat. Sau voce de femeie. 

— Interesant, spuse Bota în cele din urmă. Cât e ceasul? 
Aproape unu. Locotenent Feleagă, am o vorbă cu dumneata. 
Ceilalţi - la treburile obișnuite. Radulian, dumneata mă vei însoţi 
la șantierul de arheologie. Dacă vrea și tovarășul profesor... 

— Cu plăcere? De fapt, de la 20 iunie locuiesc acolo. Așa că 
pot zice că merg acasă. 

— După asta vom face o vizită la mănăstirea Polovragi. E 
interesantă? 

— Foarte interesantă, spuse Marius Negrea și continuă: Toate 
mănăstirile din nordul Olteniei sunt adevărate comori de artă 
laică și bisericească. Din păcate, oltenii nu știu să le facă 
reclamă, tovarășe maior. Horezu, ctitoria lui Brâncoveanu, este 
o capodoperă a artei brâncovenești. Și-apoi, Tismana! Peisaj de 
basm... Cea mai veche mănăstire din Oltenia... Dar ce folos dacă 
oltenii nu știu să-și valorifice patrimoniul turistic!... 

x 


Şantierul de arheologie se afla cam la doi kilometri de 
comună, vârât între două dealuri, pe valea unui afluent al 
Oltețului. Săpăturile se făceau pentru a da la iveală temeliile 
unor clădiri care, după toate probabilitățile, alcătuiseră o 
reședință de vară a domnitorului Constantin Brâncoveanu. După 
părerea specialiştilor, palatul de vară avea cam aceleași 
componente ca acelea de la Mogoșoaia și Potlogi, dar, nefiind 
durat în piatră, ci în lemn, suprastructura fusese distrusă de foc 
și intemperii. 

De la acest palat de vară Brâncoveanu ajungea cu ușurință la 


oricare din mănăstirile Olteniei, iar pe drumuri de munte, pe la 
Novaci și Obârșia Lotrului, răzbea la Sibiu și la Făgăraș, unde 
dăruise românilor ardeleni biserica Sfântul Nicolae, pe care a 
pictat-o meșterul Preda sân Preda, omul trimis de domnitor la 
Padova și Florenţa să înveţe meșteșugul picturii. 

Arheologii care lucrau la Poieni erau specialişti în 
bizantinologie. Șantierul îi interesa numai în măsura în care 
descoperirea unor obiecte le aducea date noi despre adaptarea 
artei bizantine de către arhitecţii, pictorii și dăltuitorii în piatră 
pe care Brâncoveanu îi adăpostise la curtea lui, încurajându-i să 
creeze opere de artă. 

Cei șase străini, soţii Midiane cu fata lor, Rowbeam, Sandow, 
Ali Babakan - Sergio Prado plecase -, locuiau într-o clădire 
frumoasă. O cabană cu două etaje. Nu rareori poposeau la 
Horezu și la Govora unde bisericile mănăstirilor erau tot ctitorii 
ale lui Brâncoveanu. De la Govora călătoreau adeseori la 
Mănăstirea Surpatele a boierilor Buzești, refăcută pe cheltuiala 
Mariei, soţia lui Brâncoveanu, și la „Mănăstirea dintr-un lemn”, 
construită, potrivit legendei, din lemnul provenit de la un singur 
stejar. 

x 

Toate acestea îi erau relatate lui Bota de Marius Negrea, în 
timp ce maşina urca pe drumeagul ce ducea spre cabană. 
Profesorul se însufleţise. _ 

Bota îl asculta cu mult interes. li plăcea faptul că tânărul 
profesor de istorie era atât de entuziasmat de arta 
brâncovenească și nu scăpa prilejul de a împărtăși și altora 
cunoștințele sale. La o vreme, maiorul se întoarse spre Radulian. 

— Am uitat să te întreb, mânzule (Bota îi spunea uneori 
„mMânzule”, ca pe vremea când rezolvaseră împreună primul 
caz, acela al cuneiformelor, și Radulian era nou în meserie)”. 
Cum a fost revederea cu profesorul dumitale din facultate? Te-a 
recunoscut? 

— Desigur! Dumitrașcu are o memorie formidabilă. Ţine minte 
și pe cel din urmă student. 

— Darmite... pe unul din elită!... 

Ironia lui Bota nu-l indispuse pe Radulian, care continuă: 

— Mi-a ţinut o dizertaţie întreagă despre lucrările grupului 
condus de dânsul. Arthur Midiane, Sandow și ceilalți fac dese 


1 Vezi romanul „Sfîrşitul Marelui Preot” de Sever Noran. 


călătorii la București, la Potlogi, Mogoșoaia. Au fost și la 
Făgăraș, la mănăstirea Bistriţa, pentru a studia sfeșnicele și 
policandrul dăruit de Brâncoveanu, apoi la Arnota - pentru a 
vedea tâmpla cu sculpturi florale, donată de același domnitor în 
1706... 

— l-aţi însoțit în aceste călătorii? îl întrebă Bota pe Marius 
Negrea. 

— Uneori. La București s-au dus cu profesorul Dumitrașcu. De 
fapt, soţia domnului Midiane stă mai mult în Capitală. În schimb, 
Daisy, de când a venit, cutreieră dealurile, munţii, însoţindu-i pe 
Rowbearn și Sandow, care au făcut o descoperire în legătură cu 
0... comoară a lui Brâncoveanu. Daisy studiază artele frumoase 
la Paris. A venit aici acum o lună și ceva. La noi a făcut o 
adevărată pasiune pentru frescele bizantine. Turcul nu se prea 
plimbă. I s-a dat o chilie la mănăstirea B. Și declară mereu că 
regretă că nu s-a născut în România, pe care a îndrăgit-o pentru 
frumusețile ei. „Până la urmă o să mă convertesc la creștinism 
și rămân călugăr aici”, spune el adeseori, în glumă. E un 
moșulică simpatic. Cât privește italianul, Sergio Prado, acesta a 
plecat după două-trei săptămâni de stat în zonă. 

x 


Şantierul nu avea nimic pitoresc. Baraca unde dormeau cei 
şase muncitori era din lemn. La un colț al acesteia se amenajase 
o încăpere în care erau depozitate obiectele descoperite în 
cursul săpăturilor. Cabana în care locuiau cercetătorii se afla 
într-o pădurice de brazi, avea culoarea ciocolatei, jaluzelele 
zmeurii, iar la ferestre - ghivece cu mușcate. 

— Au descoperit ceva până acum? întrebă Bota, adresându-se 
lui Radulian. 

— Bucăţi de ceramică, o ladă cu odăjdii bisericești, niște 
icoane deteriorate și, bineînţeles, conturul temeliilor curţii de 
vară. Profesorul mi-a arătat câteva articole publicate în revistele 
noastre și străine privind aceste descoperiri. 

Mașina era doar la vreo două sute de metri de șantier, când 
Marius Negrea ceru șoferului să oprească. Pe dreapta drumului 
se zăreau doi copii. 

— Sunt elevii mei. Cei cu care am fost în peșteră atunci. 
Probabil că mă așteaptă, spuse Marius Negrea. 

__ Într-adevăr, Ovidiu și Sebastian îl așteptau pe profesor. 
Intrebaseră de el la șantier și, aflând că e plecat, se postaseră 


lângă un brad și-l așteptau. 

— Ce-i cu voi? întrebă Negrea. 

— V-am căutat la cabană... Noi... pescuirăm ceva grozav, 
spuse Ovidiu și ochii săi albaștri se subţiară a zâmbet. 

— Un păstrav? O lostriță mare? 

— Nt! făcu Sebastian. Un fel de sacoșă în care s-a agăţat 
undița lui Albăstrel, când a dat la bulboana din sus de peșteră. 
S-a vârât în apă să scoată undiţa și... și iacă ce a scos. 

Zicând acestea, dădu fuga până la un fag și, dintre tufele de 
la rădăcina acestuia, scoase o geantă de voiaj. Reveni în fugă și 
desfăcu fermoarul. Bota, care coborâse și ascultase discuţia, îl 
rugă pe Radulian să deșerte, pe îndelete, conţinutul sacoșei. 

Înăuntru se aflau o haină, un pantalon, o cravată, o pereche 
de pantofi și câteva mărunțișuri: un brici de bărbierit, un 
pămătuf, o pastă de ras, un săpun, o periuţă de dinți și două 
perechi de ciorapi de bumbac, cu eticheta unei fabrici din 
București. Niciun act. Căutară prin buzunarele hainei. Nimic. În 
schimb, în buzunarul de ceas de la pantalon găsiră o hârtiuţă pe 
care era scris, cu pastă, un număr: 81915. 

— Probabil... un număr de telefon, spuse Radulian. 

Bota îl privi cam într-o parte: 

— Încă nu există oraș în România care să aibă telefoane care 
încep cu 81, arheologule. Ei, dar ce e asta? Arheologule, 
dumneata cred că știi un pic grecește. la vezi ce scrie aici în 
interiorul pantofilor. Uff, ce murdari sunt de noroi! 

Radulian făcu ochii mari. „Pantofi grecești? Cum se poate? 
Atunci... atunci înseamnă că...” 

Nu-și continuă gândul. Descifră cu ușurință marca. Erau 
pantofi  „Olympos”,  confecţionaţi la  „Thessaloniki”, adică 
Salonic. 

— Nu cumva vreun bizantinolog și-a aruncat trusa de voiaj în 
Olteț? întrebă Bota, cu vădită ironie. 

— Asemenea pantofi se pot cumpăra oriunde în vestul 
Europei, spuse Radulian. Eu mi-am luat la Munchen, când... când 
cu raliul. Curios mi se pare faptul că hainele nu sunt prea 
deteriorate de apă. Inseamnă că sacoșa a fost de curând 
aruncată în Olteț. 

— Nu cumva vreun hoţ o fi azvârlit-o acolo, pentru a nu fi 
prins cu un corp delict? își dădu părerea Marius Negrea. O clipă! 
Tovarășe maior! Două lucruri senzaţionale! leri l-am auzit pe 


domnul Midiane că i-au dispărut niște pantofi. Parcă a amintit de 
marca aceasta... „Olympos”. Urma s-o întreb azi pe femeia de 
serviciu: - ieri a fost liberă - dacă știe ceva despre ei. 

— Și nu cumva azi i-a găsit? întrebă Bota. 

— Habar n-am. 

— Pun pariu, arheologule, unu contra o mie, că domnul 
Midiane și-a găsit pantofii sau o să-i găsească în curând. Tii 
rămășagul? 

— Nu... nu înţeleg nimic, murmură Radulian și imediat gândi: 
„Poftim! lar i s-a năzărit ceva «Fachirului»”. 

— Al doilea lucru senzaţional?... îl întrebă Bota pe Negrea care 
nu știa ce să mai creadă auzind discuţia maiorului cu 
subordonatul său. 

— În peșteră s-au găsit urme de pași: ai mei, ai lui Sebastian, 
ai bocancilor călugărului și... și o amprentă neidentificată de 
pantofi. Scrie în raport, pare-mi-se. 

Bota privi spre cei doi copii. Le puse mâinile pe cap și-i 
mângâie. Îi întrebă cum îi cheamă, dacă învaţă bine, apoi, pe un 
ton serios, îi rugă să-i promită că nu vor spune nimănui despre 
sacoșa pescuită în bulboană. 

— Ei. Îmi promiteţi? întrebă Bota în cele din urmă. 

— Da. Da, răspunseră copiii și priviră cu seriozitate spre 
Marius Negrea. 

— Și-acum, noi ne vom continua drumul pe jos, până la 
șantier că e aproape. Tovarășe șofer, îi vei lua pe acești doi 
voinici și-i vei conduce în sat. O plimbare cu mașina nu le strică. 
Asta, drept recompensă pentru făgăduiala dată. Apoi duci 
sacoșa căpitanului Savu. Spune-i să compare urmele de pantofi 
cu talpa ăstora găsiţi în Olteț. Pun pariu că vor semăna. 

— Nu cumva e sacoșa... mortului din peșteră? întrebă Negrea. 

Bota își ciupi obrazul drept, așa cum avea obiceiul când era 
contrariat. Privi cu coada ochiului spre Marius Negrea, care, în 
ciuda înfățișării sale, îi devenise simpatic. 

— Dimpotrivă. Cred că pantofii au fost purtaţi de asasin. 

— Care apoi și-a schimbat hainele? întrebă Marius Negrea. 

Lui Bota îi păru rău că răspunsese primei întrebări, dând 
posibilitatea emiterii unor ipoteze cel puţin stranii. 

— Crima aceasta aparţine realităţii, nu ficţiunii dintr-o operă 
literară, unde ucigașul își schimbă costumul, pentru a juca alt 
rol, tovarășe profesor. Și, fiindcă îmi ești simpatic pentru... hm... 


erudiția dumitale în privința artei brâncovenești, aș dori să te 
rog două lucruri. Primul: să nu vorbești nimănui despre cazul de 
care ne ocupăm. 

— De acord, tovarășe maior. 

— Al doilea: să ne conduci la mănăstirea Polovragi, apoi la 
mănăstirea B., unde l-au dus pe călugăr pentru înmormântare. 

— Cu mare plăcere, tovarășe maior. 

x 

Curând, în holul de la parterul cabanei, maiorul Bota, Radulian 
și Negrea stăteau de vorbă cu profesorul Dumitrașcu. Uscățiv, 
cu fața suptă și ridată, bătrânul dascăl părea obosit, preocupat. 
Cu toate acestea, fu foarte amabil cu oaspetii, iar când Midiane 
cobori în hol împreună cu soţia sa - revenită pe șantier -, se 
grăbi să-i prezinte noilor veniţi. 

— Domnul Radulian este unul dintre studenţii mei cei mai 
buni, spuse Dumitrașcu. Acum lucrează într-un domeniu mai 
deosebit. Face cercetări judiciare, după câte am înţeles. Dânsul 
e maiorul Bota, șeful lui Radulian. Fac investigații în legătură cu 
acel călugăr găsit în peșteră. 

Domnul Midiane se grăbi să intervină: 

— Ce legătură are grupul nostru cu?... 

— Niciuna, se grăbi să spună Bota, într-o engleză destul de 
bună. Trecând însă pe aici... n-am rezistat tentaţiei de a afla, cu 
o clipă mai devreme decât restul curioșilor, ce s-a descoperit. 
Vinovat este Radulian, desigur, elevul domnului profesor 
Dumitrașcu. De altfel, poate că nu i-ar strica să stea câteva zile 
aici, ca oaspete al colegului său, George Postăvaru. Parcă așa se 
numește asistentul dumneavoastră, domnule profesor?! 
Bineînţeles, după ce ne vom fi terminat treburile. 

Radulian era încântat de propunerea maiorului, dar era 
convins că Bota n-o făcea de dragul lui, pentru a-i da 
posibilitatea să lucreze într-un domeniu care-l pasiona. 

— Eu l-aș primi și pe o perioadă mai lungă, spuse Dumitrașcu. 
A fost un student foarte bun... 

— S-a descoperit criminalul? intră în vorbă Eveline Midiane, cu 
o curiozitate demnă de orice fiică a Evei. 

Bota o privi. Era o femeie de 40-42 de ani, cu părul vopsit alb- 
argintiu, ochii negri, buze senzuale. Măruntă de statură, cu 
pieptul puţin cam prea mare. Purta o rochie de vară, cu 
volănașe. 


— Încă nu, stimată doamnă, răspunse Bota. Dar nu mai e mult 
până îl descoperim. 

— Vreţi să vizitaţi șantierul? Nu e prea spectaculos, interveni 
Dumitrașcu, pentru a schimba vorba. 

— Cu plăcere, spuse Bota și se ridică, salutându-i pe soții 
Midiane. 

Radulian îi urmă exemplul. Din greșeală însă, scăpă pe jos 
pixul cu care se jucase în timp ce stătuseră de vorbă cu 
profesorul. Se aplecă să-l ridice. În clipa următoare zări pantofii 
lui Midiane. Semănau ca două picături de apă cu aceia găsiţi în 
sacoșa „Pescuită”. 

Abia așteptă să fie singur cu Bota. Profitând de ocazie că 
Dumitrașcu ieșise împreună cu Negrea, șopti tulburat: 

— A-aţi văzut pantofii lui Midiane, tovarășe maior? E de 
necrezut, dar... 

Tăcu, văzând că Midiane îi urma. Soţia acestuia rămăsese în 
hol. 

— Dacă aș putea să-l întreb... murmură Radulian și privi spre 
Negrea care se apropia, apoi spre pantofii profesorului. 

Marius Negrea înţelese. Întrebă, glumind: 

— V-aţi găsit pantofii dispăruţi, domnule Midiane? 

— O, da! Erau sub pat. l-am cumpărat la Atena, când am venit 
cu avionul din Egipt. Dar nu știu ce au, parcă s-au mai strâmtat. 
Trebuia să-i ţin pe șanuri. 

Radulian căuta privirea lui Bota, dar acesta părea absent. 
Contempla distrat cabana din care ieșiseră. Parcă nu auzise 
nimic. Locotenentul-major nu știa ce să mai creadă. Păși alături 
de Bota, fără să spună nimic. În cele din urmă îl auzi 
murmurând: 

— E o glumă proastă, desigur. O glumă care va costa... 

— La ce vă referiți? întrebă Radulian. 

Bota își ciupi obrazul stâng și subordonatul său înțelese că cel 
mai bun lucru era să tacă. 

x 

— Piatra de temelie a fost pusă de marele postelnic Danciu 
Pârâianu, în 1653. Construcția s-a terminat de arhimandritul 
loan de la Hurezi, în 1690, cu ajutorul lui Brâncoveanu. 
Domnitorul a plătit și meșterii zugravi, pe Simion, Istrate, Andrei 
și Hranit, care între 1702 și 1703 au împodobit-o cu icoane... 

Explicaţiile le dădea un călugăr bătrân. Bota asculta cu 


atenţie în timp ce pășea spre biserica mănăstirii. Ajungând în 
pridvor, ghidul îi opri: 

— lată, aici, un element deosebit de interesant, spuse el. 
Semnătura lui Tudor Vladimirescu și data - 28 mai 1821 - când 
a trecut prin Polovragi și a vizitat mănăstirea. 

După un timp Bota și Radulian ieșeau pe poarta mănăstirii. 

— E departe mănăstirea B?... întrebă Bota. 

— Cam o jumătate de ceas de mers pe jos, răspunse 
călugărul. Porniţi pe poteca aceasta... Treceți pe la peșteră în 
sus... 

— Mulţumesc, părinte, zise Bota și apucă pe potecă, urmat de 
Radulian. 

Mănăstirea B. Era mult mai mică decât cea din Polovragi. Era 
clădită pe un vârf de deal, astfel că putea fi văzută de la 
depărtare. La intrarea în incinta construcţiei, fură întâmpinați de 
un călugăr tânăr, care-i conduse la stareţ. Cei doi arătară scopul 
vizitei lor și își declinară calitatea. 

— Unde a fost depus călugărul găsit în peșteră? întrebă Bota. 

— Tocmai i se termină slujba, spuse stareţul. Soborul fraţilor 
se va retrage. Înmormântarea va avea loc după-amiază. 

— ÎI îngropaţi, cu hainele lui? 

— I s-a pus o rasă nouă. 

— AȘ putea vedea îmbrăcămintea cea veche? 

Călugărul făcu un gest care voia să însemne „Urmaţi-mă” și 
porni spre spălătoria mănăstirii. Aici găsiră hainele celui 
decedat. Bota le cercetă cu atenție. 

— Ce faceți cu hainele mortului? întrebă el în cele din urmă. 

— Le spălăm și le păstrăm. Poate le vom da de pomană unui 
frate, întru pomenirea răposatului. Din păcate nu știm nici cum îl 
cheamă. 

Porniră spre biserică. Slujba se terminase, așa că putură să se 
apropie nestingheriţi de catafalc și să-l privească pe răposat. 
Acesta avea obrajii încadraţi de giulgiu. La căpătâiul său 
privegheau doi călugări bătrâni, cu părul rar și bărbile albite. 
Maiorul privi cu luare-aminte obrajii mortului, apoi mâinile 
încrucișate pe piept. Radulian îl urmă. 

— Ce părere ai? întrebă Bota în șoaptă, arătându-i obrajii 
mortului. 

Radulian ridică din umeri a nedumerire. Fără să-i aștepte 
răspunsul, Bota porni spre ieșire. În prag se întoarse spre 


locotenentul-major și-i strecură în mână un... nasture. 

— E de la anteriul mortului. Nu te holba așa, spuse Bota, că 
mă dai de gol. 

Starețul îi însoţi până la poarta mănăstirii, apoi făcu o 
plecăciune și se depărtă. 

— Ei, ce părere ai? întreabă maiorul. 

— Despre nasture? E englezesc. 

— Despre barba călugărului. Te-am rugat s-o privești cu 
atenție. 

— A, da! l-a crescut. E un fenomen cunoscut. Barba și unghiile 
mai cresc și după ce omul moare. _ 

Bota își ciupi obrazul drept și Radulian tăcu încurcat. Işi dădu 
seama că șeful lui așteptase un alt răspuns de la el. Dar ce 
altceva putea să-i spună? 

Erau gata să urce în mașină când întâlniră un bărbat elegant, 
mic de statură, cu obrajii smochiniţi. Călca destul de sprinten, în 
ciuda vârstei pe care i-o arăta chipul. 

— E domnul Ali Babakan, spuse locotenentul-major. Se duce, 
probabil, la chilia lui de la mănăstire. Știţi câţi ani are? Aproape 
optzeci. Dar se ţine bine de tot moșul. 


Maiorul întinde o cursa 


Directorul întreprinderii de prospecțiuni geologice, inginerul 
Tudose, era un bărbat înalt, corpolent, cu fruntea teșită și ochi 
mici, iscoditori. Din clipa în care aflase cele întâmplate nu mai 
avea liniște. Își imputa faptul că lăsase harta de sinteză la 
Alexandru Stoian. Exista un birou special unde se ţineau 
asemenea documente secrete. N-ar fi trebuit să se lase harta la 
cartograful șef. E drept, acesta lucra și după orele de serviciu și 
avea un fișet unde ţinea acea hartă. Dar de ce nu-l obligase să 
lase cheile la biroul special? lată întrebarea care îl chinuia. 

Se auzi o bătaie în ușă și secretara intră, conducându-i pe 
Bota și pe Radulian. Directorul îi invită să ia loc, apoi făcu semn 
secretarei să se retragă. Din cauza emoţiei uitase să-i întrebe pe 
oaspeți dacă doresc o cafea, așa că secretara rămase în prag și 
mimă ducerea unei cești de cafea la gură. 

— A, da! Doriţi o cafea? întrebă directorul și, fără să mai 
aștepte răspunsul, se adresă secretarei: Trei cafele. Cu zahărul 
separat. 


Bota îl cântărea din ochi. Simţise că era un tip emotiv, de 
aceea îi vorbi cât mai amabil: 

— O singură informaţie, tovarășe director. Spuneţi-mi, vă rog, 
harta aceea, care se bănuiește că a fost fotografiată, cuprinde 
date secrete? 

— Din păcate, da! Pe ea erau trecute aproape toate 
descoperirile noastre din zonă. Poate că ați aflat din ziare: în 
raionul Galbenul, nu departe de mina de grafit, s-a descoperit 
un depozit de melinită. Suntem a doua ţară din lume care 
posedă zăcăminte de melinită, minereu rar, din care se extrage 
o substanţă deosebit de valoroasă pentru industria electronică. 
Mai bună decât germaniul. Pe hartă sunt trecute și zăcămintele 
de... 

Directorul înșiră datele pe care le credea necesare pentru a 
arăta importanţa documentului dat în păstrarea cartografului șef 
Alexandru Stoian. Acestuia i se făcuse un birou separat, 
prevăzut cu grile, la uși și la ferestre. 

— De când i-aţi făcut acest birou? întrebă Bota. 

— Cam de două săptămâni. 

— Cine știa că s-a întocmit o asemenea hartă de sinteză? 

— Toată conducerea. Inclusiv șefii de secţie. lertaţi-mă că vă 
întreb: credeţi, oare, că s-a fotografiat harta? Aţi developat 
filmul găsit la omul rănit? 

Bota își țuguie buzele. 

— Incă nu avem rezultatul, spuse el, tocmai când secretara 
intră cu cafelele. Până ne bem cafeaua ar fi bine să-l chemaţi pe 
Alexandru Stoian. 

— Nimic mai simplu, spuse directorul și ieși să dea el însuși 
dispoziţiile necesare. 

— Ce părere ai, arheologule? întrebă Bota. 

— In două săptămâni s-au putut lua tipare de pe cheile lui 
Stoian. Ceea ce mă intrigă însă e... acţiunea lui Gheorghe 
Stoian. Ce i-o fi venit? Cine l-a racolat pentru o asemenea faptă? 
Ah, dacă ar trăi și dacă ar vorbi, întreaga afacere, ar fi 
dezlegată! Așa, nu avem ce face. Trebuie să așteptăm sau să... 
să pornim pe panta presupunerilor. 

Directorul reveni însoţit de Alexandru Stoian. Bota îl privi cu 
atenţie. Cartograful avea faţa roșcovană și favoriţi tăiaţi oblic, 
gata-gata să se împreune cu mustaţa gălbuie. Ochii săi 
înnegurați reflectau durerea lăuntrică pe care o trăia la gândul 


că fratele său era grav rănit și comisese o faptă al cărei mobil 
nu și-l putea explica. După întrevederea de la spital și 
cercetările efectuate în întreprindere, Alexandru Stoian își 
dăduse seama că fratele său nu vrusese să fure un obiect, ci 
urmărise - cel puţin așa se bănuia - să fotografieze harta pe 
care o întocmise el, harta de sinteză. Această presupunere îl 
îngrozise de-a binelea. lată de ce, aflând că este chemat de 
director, se speriase. Intrând în biroul unde se aflau Bota și 
Radulian, se opri lângă ușă. Era schimbat la față. Maiorul îl pofti 
să ia loc, iar Stoian se decise cu greu să dea curs invitaţiei. 

— Cum vă explicaţi că fratele dumneavoastră a putut intra în 
întreprindere? întrebă Bota. 

— Nu pot înțelege și pace! 

— Fratele dumneavoastră are talent la desen? 

— E chiar mai priceput decât mine. Dar nu i-a plăcut munca 
de cartograf. |ţi distrugi ochii. A lucrat câtva timp și el la noi. 
Acum vreo cinci ani. Dar s-a lăsat. A intrat în comerț. Venea 
mereu să mă viziteze la serviciu. Mai ales în ultimul timp. 

— Vreţi să-mi arataţi permisul dumneavoastră de intrare? 
ceru Bota. 

— Desigur, făcu Stoian și, scoțând un portvizit plin cu tot felul 
de hârtii, extrase dintr-un compartiment al acestuia permisul 
cerut. Era vârât într-un plastic. 

Bota îl studie, apoi se adresă directorului. 

— Aţi putea să-i daţi un alt permis tovarăşului Stoian? întrebă 
el. Pe acesta aș vrea să-l păstrez câteva zile... 

— Desigur, desigur, spuse precipitat directorul. 

— Multumesc, spuse Bota. Și-acum, încă o întrebare, tovarășe 
Stoian. În ziua când fratele dumneavoastră a intrat în 
întreprindere... 

— Am fost la pescuit, se repezi Stoian și obrajii i se roșiră mai 
tare. 

— Asta știm și noi. Cu un oarecare Nicolae Moraru. S-a 
verificat. Moraru a confirmat că ați fost împreună. V-aţi despărțit 
pe înserat. 

— Deci m... m-aţi verificat? întrebă Stoian cu un tremur în 
glas. 

— Nu era normal? Ne facem datoria, tovarășe Stoian. Vă rog 
însă să-mi spuneţi: aveaţi cheile de la birou la dumneavoastră 
când aţi fost la pescuit? 


— Da. 

— Dar permisul? 

— Era acasă. În hainele de serviciu, răspunse Stoian. 

— Asta e tot. Deocamdată. Vă mulţumesc, zise Bota și se 
ridică, tocmai când secretara directorului intră să anunţe că 
maiorul era chemat la telefon de către căpitanul Savu. 

Bota trecu în camera secretarei și ridică receptorul care 
fusese lăsat pe masă. 

— Aici maiorul Bota. Te ascult, rosti el scurt. 

— Filmul a fost developat, dar... dar nu are nimic pe el. Avem 
și o veste de la mănăstirea B. 

— Bine, bine. Vin la sediu imediat, spuse Bota posomorât, 
tuguindu-și buzele. La revedere! 

x 

Peste câteva minute, Bota și Radulian se aflau la poarta 
întreprinderii, gata să iasă. Deodată maiorul se opri. 

— la stai să facem o probă, spuse el. Eu intru în cabina 
portarului iar dumneata, Radulian, îmi arăţi permisul și dai să 
intri. Tovarășe Balotă, se adresă el portarului, ne dai voie, nu-i 
așa? 

— Păi cum să nu? se grăbi să răspundă cel întrebat. Uite unde 
stau eu când cercetez permisele... 

Maiorul se postă în locul indicat de portar iar Radulian trecu 
prin faţa gemulețului, arătând permisul. Maiorul își dădu seama 
că se putea vedea bine. 

— Credeţi că mă puteam înșela, tovarășe maior? făcu Balotă, 
de îndată ce Radulian reveni în cabină. Am ochiul format. Pot 
vedea într-o clipită dacă un permis nu e în regulă. Și știți de ce? 
Am un secret. Când s-au dus permisele la viză le-am însemnat. 
Lângă fotografie le-am pus câte un punctuleț. Care n-are... e 
fals. Eu, când privesc permisul, caut punctuleţul... 

Bota scoase din buzunar și permisul găsit asupra lui Gheorghe 
Stoian. Le arătă pe amândouă, preţ de câteva secunde, lui 
Nicolae Balotă. Amândouă erau vârâte în etuiuri de plastic, 
transparente. 

— Care e cel bun? întrebă maiorul. 

— Amândouă, spuse fără ezitare portarul. Au punctuleţul 
meu... 

— Bravo, tovarășe Balotă, exclamă maiorul. Ai avut o idee 
grozavă cu semnul acela! La revedere! 


x 

Mașina gonea spre sediul miliției. 

— „Deci, e clar, nu-i așa, arheologule? Ştii ce mi s-a 
comunicat la telefon? Că filmul a fost developat, dar e complet... 
alb. Adică nu are nimic pe el. Ce părere ai? 

— Filmul găsit în buzunarul lui Gheorghe Stoian? 

— Exact! 

— Atunci... atunci e necesar să lămurim câteva probleme, 
tovarășe maior. Mai întâi, dacă acest film e unicat. 

— Interesant! Continuă. 

— S-a fotografiat, desigur, cu un aparat. Acesta n-a fost însă 
găsit la locul crimei. De ce? Simplu: a fost luat de agresor. 
Stoian a scos oare filmul din aparat? Așa s-ar părea. Dar dacă a 
făcut două filme, unul ţinându-l pentru... suflețelul său? Și încă o 
ipoteză: dacă cel din buzunar a fost de rezervă? N-a fost folosit 
și, în consecinţă, la developare nu prezintă nicio imagine. 

Bota îl privi cu coada ochiului. 

— Și dacă acest gen de filme s-or fi developând după alte 
reguli? aruncă el întrebarea. Dacă nu-i știi secretul, devine... alb. 
Închipuie-ţi - că la controlul vamal s-ar găsi asemenea filme și 
am vrea să-l prindem pe un spion cu mâţa în sac. Confiscăm 
filmele, le developăm și constatăm că nu au nimic pe ele. De 
ce? Pentru că le-am developat după metoda clasică. Spionul ar fi 
știut cum să le lucreze și imaginile nu s-ar fi voalat. 

Radulian își privi admirativ șeful. 

— La asta nu m-am gândit, tovarășe maior, spuse el, cu glasul 
întristat parcă. E limpede că Gheorghe Stoian a avut un 
complice, care, pentru a-l ajuta să iasă mai ușor din 
întreprindere, a spart geamul de la ghereta portarului. Un gest 
gratuit, Gicu Stoian putea ieși tot atât de liniștit precum intrase. 
Poate că, în ultimul moment, Stoian a înţeles că i se întinsese o 
cursă? Să fi scos filmul din aparat? În acest caz agresorul va 
încerca să găsească filmul. 

— Și n-a încercat? întrebă Bota, privindu-și subordonatul cu 
un ușor zâmbet pe buze. 

— Să... încerce să-l... găsească? murmură Radulian. Nu... nu- 
mi dau seama când și cum. Nu înţeleg. Poate că?... 

Bota îl liniști, ridicând mâna. 

— Lasă pe altă dată exerciţiile de ghicitor. 

— Dacă a încercat, înseamnă... înseamnă că Stoian l-a tras pe 


sfoară pe complicele său și deci nu s-a fotografiat harta! 
Tovarășe maior! mai mult ca sigur că acțiunea a eșuat! 

— Și dacă... dacă acel complice a luat „totul” - aparat și film - 
și a vârât în buzunarul lui Stoian un film nefolosit? întrebă Bota. 

Buza de jos a lui Radulian se răsfrânse ca la un copil 
îmbufnat. 

Mașina străbătu strada principală și opri în faţa miliției. 
Căpitanul Savu îi aștepta. În timp ce urca scările Bota se 
întoarse spre Radulian. 

— Ce-i drept, în cazul în care Stoian și-a tras pe sfoară 
complicele, acesta va căuta filmul, în primul rând la... Stoian 
Alexandru, căruia i s-au remis hainele și obiectele găsite în 
buzunarele fratelui său. O șansă dintr-o mie, pentru că, desigur, 
individul nu e prost. Bănuiește că l-am percheziţionat pe 
Gheorghe Stoian. Rolfilmul e mic, dar nu putea trece 
neobservat. Afară numai dacă la primele cercetări nimeni nu s-a 
gândit la incriminarea lui Gheorghe Stoian. Pornind pe această 
pistă, am și luat măsura ca Alexandru Stoian să primească toate 
lucrurile fratelui său. Inclusiv filmul. 

Radulian era uluit. 

— A... aţi luat deja această... această măsură? 

— Arheologule, vom întinde o cursă. Dacă se va cădea în ea, 
atunci... Ei, dar uite că am ajuns! 

Radulian privi cu admiraţie spre Bota. „N-o să renunţe în veci 
la surprizele sale, la loviturile de teatru, gândi el. lar eu n-o să 
pot să i le parez decât... hm... decât când mi-o merge mintea 
cum îi merge lui. Asta e! Dar până atunci, mai am destule de 
învăţat...” 

x 

Căpitanul Savu se grăbi să-i informeze că nicio mănăstire din 
regiune nu avea vreun călugăr „lipsă la apel”, cum se exprimă 
el, zâmbind. 

— Există totuşi un indiciu care ne-ar putea servi la 
identificarea mortului. Un monah de la mănăstirea B., pe nume 
Istafie, zicea că aştepta un oaspete, că i-a scris un călugăr de la 
o mănăstire din Moldova. În acest sens, a primit o scrisoare. lat- 
O. 

Bota o dădu lui Radulian care începu s-o citească cu glas tare. 


„Preacinstite și prea iubite frate întru Hristos, har și milă de la 


Dumnezeu, iar de la mine închinăciuni smerite și îmbrățișare 
frățească. Află că va veni la tine un oaspete tocmai de la Sfântu 
Munte care vrea să vadă Sfânta mănăstire Hurezi, de care s-a 
dus vestea. Așa că rogu-te găzduiește-l în chilia dumitale și 
călăuzește-i pașii la Hurezi, precum Domnul ne călăuzește pașii 
pe căile izbăvirii, Amin. 


Cu frățească dragoste, 
Gavrilă” 


Câteva clipe după ce Radulian termină, nimeni nu îndrăzni să 
spună un cuvânt. Așteptau părerea lui Bota. 

— S-a trimis o fotografie la mănăstirea acestui... Gavrilă? 

— Da, tovarășe maior. Incă de ieri s-au difuzat prin telefoto. 
Nu ne-a sosit încă răspunsul. Gavrilă cică e plecat la un schit în 
munte, lipsește vreo două luni... S-ar putea ca mortul... mortul 
să fie tocmai acel călugăr așteptat de Istafie, care îl cunoaște pe 
Gavrilă de pe vremea când a fost metocar - adică administrator 
- al unor case mănăstirești, iar Gavrilă era iconomul mănăstirii 
G. 

— Vă rog să urmăriţi obţinerea confirmării, spuse Bota. Deși 
tare mi-e teamă că Gavrilă și monahul venit de la Sfântu 
Munte... Hm! Am o presimţire... 

„lar o presimţire? își zise Radulian și îl privi pe Bota cu coada 
ochiului. Fără îndoială că-i vorba de o nouă surpriză pe care ne-o 
pregătește.” 

— lertaţi-mă, spuse Radulian cu oarecare sfială. Aș avea 
nevoie de locotenentul Feleagă pentru a verific numerele de 
telefon din agenda lui Gheorghe Stoian. El cunoaște zona, 
orașul... 

— Feleagă e plecat în misiune, spuse Bota, așa că, 
arheologule, trebuie să te descurci singur. Ti se pare complicat? 

Radulian roși. 

— Mă gândeam că... 

— Bănuiesc la ce te gândeai, îl ironiză Bota. Feleagă a adunat 
într-un timp record o mulțime de date despre Stoian și deci 
presupui că ţi-ar fi de mare ajutor. O să ţi-l dau ca ajutor după 
ce va reveni din misiune. 

Căpitanul Savu asculta atent. „Feleagă e plecat? Unde și în ce 
scop l-a trimis maiorul Bota? la te uită! Locotenentul nu mi-a 


raportat nimic! Bravo!” gândi căpitanul și, cuprins de o ușoară 
amărăciune, își aprinse o ţigară. 


Pietricica ucigașă 


Radulian stătea în dreptul măsuţei pe care se afla telefonul și 
forma de zor numerele copiate din agenda lui Gheorghe Stoian. 
Erau, în total, șapte. Aflase cui aparţineau patru dintre ele: unul 
era al bazei de aprovizionare, al doilea al serviciului comercial al 
întreprinderii orășenești, al treilea al contabilităţii 
inspectoratului, iar al patrulea al fratelui său, de la birou. Când 
formă pe cel de al cincilea, îi răspunse o femeie. 

— Bună ziua, spuse el, cu o voce pe care și-o dorea cât mai 
caldă. Telefonez din partea lui Gheorghe Stoian. 

— Vă ascult, domnule. 

— Domnul Stoian a avut un accident... 

— Am aflat. Din partea mea... M-a părăsit să se însoare cu 
amanta șefului său, după ce ăsta se săturase de ea. Și-acum 
madam Stoian își dă aere de mare cucoană. 

— Da... da... murmură Radulian, uimit de avalanșa de cuvinte 
a interlocutoarei sale. 

— N-am fost cununaţi. Dar am stat împreună până când s-a... 
s-a încurcat, cu femeia asta care i-a sucit capul. Din cauza ei s-a 
apucat de băutură. Dacă scapă cu viaţă, Gicu o să ajungă la 
pușcărie sau la spitalul de nebuni... 

— lertaţi-mă pentru deranj. Aș dori... dacă se poate, să stau 
de vorbă cu dumneavoastră altfel decât prin telefon. 

— Lucrez la magazinul „Dacia”. Sunt contabilă. Numele meu e 
Marga Badea. Veniţi oricând, în orele de program. Bună ziua. 

Femeia închise. Radulian rămase câteva clipe pe gânduri, 
apoi formă alt număr de telefon. Al șaselea. li răspunse un 
bărbat. 

— Din partea lui Gheorghe Stoian, spuse locotenentul-major, 
cu glas blajin, îndatoritor. 

— Stoian... Stoian? A, da! A avut un accident. Lucrează la noi, 
la depozitul alimentar de pe strada Tudor Vladimirescu, care 
aprovizionează magazinele sătești. Aici e corpul de inspectori 
comerciali. În ce problemă? 

Radulian își declină calitatea. 

— Voiam să stau de vorbă cu cineva de la dumneavoastră 


despre tovarășul Stoian... 

— Cu plăcere. Eu sunt inspectorul șef Mândrulescu. Când 
doriţi să veniți? Mâine la ora opt e bine? 

— Da! 

— Atunci vă aștept. Bună ziua! 

Radulian formă și ultimul număr din cele extrase din agenda 
lui Stoian. 

— Aici restaurantul-bar „Motanul sașiu”. Cu ce vă putem fi de 
folos? întrebă, cu multă politețe în glas, o femeie și Radulian 
tuși, surprins de această amabilitate. 

— Voiam să rezerv o masă pentru astă seară. 

— Câte persoane? 

— Două. 

— Pe ce nume? 

Locotenentul-major ezită o clipă, apoi rosti apăsat: 

— Stoian. 

— S-a marcat. Vă reținem locurile. 

„la te uită ce organizare! Bravo fetiţo, spuse, în gând, 
Radulian. Așadar, diseară mă duc la bar. Volens-nolens. Mi-am 
făcut singur o gaură în pungă. Nu era oare, mai nimerit să fac 
investigaţii pe cale oficială? Poate că Stoian e un obișnuit al 
localului și aș fi aflat niște lucruri fără să fac pe clientul?” 

Abia își termină acest gând, că în cameră intră Bota. Radulian 
se grăbi să-i raporteze cele aflate, apoi tăcu, așteptând 
hotărârea maiorului. 

— Ai potrivit-o de minune, Raduliene! spuse acesta. Tocmai 
mă gândeam că lui Stoian i-ar trebui o... gardă personală. Nu de 
alta, dar am aflat că e căutat. Cineva vrea să intre în posesia 
obiectelor găsite în buzunarul fratelui său. l-a telefonat o 
femeie. 

Radulian făcu ochii mari. 

— L-a rugat să nu piardă filmul. „Vă vorbesc deschis, i-a zis 
femeia. Eu sunt măritată. Am fost cu Gicu undeva... Am făcut 
fotografii. El a luat filmul să-l developeze. Mi-e teamă să nu 
ajungă în mâna soţului meu. Dacă ați vrea să mi-l daţi...” Hm? 
Ce zici de asta, Raduliene? 

— N-a precizat cum crede că va intra în posesia filmului? 

— Foarte simplu: i-a cerut lui Stoian să poarte filmul asupra 
lui, o zi-două. Îi va ieși pe neașteptate în cale și i-l va cere. 

— A, de aceea ziceaţi că e nevoie de o „gardă personală”, 


adică de cineva care să stea în preajma lui Stoian. 

— Exact. lar „ieșirea” din această seară este tocmai ce ne 
trebuie. Poate că Alexandru Stoian va fi interceptat la bar. În 
acest caz, știi ce ai de făcut. 

— Se înţelege, tovarășe maior, răspunse Radulian, sigur de 
sine. 

— Cât privește audienţele la... doamna Badea, cred că vei afla 
o mulţime de aiureli despre Gicu Stoian. M-ar interesa doar un 
lucru: poate știe ce drumuri face soția lui... 

Radulian își privi șeful cu multă curiozitate. 

— Nu cumva Mona Stoian n-a fost la... Craiova? 

— A fost. Dar a plecat de la părinţi mai devreme decât ne-a 
spus. lată aici confirmarea, spuse Bota, arătându-i un bileţel. 
Miliția din Craiova s-a interesat discret și a aflat că doamna 
Stoian a plecat de trei zile de la părinţi, dar n-a sosit decât ieri 
dimineaţă... Cât privește convorbirea pe care vei avea-o la 
Inspectoratul comercial, te rog să afli cum stă Gheorghe Stoian 
cu gestiunea. Cuvintele Margăi Badea, că „o să înfunde 
pușcăria”, mi se par cam tari. Deocamdată, atât. La revedere 
și... petrecere frumoasă diseară. Eu fac o vizita pe șantier. 
Marius Negrea m-a invitat la o discuţie... arheologică. 

Maiorul ieși. Radulian rămase câteva minute singur. Nu știa ce 
să mai creadă. Cine e călugărul asasinat? A venit, într-adevăr, 
de la Muntele Athos? Cine l-a omorât și de ce? Cine e „omul cu 
umbrela” care l-a atacat pe Gheorghe Stoian? A vrut oare să-l 
ucidă sau numai să-i ia aparatul de fotografiat? Ale cui sunt 
lucrurile „pescuite” în Olteț de cei doi copii? Ce-i cu pantofii 
profesorului Midiane? în ce misiune a fost trimis Feleagă? Cine a 
dat telefon directorului spitalului și soției acestuia? Dar lui 
Marius Negrea? Ştia Gheorghe Stoian de „punctuleţul” portarului 
Balotă? Șirul întrebărilor ar fi continuat dacă nu ar fi sunat 
telefonul. 

— Cu căpitanul Savu, vă rog. Sunt maiorul Andrei de la 
judeţeana Neamţ. 

— Locotenentul-major Radulian. Căpitanul Savu este plecat 
din sediu. Dacă aveţi o comunicare pentru dânsul, în legătură cu 
cercetările privind un călugăr asasinat... 

— În regulă! Notează deci: leromonahul Gavrilă nu a primit 
niciun oaspete de la Sfântul Munte și n-a scris nicio scrisoare 
unui confrate Istafie, de la mănăstirea B. Călugărul asasinat n-a 


fost recunoscut de niciun „pensionar” al vreunei mănăstiri din 
județul nostru. Asta e tot. Ai notat? 

— D... da! făcu Radulian. 

— Atunci e în regulă. Noroc! 

Locotenentul-major închise telefonul și rămase câteva clipe 
pe gânduri. Deodată sări în picioare, ieși cât putu de repede din 
birou și începu să coboare scările în fugă. Avea un singur ţel: să- 
| prindă pe Bota înainte ca acesta să plece spre șantierul 
arheologic și să-i comunice vestea primită. 

Avu noroc. Bota stătea de vorbă cu Savu, în timp ce șoferul 
repara ceva la motor. 

— Tovarășe maior, am primit chiar acum un telefon de la 
miliția județului Neamţ. O veste... uluitoare! 

Bota ridică amândouă mâinile, formând parcă un paravan în 
faţa ochilor. 

— Încet, încet, Raduliene! Că nu vin tătarii! După câte înțeleg, 
ai primit un mesaj telefonic prin care, probabil, ai fost anunţat 
că monahul Gavrilă nu l-a văzut în viaţa lui pe răposatul din 
peșteră. Era de așteptat. Presimţeam... 

Radulian își pierdu graiul. Privea când spre maior, când spre 
căpitanul Savu. Care, la rându-i, rămăsese stupefiat. 

— In acest caz... to-tovarășe maior, înseamnă că Gavrilă 
minte, cât e el de popă sau călugăr. Cine i-a scris lui Istafie? Că 
doar nu bunicul meu. Dumnezeu să-l ierte! O fi vorba de alt 
Gavrilă, de la altă mănăstire?! Istafie nu ne-a arătat plicul, să 
știm de unde a fost trimisă scrisoarea. Poate că s-a înșelat. Câţi 
călugări Gavrilă or fi... 

— Mda. Poate că s-a înșelat, spuse Bota, nu fără ironie, și, 
adresându-se șoferului, îl întrebă: Gata, nea Ștefane? 

— Gata. Poftiţi. Putem pleca. 

— La revedere, zise Bota și se îndreptă spre mașină. 

Urcase și șoferul pornise motorul când subofițerul de serviciu 
apăru în curte, alergând. 

— O clipă, tovarășe maior! Așteptaţi o clipă! 

— Ce este? întrebă Bota, coborând. 

— La spital... la spital... Stoian e pe moarte. A avut un șoc 
cardiac... pare-se provocat de ceva... de cineva... Doctorul Micu, 
directorul spitalului crede că... 

— Bănuiesc ce crede, spuse Bota, posomorât. Cât e ceasul? 
Cinci. Mai avem câteva ore până se înnoptează, Ei bine, atunci 


la spital! 
x 

Peste douăzeci de minute se afla la spital. Directorul îl 
aştepta. 

— A avut un stop cardiac, dar și-a revenit ca prin minune, le 
explică el. Mergea spre bine când... 

— Un asemenea „incident” nu era previzibil? 

— Deloc! Tocmai de aceea v-am chemat, bănuind că e vorba 
de altceva... 

— Mda. Posibil, murmură Bota. 

— l-am făcut imediat o analiză specială. lată pe şeful 
laboratorului, zise directorul arătând spre un bărbat îmbrăcat în 
halat alb care apăruse ca din pământ. Ai reușit să afli ceva, 
tovarășe Neagu? i se adresă el acestuia. 

— In sângele bolnavului s-au găsit urme de amfetol, o 
substanţă care poate provoca un șoc cardiac. Trebuie să ai o 
inimă foarte bună, deplin sănătoasă, ca să reziști. E de mirare 
că bolnavul a supraviețuit... 

Bota își trecu mâna prin părul alb-argintiu. Privi întrebător 
spre directorul spitalului. Acesta ridică din umeri. Nu își putea 
explica întâmplarea. De aceea și ţinu să explice: 

— Bolnavului i s-a administrat tratamentul obișnuit. Nu i s-au 
dat medicamente cu amfetol. Mi se pare curios... Acest amfetol 
e periculos. Degajă vapori nocivi. Noi îl păstrăm sub cheie, într- 
un dulap ca un seif. Cheile au stat mereu la sora șefă. 

— Unde se află bolnavul acum? întrebă Bota. 

— In camera lui. Dacă vreți să-l vedeți... 

— Desigur. Dar aș vrea să vorbesc și cu sora care veghează la 
căpătâiul lui. Sper că v-aţi conformat celor discutate... 

— Desigur, tovarășe maior. Soţia și rudele lui Stoian nu-l pot 
vizita decât în zilele de joi și duminică. Prea multe vizite i-ar face 
rău. Cred că ar fi bine să... să nu mai fie deloc vizitat. Avem 
posibilitatea, datorită aparaturii moderne cu care am fost dotati, 
să oferim vizitatorilor imaginea bolnavului prin circuitul de 
televiziune internă... Ca la secţia de maternitate... 

— Faceţi cum credeţi, spuse Bota și se întoarse spre ușă. Mă 
însoțiți în camera bolnavului? 

— Desigur, desigur, răspunse doctorul Micu. 

Făcuseră câţiva pași pe culoar, când Bota se opri, așteptând. 

— Tovarășe maior, pot să vă spun că nu s-a întâmplat nimic 


care să ne dea de bănuit. Aparatul de televiziune a mers 
continuu. S-au putut supraveghea toate mișcările din camera 
bolnavului. În afară de soră, care este demnă de toată 
încrederea, nimeni n-a intrat în această cameră. De altfel, sora a 
primit dispoziţia să încuie ușa ori de câte ori iese din încăpere. 
Și sunt sigur că a procedat conform indicaţiei date. 

Bota îl privi ca printr-un abur și doctorul înţelese că maiorul îl 
asculta distrat. 

— Mda. E clar, murmură Bota. Totuși doresc să vizitez camera 
bolnavului. 

— Poftiţi, tovarășe maior. 

Își continuară drumul. Ajungând în dreptul ușii de la camera 
lui Stoian, doctorul bătu. 

— Cine e? se auzi glasul unei femei. 

— Doctorul Micu. 

— Imediat vă deschid. 

Intrară în cameră. Bolnavul zăcea în nemișcare, cu faţa 
înfășurată, ca și în ziua când Bota făcuse prima vizită. In 
încăpere totul era într-o ordine desăvârșită. Sora o femeie 
trupeșă, cu privirea inteligentă -, rămase în picioare. Bota îi 
puse câteva întrebări, iar medicul examină bolnavul, apoi îi luă 
pulsul. 

— Merge spre bine, zise doctorul. Dar știu că am tras o 
spaimă, nu glumă! 

Sora zâmbi de complezenţă. Bota cercetă încăperea, apoi se 
opri în dreptul geamului și privi spre brazii care acopereau 
versantul muntelui. 

— De aici ți se oferă o priveliște plăcută, tovarășe maior, 
spuse doctorul. Spitalul e pe un platou. Din cameră se vede 
muntele, ca un perete, ca un zid. De partea cealaltă a spitalului 
ai vederea spre oraș. Spitalul nostru parcă-i hotelul Alpin de la 
Sinaia. 

— Perspectiva e sumbră, într-adevăr, zise Bota și doctorul avu 
impresia că maiorul se referea la altceva. Vrei să ne lași singuri, 
soră? 

— Desigur, răspunse aceasta și ieși. 

Câteva clipe mai târziu Bota se aplecă și se uită sub pat, apoi 
cercetă parchetul. Privi din nou peisajul care se oferea prin 
geamul deschis, camera de luat vederi aţintită cu obiectivul 
asupra patului bolnavului, tuși de câteva ori ca și când s-ar fi 


înecat, apoi respiră adânc. 

— Mda. Perspectiva e cam sumbră, spuse el din nou și zâmbi. 
Gata, tovarășe director! Putem pleca. 

leșiră pe sala. Sora nu se afla acolo. 

— Mă duc să o anunţ, spuse doctorul. Dacă vreţi să așteptați 
să nu intre cineva... 

Lui Bota îi veni să râdă. Doctorul se comporta ca un puști care 
a citit prea multe romane polițiste. Abia dispăru la colțul 
culoarului că Bota se întoarse și reintră în cameră. 

„„Dacă, peste câteva clipe, cineva ar fi ascultat la ușă, ar fi 
rămas uimit sau ar fi crezut că maiorul se scrântise: Bota vorbea 
singur. La ieșirea din cameră juca în palmă un obiect de 
mărimea unei alune. Când sosi, doctorul îl privi curios. 

— La ce vă uitaţi așa? întrebă Bota și ochii lui de un albastru 
metalic luciră a zâmbet. E o pietricică. O biată, „nevinovată”, 
pietricică. Cine o fi aruncat-o pe geam? 

x 


Reveniră în biroul directorului, dar curând Bota își luă la 
revedere și părăsi spitalul. Se opri la primul post telefonic și 
formă numărul căpitanului Savu. 

— Alo! Aici maiorul Bota. 

— Capitanul Savu. Ordonați. 

— Noutăţi? 

— Doar câteva informaţii. Gheorghe Stoian e arhicunoscut la 
„Motanul sașiu”. În ultima vreme și-a petrecut cam des serile 
acolo. Se pare că are o prietenă printre dansatoarele din 
ansamblul barului. Ultima oară când a fost la bar ar fi spus că în 
curând o să dea o lovitură mare - nimeni n-a înţeles ce voia să 
zică - și o să aibă bani de mașină. În seara zilei care a precedat 
„accidentul” căruia i-a căzut victimă, a fost deosebit de nervos 
și s-a îmbătat. Înjura toate dansatoarele din lume, inclusiv pe 
nevastă-sa. 

— Cum adică? întrebă Bota. 

— Mona Stoian a fost și ea dansatoare. Un an-doi, până când 
„s-a încurcat” cu un om influent. Acesta i-a oferit un serviciu în 
întreprinderea lui. Acolo l-a cunoscut pe Stoian. Mona Stoian a 
vrut să se facă actriţă... 

— A, da. Parcă am mai auzit chestia asta, spuse Bota. 

— Am cules niște date interesante despre menajul celor doi. 
Se pare că în ultima vreme nu se mai înțelegeau. De aceea ea 


era mereu plecată pe la părinţi, la Craiova. Și când vă gândiţi, 
tovarășe maior, că părea atât de îndurerată acolo, la spital, știți, 
când am cunoscut-o, în camera rănitului... 

Bota își ciupi obrazul, semn că nu-i plăcea întorsătura pe care 
o lua discuţia cu Savu. Tuși gros. Celălalt înțelese și tăcu. 

— Radulian e cumva prin apropiere? 

— Tocmai a sosit, tovarășe maior. Vi-l dau la telefon. 

Peste câteva clipe, maiorul auzea glasul subordonatului său. 

— Ce noutăţi? întrebă Bota. 

— Am reușit, cu totul întâmplător, să dau de Marga Badea. 
Femeia pe care Gheorghe Stoian a părăsit-o pentru a se căsători 
cu Mona. E o... persoană foarte... hm... foarte drăguță. 

— Bun! Pe scurt: ce e important? 

— Nimic deosebit. Bârfă muierească. Dacă ar fi să ne luăm 
după caracterizarea Margăi Badea, atunci Mona Stoian nu e ușă 
de biserică. Cred însă că-i pornită împotriva rivalei sale și de 
aceea vorbește aiurea. Părerea mea e că toate sunt „invenţii”. 

Bota își trecu mâna prin părul alb. Sprâncenele i se ridicaseră 
spre fruntea ridată. 

— Uite ce e, Raduliene. Ai o singură sarcină: să... brevetezi 
„invenţiile” Margăi Badea. 

— A, da! Am înţeles, tovarășe maior. Voi verifica totul. 

— Dacă ai ceva deosebit, mă găsești la șantier. Te informez 
că Stoian a primit avertismentul de care mă temeam. 

— Nu înţeleg! se auzi vocea lui Radulian. 

— Nici nu-i încă timpul, spuse Bota. La revedere! 

Maiorul închise. Își trecu alene mâna prin păr, semn că era 
cufundat în gânduri, apoi privi pietricica pe care o avea încă în 
mână. Dacă Radulian ar fi fost de faţă, maiorul i-ar fi arătat-o și, 
probabil, i-ar fi spus: 

— lată „pietricica ucigașă” ce va răsturna carul mare. 

Dar Radulian era departe: pornise probabil deja spre locuinţa 
Monei. Voia să mai afle câte ceva despre menajul soţilor Stoian. 


Papirusul din Alexandria 


Se înserase de-a binelea și puţinele lumini de pe șantier 
pâlpâiau obosite. 

În „Cabana străinilor”, cum era denumită clădirea ciocolatie 
cu jaluzelele zmeurii și mușcate în pervazul ferestrelor, luminile 


ardeau aproape peste tot, vioaie, puternice. Brădișul care 
înconjura cabana era liniștit, semn că nu bătea nicio pală de 
vânt. 

In biroul profesorului Midiane era întuneric. Acesta coborâse 
la parter, pentru a porni împreună cu soția, sosită de curând de 
la București, spre orașul din apropierea șantierului. Eveline 
Midiane era o femeie frumoasă, în ciuda faptului că trecuse de 
patruzeci de ani. Avea părut vopsit alb-argintiu. Purta ochelari 
cu lentile groase, acuzând o miopie existentă încă din anii 
copilăriei. Fusese căsătorită cu un plantator din Antilele 
Olandeze!?, dar, făcând o pasiune trainică pentru profesorul 
Midiane, își părăsise soțul. Eveline și fiica sa, pe atunci în vârstă 
de zece ani. Se stabiliseră la Cairo, unde locuia Midiane. 

In holul cabanei se aflau profesorul Marius Negrea, Daisy și 
soţii Midiane. 

— Nu mergi și tu în oraș? La barul „Motanul sașiu” este un 
bun spectacol de variete, o întrebă Eveline pe Daisy. 

Fata nu răspunse imediat. Își aprinse o ţigară și-l privi pe 
profesor. 

— Eşti grozav de elegant, papa! îi spuse. Parcă ai avea 
treizeci de ani! Prezenţa mamei te întinerește. Nu, mamă, astă 
seară nu merg în oraș, i se adresă apoi doamnei Midiane, 
răspunzând întrebării acesteia. Mâine plec cu Ken în „explorare” 
și vreau să mă culc devreme, să fiu odihnită. O să încerc să 
pictez. 

Daisy avea părut negru și-l purta lung, răsfirat pe umeri. 
Născută în Antilele Olandeze, dintr-un tată băștinaș, moștenise 
de la acesta felul de a vorbi, ușor graseiat. Genele lungi îi 
sporeau expresia visătoare a ochilor albaștri, ca ai mamei sale. 
Avea înclinaţie spre artele plastice: picta și făcea mulaje reușite. 

— Spuneai că vii în România să te odihnești, continuă doamna 
Midiane. 

— Peisajul de aici e prea frumos ca să pot rămâne insensibilă. 
Mă seduce. Marius mi-a promis că vom vizita Horezul și un sat 


12 Antilele Olandeze a fost o structură politică, parte autonomă a 
Regatului Ţărilor de Jos, cuprinzând o parte din Antilele Mici, 
compuse din două grupuri de insule din Marea Caraibelor: Aruba, 
Bonaire și Curacao (așa-numitele Insule ABC, lângă Venezuela) și 
Sint Eustatius, Saba și Sint Maarten (localizate la sud-est de Insulele 
Virgine). 


de olari. Ador ceramica românilor. E fantastică! 

Spunând aceste cuvinte privi spre Marius Negrea. Acesta 
zâmbi de complezență. Era așezat într-un fotoliu și răsfoia o 
revistă. 

— La revedere! Și petrecere frumoasă! încheie Daisy și, 
ridicându-se, se așeză mai aproape de profesorul Negrea. 
Midiane și soţia lui ieșiră, tocmai când pe scara ce cobora de la 
etaj se ivi John Sandow. Era îmbrăcat într-un foarte elegant 
costum de seară, iar la butonieră își pusese o garoafă. 

— Hello, John! Încotro? întrebă Daisy. 

— Fac o mică plimbare cu mașina. Poate că mă însoțești? 

— N-am chef să ies. 

— Mâine te duci cu Ken în excursie? o întrebă și pe chipul lui 
trecu parcă o umbră. 

— Da. Mergem cu mașina șantierului. Mașina ta e prea 
delicată pentru o asemenea escapadă. 

— Așaa! Ai dreptate! Dacă domnul Dumitrașcu vă dă „Aro”... 
Bună mașină! Am văzut-o și la Cairo, la expoziţie. Bietul meu 
Alfa Romeo e, într-adevăr, prea sensibil... 

John Sandow era singurul dintre oaspeţii străini care venise cu 
mașina sa în România, dorind, cum se exprimase în glumă, să 
aibă „propriile sale picioare”. Făcuse dese drumuri la București 
și de două ori doamna Midiane se invitase în mașina lui, ceea 
ce, după câte se părea, nu-l deranjase. John ar fi preferat să 
călătorească cu Daisy, însă fetei îi plăcea compania lui Ken. 

— Sunt dezolat că mă refuzi, spuse John. Bună seara! 

— Petrecere frumoasă! îi ură Daisy. 

După plecarea lui John, în hol se lăsă o tăcere apăsătoare. 
Daisy își fuma ţigara în timp ce Marius răsfoia, în continuare, 
revistele străine aflate pe măsuţă, în faţa sa. 

— Astă-seară nici nu mă vezi, domnule Negrea, spuse fata, 
ușor intrigată. Ce citești acolo cu atâta pasiune? 

— Una din revistele de arheologie. 

— E mai interesantă decât... decât, să zicem, o conversaţie cu 
mine? 

— Scuză-mă că nu ţi-am vorbit. Credeam că vrei să fii singură 
cu gândurile tale. 

— Ce frumos ai spus-o! Nu cumva ești poet, Marius? 

— Nici vorbă! răspunse el și-și privi ceasul. 

— Aștepţi pe cineva? 


— Da. Pe maiorul Bota. Parcă l-ai cunoscut și tu... 

— Ai... ai necazuri din cauza acelui călugăr? 

— A, nu-i vorba de necazuri. 

Daisy se așeză mai bine în fotoliu. Rochiţa foarte scurtă lăsă 
să i se vadă pulpele frumos bronzate. Pusese picior peste picior 
și fuma. Era a treia ţigară de când coborâse în hol. 

— Mă socotești excentrică? întrebă ea pe neașteptate. 

— Nu-u! De ce crezi asta? 

— Atunci... atunci de ce nu-ţi place de mine? 

Inima lui Marius Negrea zvâăcni. Erau doar ei în holul de la 
parter. Bătrânul turc se plimba pe-afară, ca de obicei înainte de 
culcare. Profesorul Dumitrașcu și Firulescu se aflau în biblioteca 
de la etaj, iar George Postăvaru, colegul lui Negrea, se culcase 
devreme, motivând că are migrenă. Teodorescu și soția sa 
plecaseră în după-amiaza zilei la oraș și, probabil, aveau să 
sosească târziu, ca de obicei. 

— De ce crezi că nu-mi placi? o întrebă Marius, cu voce 
gâtuită. 

— Mă tratezi ca pe o... o fetiţă, care vrea să pară excentrică. 
Ca pe o elevă de liceu... 

Zicând acestea, îl învălui în privirea ochilor ei albaștri și 
tânărul se simţi tulburat. Zâmbi stingherit. 

— Mi-ai văzut picturile, Marius? Sunt în camera mea. Ce ai 
zice dacă te-aș invita astă-seară să le vezi? Ai veni sau ţi-ar fi 
teamă? întrebă Daisy și, întinzând braţul drept, îl mângâie pe 
păr. Ai figură de bebeluș care se vrea bărbat. Ce zici, vii sau te 
temi? 

— De ce m-aș terne? întrebă el, cu glas înăbușit. 

— Știu eu? (Mâna fetei alunecă pe gâtul lui, furișându-se sub 
părul blond care-i acoperea ceafa). Poate de gura lumii. Dar să 
știi că sunt o fată cuminte. Te aștept, indiferent la ce oră vii, să- 
ţi ofer o picătură de whisky și să-ți arăt picturile... 

Zicând acestea, Daisy porni spre camera ei. Mergea legănat, 
cu unduiri de dansatoare orientală. Marius o urmări cu privirea. 
Inima continua să-i bată năvalnic, pulsând în tot corpul o căldură 
plăcută, ameţitor de plăcută. 

* 

Marius vru să-și invite oaspetele în camera sa, dar Bota 
preferă să rămână în hol. Nu voia să dea impresia că are secrete 
cu tânărul profesor. 


— Când mi-aţi dat telefon, m-am bucurat că veniţi, spuse 
Negrea. Tocmai voiam să vă caut. Nu știu dacă ceea ce vă voi 
spune are vreo însemnătate pentru cercetările dumneavoastră. 
Într-un cuvânt: mi-a dispărut jurnalul intim, în care îmi notam tot 
felul de întâmplări. 

Bota își ţuguie buzele. Sprâncenele negre i se înălțară spre 
fruntea ridată... 

— Din fericire, în el nu mi-am însemnat și unele... unele 
lucruri pe care le-am discutat cu dumneavoastră. Altfel era... 
grav. Am scris însă că băieţii au „pescuit” niște bagaje în apa 
Oltețului și că mi s-a telefonat cerându-mi-se „obiectul” luat de 
la călugărul mort. În jurnal mi-am arătat nedumerirea în 
legătură cu acest „obiect”. 

— Ai putea spune cam ce îţi notai zilnic? 

— Păi... impresii despre lucrările efectuate și rezultatele lor, 
apoi câte ceva despre fiecare coleg, dacă pot spune așa. 

— Asta-i tot ce conţinea caietul? 

Negrea rămase câteva clipe pe gânduri. 

— Atât. Adică... știu eu, dacă vă interesează? Știţi, George 
Postăvaru ţine și evidenţa... un fel de evidență administrativă, 
pentru tot grupul de cercetători. Probabil că știți: masa și casa 
sunt gratuite, dar o evidenţă tot trebuie ţinută. George a fost în 
concediu până acum trei zile. M-a rugat să ţin eu evidența 
aceasta. lar eu mi-am notat „răspândirile”, cum se zice la 
armată, pe caietul meu de însemnări zilnice. Am scris unde a 
fost plecat fiecare și cât a lipsit... 

Bota se însenină. 

— E limpede, tovarășe profesor. Știţi care-i părerea mea? Că 
vă veţi recăpăta jurnalul. Trebuie să-l găsiţi, îl veţi regăsi, 
fiindcă... fiindcă nu e prea interesant Și-apoi, dacă v-aţi notat 
nedumerirea în legătură cu acel obiect înseamnă că veţi fi scos 
din... cauză și lăsat în pace. 

Ușa de la intrare se deschise larg și intrară doi oameni: unul 
în vârstă - Bota îl recunoscu pe Ali Babakan - și unul cam de 40 
de ani, înalt, brunet, lat în umeri, cu o mustață neagră, tunsă 
scurt. 

— Domnul Ken Rowbeam și domnul Babakan, făcu Marius 
Negrea prezentările. Domnul maior a venit să se informeze în 
legătură cu... călugărul acela... 

— O. Ce întâmplare cumplită! exclamă Babakan. Aţi reușit să 


aflați cine e călugărul decedat? 

— Incă nu, domnule, răspunse Bota. 

— Bine că n-am mers și eu la peșteră! zise Ken. Plecasem 
într-o plimbare când l-am întâlnit pe domnul Negrea, cu cei doi 
copii. Erau de-a dreptul speriaţi. 

— N-aș vrea să vă rețin, spuse Bota, dând a înțelege că nu 
voia să mai discute despre călugărul găsit în peșteră. Am auzit 
că vă place la noi, domnule Babakan... 

— Enorm! Și lui Ken la fel. 

— O, eu sunt entuziasmat de folclorul dumneavoastră! Știţi că 
am cules o mulţime de balade? Am o bandă formidabilă, cu 
lancu Jianu (Ken pronunţase lankău Geianou). Imi plac baladele 
cu „haiduki” ca Robin Hood. 

Incet-încet discuţia alunecă pe tărâmul artei brâncovenești. 

— Ce splendide sunt logiile!? cu coloane neocorintice! 
exclamă la un moment dat, Ken. Le pot egala în frumusețe pe 
cele de la palatele florentine, venețiene sau din Padova. Şi- 
apoi... sculptura în piatră! Flori, fructe, viță de vie! Admirabile! 
Stilizări excepţionale! Pe stema lui Brâncoveanu am văzut 
semnele heraldice ale familiei (Cantacuzino. Unchiul lui 
Brâncoveanu. Constantin Cantacuzino. A studiat la Padova, de 
unde și influenţa... 

Tocmai când spunea acestea, în capul scării apăru George 
Postăvaru. 

— Aţi încăput pe mâini bune, tovarășe maior, zise el. Domnul 
Rowbeam este un excelent bizantinolog și cunoaște arta 
brâncovenească foarte bine. 

— Domnul Rowbeam a făcut, printre altele, și o descoperire 
mai aparte, spuse Ali Babakan. Din păcate, incompletă. Un 
papirus scris în arabă despre o fabuloasa comoară a lui 
Brâncoveanu, îngropată în zona în care ne aflăm. 

Rowbeam își mângâie mustata. 

— Din păcate, documentul nu oferă date sigure. De altfel, s-a 
publicat fotografia lui în revista de arheologie, editată de British 
Museum. Vă pot oferi un exemplar. Îl am în servieta mea. 
Papirusul se află la muzeul din Alexandria. E semnat de Nicolae 
sân Novăceanu, care a fost vel-spătar sub Brâncoveanu. 


13 Galerie exterioară încorporată unei clădiri, acoperită și deschisă 
către exterior printr-un șir de arcade sprijinite pe coloane sau pe 
stâlpi. 


Deoarece era cunoscător al limbii arabe și al scrierii respective, 
a fost dat rob unui sultan din Alexandria. Acolo a întocmit acel 
papirus - un fel de testament. L-am descoperit întâmplător. Am 
câteva copii făcute la xerox... 

— Sunt sigură că-i vorba despre descoperirea acelui papirus și 
despre comoară! exclamă Daisy, care apăruse în capul scării ce 
ducea la etaj. Vestita descoperire a domnului „K”. Ken, te rog nu 
asasina auditoriul! Ai făcut o victimă. E destul! 

— La ce vă referiti? întrebă George Postăvaru, râzând. 

— La John Sandow, desigur! L-a zăpăcit ideea că ar putea 
descoperi comoara. Umblă de nebun, pe toate coclaurile. Își 
face mașina praf! Nu-ţi ajunge o victimă? se adresă fata, în 
glumă, lui Ken. 

Rowbeam izbucni în râs. 

— Ești incorigibilă! exclamă el. Nu crezi. În acel document, 
dar profiţi: călătorești tot mai des cu John în excursii de căutare 
a comorii... 

Bota folosi întorsătura hazlie pe care o luase discuţia pentru a 
se adresa, în șoaptă, lui Marius Negrea. 

— Ai cumva vreo revistă cu articolul domnului Rowbeam? Așa, 
de curiozitate... 

— Cum să nu! S-a publicat și în revista noastră de istorie. 
Dacă așteptați puţin v-o aduc, răspunse Negrea și porni spre 
camera lui. 

Peste un sfert de oră, în mașina care-l ducea în oraș, Bota 
citea papirusul-testament lăsat de vel-spătarul Nicolae sân 
Novăceanu. În partea stângă a paginii textul era scris cu litere 
arabe, iar în dreapta cu latine. 

— Deci așaa... „Eu vel-spătar Nicolae fiul Novăceanului, citi 
Bota cu glas tare, las cu limbă de moarte știre despre o comoară 
pe care domnul și stăpânul meu, omorât de turc la Yedicule 
împreună cu fiii săi a ascuns-o ca să nu cadă în mâna păgânului. 
Și se află această comoara la răsărit de monastirea pe care 
domnul Brâncoveanu a dăruit-o cu icoane pe ziduri și cu un 
policandru. Comoara s-au îngropatu la trei ceasuri de mers spre 
soare-răsare. Cârnești apoi spre miazănoapte și mergi cam 
jumătate de ceas prin brădet, având în faţă vârful cel mare al 
muntelui. Acolo e poiana Sân Toaderilor, căreia îi zice și „Poiana 
ielelor” că noaptea joacă iele acolo și unde eu am îngropat în 
taină comoara împreună cu un arnăut care a fost scurtat de cap 


la Yedicule. lară eu am rămas în viaţă că știam arăbește și-acum 
sunt la Alexandria rob la pașa Ibrahim, și-mi duc amarul departe 
de ţară. Acolo fiind acum domni din Fănar. Și încredințez acest 
papirus presfinţitului episcop Macarie al Alexandriei, care să-l 
dea urmașilor Brâncovenilor, iar dacă s-o găsi comoara să 
clădească o biserică pentru iertarea păcatelor domnului și 
stăpânului nostru ucis de turc, iar un alt locaș, pentru neamul 
Novăcenilor...” Hm? Ce zici tovarășe? se adresă Bota șoferului, 
după ce termină de citit. Hrisovul ăsta e descoperirea domnului 
Ken Rowbeam, un egiptolog... 

Şoferul ridică din umeri. 

— Știu eu? Lumea pe aici vorbește că se caută comoara lui 
Brâncoveanu. Legende, tovarășe maior. Dar, mai știi? 

Bota privea textele și încerca să identifice cuvintele în arabă 
cu cele scrise în alfabetul latin. Într-un târziu pufni în râs. 

— Ei poftim! Uitasem că arabii scriu de la dreapta la stânga! 
De asta nu-mi ieșea pasența: unele cuvinte de două litere aveau 
încârligături kilometrice... O să-l distreze grozav pe Radulian. Îi 
ofer o surpriză plăcută. 

Mașina înainta în noapte. Farurile despicau negura și, în 
lumina lor. Se zăreau din când în când roiuri de țânțari, care 
zburau speriați. _ 

Se apropia ora unsprezece. In camera sa, Marius Negrea 
continua să citească un roman de călătorii, când auzi o bătaie în 
ușă. In cadrul ușii apăru Daisy. Era într-un capod cu motive 
orientale. 

— Deci ţi-a fost... teamă, nu-i așa? întrebă ea, înaintând până 
la masa unde se afla Marius Negrea care, stupefiat de această 
neașteptată vizită, n-avusese puterea nici să se ridice de pe 
scaun. Ce citeai? întrebă fata și, trecând în spatele lui, se aplecă 
să vadă singură. 

— 0... o carte de călătorii. la... ia loc, Daisy. N-am venit 
crezând că era târziu. Acum douăzeci de minute erai încă în hol, 
cu Ken. 

Fata îl mângâie pe păr. 

— Ai o figură de Crist în suferinţă când te chinui să spui o 
minciună. Dacă mi-ai poza, aș realiza o lucrare extraordinară... 
Vrei să-mi pozezi? Hai în camera mea. O să-ţi arăt tablourile 
pictate de când am venit. 

Daisy îl cuprinse peste umeri și îl ridică întocmai cum ridici un 


suferind. 

— Hai, hai! Nu-ţi fie teamă, Marius! Dacă mie nu-mi pasă de 
gura lumii, de ce ţi-ar păsa ţie? Hai... 

leșiră pe culoar și porniră spre camera fetei. Intrară și Marius 
vru să aprindă lumina, dar Daisy se împotrivi. 

— E destulă lumină de-afară, spuse ea, în șoaptă și, cu 
mișcări încete, turnă whisky în două pahare, apoi îi oferi unul. 
Noroc și succes în domeniul arheologico-istoric. Marius spune- 
mi: așa-i că ești un... timid? Nu, nu-mi raspunde! Stai aici, pe 
pat. Scaunul e incomod. Și-apoi, dacă stai pe scaun, n-am loc 
lângă tine... 

Marius o privi. Fata zâmbea și-l mângâia pe păr. Ochii îi 
păreau fosforescenţi. Daisy se lăsă în genunchi în fața lui și își 
sprijini obrazul de palmele sale. 

— Ştii că ești un băiat frumos? întrebă ea tot în șoaptă și îi 
sărută podul palmelor. 

Tânărul se simţi înfiorat. Începu s-o mângâie pe părul negru, 
revărsat pe umeri. Daisy îi prinse mâna între obraz și umăr, 
imobilizând-o. O căldură plăcută îl învălui. 

— Sărută-mă, auzi el șoapta fetei și, în semiîntuneric îi văzu 
chipul înălţat spre el. 

Daisy ţinea ochii închiși și abia respira; Marius se aplecă și, în 
clipa următoare, simţi brațele fetei încolăcindu-i gâtul... 

x 

Pendula din holul de la parter bătea ora unu când Marius 
Negrea reveni în camera lui. Aprinse lumina și se îndreptă spre 
masă. 

„la te uită! Caietul meu de însemnări! A apărut. Cine mi l-o fi 
adus?” 

II răsfoi grăbit. Constată că nu lipsea nicio filă. Nici din cele de 
la sfârșit în care notase plecările și sosirile cercetătorilor de la 
Poieni. 


Seiful roșu și un număr fatidic 


Radulian se întâlni cu Alexandru Stoian la intrarea în 
restaurant. Era ora zece și jumătate. Începuse să plouă mărunt. 

— Aveţi filmul la dumneavoastră? întrebă Radulian. 

— Da. Il port la mine. Așa mi-a spus femeia aceea la telefon, 
iar tovarășul maior Bota a fost de părere să mă conformez. Cred 


că sunt supravegheat, nu-i așa? Dacă criminalul care vrea filmul 
se năpustește asupra mea și... și...? 

Radulian simţi că-l îneacă râsul, dar se stăpâni. Răspunse 
calm, ca să-l liniștească: 

— Fiţi sigur că s-au luat toate măsurile de rigoare, tovarășe 
Stoian. 

Intrară în bar și coborâră în salonul de la subsol, unde din 
două în două zile, după ora zece și jumătate, se prezenta un 
spectacol muzical-coregrafic. De câtva timp, în program fusese 
introdus un număr de prestidigitaţie, susținut de Barutti, un 
italian. Acesta avea ca asistentă o femeie tânără, cu mișcări 
voluptuoase, care venea cu puţin înainte de începerea 
numărului. 

— Bună seara, domn' Stoian! spuse fata de la garderobă, 
unde Alexandru își lăsă fulgarinul. 

„Mă confundă cu fratele meu. Atâta pagubă!” gândi 
Alexandru Stoian și, după ce zâmbi fetei, porni împreună cu 
Radulian spre masa care le fusese rezervată. 

În cadrul numărului de coregrafie, ansamblul dansatoarelor 
prezentă un dans din Nigeria. Fetele erau vopsite cu tot felul de 
sulimanuri care le schimba fizionomia și erau împopoţonate cu 
pene de diferite culori; luminile, aprinse și stinse când nu te 
așteptai, făceau ca fetele să fie de nerecunoscut. Când numărul 
se sfârși, dansatoarele năvăliră printre mese. 

Radulian și Stoian băură cu două fete care se opriră câteva 
clipe la masa lor. Prima, înăltuță, cu carnaţie albă, își trecu 
mângâietor mâna peste faţa lui Radulian, iar cea de-a doua se 
aplecă, de parcă ar fi vrut să salute, și-l invită pe Stoian la dans. 

— Du-te omule! îl îmbie Radulian. 

Rămânând singur,  locotenentul-major urmărea distrat 
perechile de dansatori. Nu trecu mult și Stoian reveni. 

— Mi-a luat-o altul, spuse el cu năduf. Se mișca grozav, 
drăcoaica. 

Cortina se deschise și prestidigitatorul își începu „experienţa”. 
Dintr-un joben scoase flori, iar dintr-un glob gol, semi 
transparent, câţiva porumbei. Din urechea unui client așezat în 
rândurile din față culese trei monede, iar în buzunar îi găsi un 
ceas deșteptător. De sub reverul lui Radulian ieși un... ou de 
găină, care se dovedi nefiert. Deoarece căzând pe haina lui 
Stoian se sparse, pătând-o. Prestidigitatorul luă un șerveţel, îl 


muie în gură și, spre hazul asistenţei, începu să curețe de zor 
haina. Își încheie apoi reprezentaţia făcând o omletă în joben, 
dar, când s-o răstoarne în farfurie, din el începură să cadă 
confeti. 

Stoian își privi cu atenţie haina. Nu prezenta nicio pată. Totul 
fusese o iluzie. 

— Ei, dar asta ce-o mai fi!? exclamă el, speriat. Mi-a dispărut 
din buzunar obiectul acela! Cine mi l-o fi luat? 

— Ţi-a dispărut filmul? întrebă Radulian impacientat. 

— Da. Cred că „fachirul”. Ala mi l-a luat. Fachirul sau 
dansatoarea. 

Dacă situaţia n-ar fi fost neplăcută, Radulian ar fi zâmbit 
auzind cuvântul „fachir”. Dar în aceste clipe nu-i ardea de râs. 
Se ridică și Stoian înțelese că, pentru ei, reprezentaţia se 
terminase. leșiră. La garderobă, Stoian își puse pardesiul și, 
deodată, exclamă: 

— E aici! În buzunarul pardesiului! L-am uitat probabil în 
pardesiu! Bine că nu s-a pierdut! Credeam că e în haină! 

Radulian privi filmul pe care Stoian îl purta asupra lui, la 
indicaţia lui Bota. „Cursa pe care a întins-o „Fachirul”, 
adevăratul... fachir, n-a reușit, gândi el. Probabil că 
prestidigitatorul sau dansatoarea au vrut să intre în posesia 
filmului, dar, distrat, Stoian le-a încurcat planul.” 

Erau pe punctul de a ieși, când, pe neașteptate, Radulian îl 
zări pe Bota. Maiorul ieșea din culise. Lui Radulian îi făcu un 
semn discret să-și continue drumul, fără să se oprească sau să-i 
vorbească. „Ce o fi căutând în spatele scenei?” se întrebă 
locotenentul-major, intrigat de prezența lui Bota. 

— O clipă, tovarășe Stoian! spuse el, străfulgerat de o idee și 
dispăru în interiorul barului, îndreptându-se spre garderobă. Aţi 
fost tot timpul aici? o întrebă pe femeia care primea și preda 
hainele clienţilor. 

— Da, desigur. De ce întrebaţi? V-a dispărut ceva? 

— Nu, nu. Totul e în regulă... 

— Plec de la garderobă doar în timpul programului artistic. 
Dar atunci nu vine nimeni aici. Toţi asistă la program... 

Radulian plecă grăbit. În faţa intrării îl regăsi pe Stoian. Fuma 
și privea cerut întunecat. 

x 


O oră mai târziu, Radulian fu trezit din somn de telefonul 


maiorului Bota. Acesta voia să știe cum se distrase la bar. 

— A fost interesant, tovarășe maior. Dar, din păcate, n-am 
rezolvat nimic. Stoian a uitat filmul în pardesiu și deci „cursa” pe 
care ați întins-o n-a prins nimic. 

De partea cealaltă a firului se auzi un râs ușor, fapt ce-l 
deranja pe Radulian. Continuă totuși: 

— Femeia de la garderobă mi-a spus că a lipsit în timpul 
programului artistic. Ceea ce înseamnă că prestidigitatorul sau 
dansatoarea puteau să cotrobăie prin pardesiul lui Stoian. Dar n- 
au făcut-o. Poate că-i bănuim degeaba. 

Maiorul tuși gros și Radulian și-l imagină ciupindu-și obrazul. 
De aceea tăcu. 

— Arheologule, aș pune pariu că Stoian a avut filmul în haină 
și i s-a luat în timpul dansului, iar cel din pardesiu este o... 
copie. Asta-i tot. Ți-am dat aceste amănunte ca să dormi liniștit. 

— Și-atunci adevăratul... adevăratul film a dispărut? 

Din nou se auzi o tuse și Radulian înţelese că întrebarea lui nu 
era tocmai potrivită. 

— Dumneata ce crezi? În odiseea aceasta a filmului nu se 
putea întâmpla niciun... naufragiu? Ne-am convins, oricum, că 
Gheorghe Stoian i-a dat „omului cu umbrelă”, un aparat gol sau 
un... alt film fără importanţă. 

— Tot nu înțeleg, murmură Radulian. Aţi lăsat să... să i se fure 
filmul original? 

Bota izbucni în râs. 

— Te rog să ţii minte, arheologule, cele ce-ţi spun acum. Când 
vom prinde toate firele și vinovaţii ne vor cădea în plasă... să-i 
întrebi ce au găsit la developare pe filmul luat de la Stoian. 

— Cum? Avea totuși ceva pe el? 

Maiorul tuși gros. 

— Raduliene, e timpul să te culci. Altfel ne apucă ziua la 
telefon. Curiozitatea, pe timp de noapte, nu-i indicată. Noapte 
bună... 

Mult timp după discuţia cu Bota, Radulian nu putu dormi. Era 
limpede că maiorul schimbase filmul original, dându-i lui Stoian 
un altul Acesta era „naufragiul” despre care vorbea. Dar oare 
Bota a identificat-o pe dansatoarea care „subtilizase” filmul din 
buzunarul lui Stoian? Cine era? 

Maiorul nu știa nici el, pentru simplul motiv că dansatoarea 
dispăruse fără urmă. Fetele alergaseră în cabine, se 


demachiaseră și deveniseră de nerecunoscut în hainele lor de 
stradă. Bota pândise când va veni fata să vâre filmul în 
pardesiul lui Stoian. Dar acest lucru nu se întâmplase, pentru 
simplul motiv că... filmul de schimb fusese pus înainte de 
spectacol. lată ce nu prevăzuse maiorul. 

* 


Imediat după ora patru, personalul întreprinderii de 
prospecţiuni geologice începu să iasă pe poartă. După vreun 
sfert de oră birourile rămăseseră goale. 

La etajul întâi, femeia de serviciu tocmai trecea cu găleata în 
care avea petrosin - primise dispoziţie să curețe parchetul în 
cabinetul inginerului șef -, când observă că grila de la biroul 
special nu era trasă. 

„la te uită! se miră ea. Tovarășul Tomescu n-a tras grila! Ce s- 
o fi întâmplat? Că dânsul nu rămâne niciodată peste program.” 

Intră în biroul inginerului șef. Trase covorul. Îl răsuci, apoi vru 
să mute masa de consiliu. Dar nu reuși. „Să văd cine-i ofiţer de 
serviciu, Își zise ea. O să-i cer să mă ajute.” 

Ofiţer de serviciu era Alexandrescu, șef de birou de la 
serviciul prospecţiuni. Acesta veni s-o ajute. 

— Ce ziceţi de nea Tomescu? întrebă femeia după ce mutară 
masa. N-a plecat încă. 

— Cuum?! făcu mirat Alexandrescu. 

— Grila de la ușă nu-i trasă. 

— Și nici cheile nu le-a adus, completă Alexandrescu. la să 
văd... 

Ofițerul de serviciu ieși. Câteva secunde mai târziu se auzi un 
strigăt. Femeia zvârli cât colo cârpa și ieși pe sală. 

— Cred că nea Tomescu e înăuntru... O fi leșinat! Se aude un 
geamăt. Ușa e închisă. Nu se vede nimic prin gaura cheii. Fugi și 
telefonează la „Salvare”. Repede, tovarășă Coca! Repede! Eu o 
să telefonez din biroul meu directorului. 

Femeia de serviciu intră în biroul inginerului șef, forma 
numărul „Salvării”, comunică datele care i se cereau, apoi 
închise și reveni pe culoar. Deodată auzi pași furișați în urma ei. 
Nu avu timp să se întoarcă să vadă cine era. Simţi o lovitură 
puternică în moalele capului și se prăbuși. 

„„„Peste douăzeci de minute medicul „Salvării”, însoţit de 
Balotă, ajunse la etajul întâi; se opri în faţa femeii care zăcea 
lungită pe preșul ce acoperea mijlocul culoarului. 


— Mi s-a spus că-i vorba de un bărbat căruia i-a venit rău. 
Acum văd că-i o femeie. Are o contuzie la cap... N 

Nicolae Balotă ridică din umeri. Nu știa ce să mai creadă. In 
ultima vreme trăia niște întâmplări care-l uluiau. | se părea că 
are un vis urât din care nu reușea să se trezească. Cu mișcări de 
automat se îndreptă spre cabinetul inginerului șef și formă 
numărul miliției. Îi răspunse căpitanul Savu. 

x 


Doctorul o examinase pe femeia de serviciu și hotărâse să fie 
transportată de urgenţă la spital. Ofiţerul de serviciu îl rugă însă 
să aștepte miliția. Doctorul fu de acord și se ocupă de Tomescu. 
Îi făcu o injecție și șeful biroului special se trezi. Era un bărbat 
mic de statură, cu obrajii roșii, ochii duși în fundul capului. Nu-și 
amintea decât că îi venise rău și vrusese să se așeze pe scaun, 
dar căzuse pe dușumea. 

Doctorul îl întrebă dacă îi mai venise și altă dată amețeală. 
Tomescu îi răspunse că nu. 

— E necesar totuși să vă controlaţi mai des tensiunea 
arterială, hotărî el. Veţi sta câteva zile acasă, să vă odihniţi. 

În timp ce spunea aceste cuvinte, în încăpere intrară maiorul 
Bota, căpitanul Savu, Radulian și inginerul șef, pe care ofițerul 
de serviciu îl anunţase despre cele întâmplate. Maiorul ceru 
câteva amănunte referitoare la cei doi „pacienţi”. 

— Femeia are o contuzie la cap. A fost lovită pe la spate, 
tovarășe maior. Cât privește leșinul tovarășului - doctorul arătă 
spre Tomescu - e un leșin banal, probabil o criză de 
hipertensiune în urma unui sindrom de solicitare. Sunt totuși 
necesare unele examene de laborator pentru a stabili un 
diagnostic corect. 

Maiorul mulțumi și dădu de înțeles medicului că nu mai avea 
nevoie de alte informaţii. Acesta pleca însoţit de sora și șoferul, 
care o transportau la mașina „Salvării”, pe targă, pe femeia de 
serviciu. 

Câteva clipe se scurseră în tăcere. Bota privi încăperea, apoi 
se îndreptă spre geam. Se sprijini de pervaz și privi în afară. 

— Cam mult praf pe pervaz, zise el, privindu-și mâinile. 

— Ce clădire e aceasta? arătă Savu spre un bloc vecin, în 
construcţie. 

— O anexă a întreprinderii noastre. Va fi gata peste câteva 
luni. 


— Deci o anexă... Din cauza asta e atât de aproape. 

Maiorul se așeză cu spatele spre geam și privi în încăpere, 
apoi se întoarse iarăși spre clădirea neterminată. In cele din 
urmă dori să stea de vorbă cu Tomescu, bineînțeles dacă acesta 
se simţea în stare să vorbească. 

— N-am nimic, tovarășe, îl asigură șeful biroului special. Nu 
mai am nimic. Am simţit o amețeală... Niciodată nu mi s-a mai 
întâmplat... Dar nu înțeleg: de ce a venit miliția? Nu cumva 
bănuiţi, că s-a umblat la seifuri? 

Vorbea fără să fie întrebat, pradă unei stări de surescitare. 

— Cine cunoaște cifrul? întrebă Bota. 

— Eu și tovarășul inginer șef, tovarășul Grecu. 

Inginerul șef dădu din cap, a aprobare. Bota se întoarse spre 
Savu și, la un semn, echipa acestuia intră în funcţie. Se luară 
amprentele de pe seifuri, cele de pe clanţă, se făcură fotografii. 

— Aţi putea să ne spuneţi, tovarășe Tomescu, i se adresă 
Bota, ce operaţii faceţi în ultimele minute înainte de terminarea 
serviciului? 

— Desigur, desigur... În fiecare zi la patru fără douăzeci închid 
ghișeul și nu mai primesc pe nimeni în birou. Deschid geamurile, 
aerisesc... La patru fără zece ies și mă duc să mă spăl pe mâini - 
ușa o închid, seiful roșu e închis și el, toate sunt sub cheie - apoi 
revin, mai verific încuietorile fișetelor, închid geamul și-apoi, la 
patru fix, ies și trag grila. 

— Azi aţi procedat la fel? 

— Da-a. Până la un punct. Am închis seifurile și am plecat să 
mă spăl. Când am venit, mi s-a făcut rău... 

Bota se întoarse spre inginerul șef Grecu: 

— Harta de sinteză se află în seiful roșu? 

— Da, tovarășe maior. După întâmplarea de săptămâna 
trecută cu Stoian, am depus-o în seif. 

— Vreţi să verificaţi dacă mai e acolo? 

Inginerul șef deveni livid. 

— Credeţi că?... întrebă el cu glasul sugrumat de emoție și, cu 
o grabă explicabilă, se îndreptă spre seif. 

Dar Tomescu i-o luă înainte. Cu mișcări sigure, ferindu-se de 
vederile celor prezenţi, formă cifrul și deschise. 

— Harta este aici! exclamă el, ușurat parcă de o povară 
uriașă. Și n-a clintit-o nimeni. Deasupra ei am... am avut un 
semn. Nu l-am pus înadins. E o bomboană de ciocolată. Mi-a 


dat-o o colegă, că era ziua dânsei. Tovarășa Armeanu. De la 
biroul de relaţii cu publicul. A trecut din birou în birou. 
Bomboana am pus-o în seif, că eu nu prea mă am bine cu 
dulciurile... 

— Când v-a servit cu bomboana? 

— Acum două-trei zile. Nu ţin minte... A intrat pe furiș, că m- 
am și speriat. Mai întâi a vârât pe ușă cutia cu bomboane, ca pe 
o tavă... Eu tocmai meșteream în fișetul roșu... 

Bota îl asculta distrat. Se plimba prin încăpere; când și când 
își trecea mâna prin părul alb. La o vreme scăpă pixul jos. Se 
aplecă să-l ridice. 

— Seiful era deschis ca și acum? întrebă el. 

— Da, tovarășe maior. 

— Bine. Mulţumesc. Închide! 

Tomescu trânti ușa fișetului și acesta se încuie automat: 
rozeta de la broasca principală se roti făcând un băzâit de albină 
în faţa unui geam închis. Maiorul își luă rămas bun de la șeful 
biroului special, apoi se îndreptă spre ușă. In drum se opri să se 
șteargă pe mâini de praful care-i rămăsese când se aplecase 
peste pervazul ferestrei. 

Nu întârziară mult la locul unde o găsiseră pe femeia de 
serviciu. Echipa luase fotografii. Totul era clar: femeia fusese 
lovită în cap de cineva care ieșise dintr-o încăpere alăturată. Dar 
de ce o lovise? „A fost un salariat care nu voia să fie văzut la ora 
aceea în interiorul întreprinderii”, gândi Radulian și-i comunică 
acest gând lui Bota, cu puţin înainte de a ieși pe poartă. 

— Concluzia nu-i rea, arheologule. la să-l întrebam pe Balotă, 
vechea noastră cunoștință, poate știe cine a ieșit printre ultimii. 

Balotă se scarpină în cap. Întrebarea îl pusese în încurcătură. 
Nu putea preciza cine părăsise întreprinderea mai târziu. 

— Așa, vag, aș putea spune. Parcă l-am văzut pe domnul 
Ștefănescu și Argeșeanu... de la contabilitate, apoi pe... 

Era clar că nu se puteau obţine date de încredere. Bota 
renunţă. Balotă se adresă inginerului sef Grecu: 

— Tovarășe inginer șef, băiatul dumneavoastră se afla la 
poartă. l-am spus că azi aţi plecat mai devreme și-atunci a zis că 
o așteaptă pe tovarășa Luci... 

— Mulţumesc, mulțumesc, mormăi inginerul șef. Aș vrea să 
mă reîntorc în întreprindere. Mai aveţi nevoie de mine? se 
adresă el lui Bota. 


— Deocamdată nu, tovarășe inginer. Să sperăm că femeia de 
serviciu n-a păţit nimic grav. Vom fac e o vizită la spital, să 
vedem ce putem afla de la dânsa. Un lucru este clar: harta de 
sinteză continuă să fie în atenţia cuiva. Va trebui să întăriţi 
măsurile de pază. 

— De aceea și rămân în întreprindere. Să verific măsurile de 
siguranţă. 

Bota aprobă. 

— Bine faceți. Aș avea însă o rugăminte. 

Radulian ciuli urechile. „Acum trântește una. Ar fi fost o 
minune să nu trântească una”, gândi locotenentul-major. 

— Vă ascult, tovarășe maior. 

— Puneţi să se facă puţină curăţenie în biroul special. E mult 
praf din cauza șantierului alăturat... 

Abia plecaseră, că Radulian îl și văzu pe Bota jucând în palmă 
o pietricică. 

— E... „piesa” găsită la spital, în camera lui Stoian? întrebă 
Radulian. 

— Nu, mânzule. Am găsit-o când mi-a căzut pixul. 

Radulian făcu ochii mart. „larăși o pietricică? Ca aceea găsită 
în camera lui Stoian de la spitalul de pe stâncă! Asta înseamnă 
că a lucrat aceeași mână!” 

— Credeţi că... că s-a folosit aceeași substanţă? întrebă 
Radulian, în drum spre biroul căpitanului Savu. 

Maiorul se întoarse și-i zâmbi. 

— Da, cred că s-a folosit același procedeu... De data aceasta 
pentru a-l neutraliza pe Tomescu. Noroc că ambele „victime” au 
inimă zdravănă. La spital s-a aruncat din vreun copac aflat în 
faţa geamului deschis. Aici - din clădirea neterminată de vizavi. 
Dar asta nu e tot... 

Bota făcu o pauză. Scoase stiloul și scrise ceva în carnetul 
său. Un grup de cinci cifre. Radulian privi cu coada ochiului. 
Maiorul scrisese 81.91.5. 

— Ştii ce-i ăsta? întrebă Bota. 

— Parcă... 

— Cifrul de la seiful roșu. L-am citit pe disc, după deschiderea 
ușii, pentru că Tomescu, în graba lui de a căuta harta, l-a lăsat 
nemodificat. 

— Asta înseamnă că și altădată... că și altcineva ar fi putut 
vedea cifrul... 


— Exact! Dar asta nu e tot. Mai e ceva. La ieșire m-am șters 
pe prosop, că eram plin de praf. Ei bine, prosopul nu era ud. 
Ceea ce-mi spune că azi Tomescu n-a fost să se spele... 

Radulian era în culmea uimirii. 

— Atunci înseamnă că... 

— Nu înseamnă nimic grav pentru el. Orice om, când are un 
șoc ca Tomescu, poate încurca lucrurile făcute zilnic, după un 
anumit tipic. Și-acum, băiete, ţine-te tare! Priveşte aici un 
număr... „fatidic”! 

Bota răsfoi carnetul de însemnări și, deodată, în fața ochilor 
lui Radulian apăru iarăși grupul de cifre 81.91.5. Scris mai de 
mult. Cu pix roșu. 

— Tovarășe maior... Acesta e numărul... numărul găsit în 
hainele „pescuite” de cei doi copii... Înseamnă că... între 
evenimentele de aici și acele haine exista o legătură. Dar ale cui 
sunt hainele? 

— Aceasta-i întrebarea, a zis Hamlet și, de atunci, ne-o 
punem toţi când dăm de greu, glumi maiorul... 


Se caută actorul principal 


Profesorul Negrea se trezi cu o ușoară durere de cap, pe care 
o puse pe seama nopţii agitate pe care o avusese. Amintindu-și 
de Daisy, închise ochii. O căldură plăcută îl învălui. Ca bărbat, 
Marius nu se putea lăuda cu cuceririle sale, în ciuda faptului că 
avea o înfățișare plăcută iar barba, și mustăţile blonde îi 
dădeau, după spusele fetei, o alură de viking sau de Crist în 
suferinţa. Puținele aventuri - previzibile - pe care le avusese îi 
lăsaseră amintiri plăcute. Cu Daisy lucrurile se petrecuseră 
altfel. Nu el o cucerise, ci ea. Marius nu s-ar fi gândit niciodată la 
o aventură cu fata lui Midiane. Timiditatea-i înnăscută era de 
natură să-i frâneze orice extravaganţă. Dar Daisy trecuse la 
atac. Îl surprinsese. Niciodată Marius Negrea nu fusese atât de 
copleșit de atenţiile unei femei. 

Își privi ceasul. Era aproape opt. Țâșni din pat, se spălă, se 
bărbieri, apoi coborî. Profesorul Dumitrașcu și Firulescu se aflau 
în hol. Postăvaru se apropie de Marius. 

— Te caută domnișoara Midiane, îi spuse Postăvaru. A plecat 
cu John Sandow. Fata și-a luat șevaletul. Probabil că vrea să 
picteze. 


— S-au dus cu mașina lui Sandow? 

— Nu. Au cerut una de la șantier. Mașina lui Sandow a pățit 
ceva azi-noapte. Când a venit de la oraș, stăpânul ei era cam 
făcut și, se pare, a lovit-o. Li s-a dat mașina de serviciu, pe care 
am  împrumutat-o de la întreprinderea de prospecţiuni 
geologice. Un Aro aproape nou. Cu ea pot trece și munții! 

Profesorul se apropie. 

— Azi facem un drum la Horezu. Toată „colonia”. Vrei să ne 
însoţești? În cazul că dorești să rămâi aici, aș avea o rugăminte: 
să supraveghezi săpăturile la colțul de nord-vest... 

— Cu plăcere, domnule profesor, spuse Marius. Rămân aici. 
Am vizitat Horezu de nenumărate ori... 

Cercetătorii de la Poieni plecară pe la ora zece. Marius se 
ocupa de săpături. Din când în când își cerceta ceasul. Se făcuse 
ora patru și Daisy nu sosise. „Incep să devin gelos, se trezi 
spunându-și. Gelos pe John Sandow. Dacă mă trezeam mai 
devreme, poate plecam cu ei și-atunci n-aș mai face crize de 
gelozie. N-ar trebui să am motive. Azi s-au dus cu mașina 
noastră. Şoferul e cu ei. Deci...” 

Când, în sfârșit, sosi mașina cu cei doi, Negrea se grăbi s-o 
întâmpine pe Daisy. Fata îi întinse mâna, dar îi vorbi cam din 
vârful buzelor și, motivând că era obosită, se duse în camera ei. 
John mai întârzie, interesându-se dacă mașina lui fusese adusă 
în șantier. 

— A fost transportată la un „service”, i se răspunse. Doamna 
Midiane s-a ocupat special de această problemă... 

— O, drăguţ din partea dânsei, exclamă Sandow. Probabil că 
are în vedere vreun drum la București și dorește ca mașina să 
fie reparată cât mai repede. Bună ziua! 

Marius își făcu de lucru pe lângă nea Grigoraș, șoferul Aro- 
ului. 

— Aţi făcut o călătorie frumoasă? întrebă el. 

— Destul de frumoasă, răspunse Grigoraș, un om trecut de 
patruzeci și cinci de ani. Nu știu ce tot caută domnul Sandow, 
dar, din câte am înţeles, fata voia să picteze, iar el să se vânture 
pe coclauri. Până la urmă a plecat singur, iar eu am rămas cu 
domnișoara. Să vedeți ce frumos a pictat! Domnul Sandow a 
venit pe la patru. Apoi m-a pus de am ocolit pe la punctul de 
lucru de la Bobica, pe la mina de grafit și pe la locul unde se 
forează pentru baritină. Eu le știu, că am... că lucrez dincolo, la 


prospecțiuni. Domnul Sandow face poze, calculează, măsoară. 
N-am priceput ce caută. Dracu înţelege păsăreasca lor! 

— N-ai auzit de comoara lui Brâncoveanu? 

— Ba parcă. Ce, asta caută? întrebă Grigoraș. 

Marius dădu șoferului explicaţii ample ca să-i câștige 
simpatia. Ceea ce reuși, de altfel. 

— Acum pricep de ce bat dealurile! zise el. Eu nu știu boabă 
englezește. Dar i-am tot auzit de „Poiana ielelor”. Dacă îi 
interesează, pot să aflu unde se găsește această poiană. Că eu 
sunt de prin părţile astea. Unii bătrâni știu, desigur, unde-i 
poiana. 

— Ar fi ceva. Nea Grigoraș. Spuse Marius. Cred că le-ai face 
un mare serviciu și te-ar răsplăti împărătește. 

— Ei, parcă de răsplată e vorba! făcu șoferul, ţuguindu-și 
buzele. 

— Dacă afli ceva, spune-mi. Eu o să dau de veste fetei și 
domnului Sandow, care-i un bizantinolog priceput. Ai auzit de 
imperiul bizantin? 

Marius Negrea vorbi șoferului despre arta brâncovenească, 
bizantină, despre congresele care s-au ţinut în România, despre 
Nicolae lorga, întemeietorul școlii românești de bizantinologie. 
La o vreme își dădu seama că șoferul nu-l mai asculta cu atenţie 
și se opri. 

— Mâine vor merge din nou cu mașina dumitale? întrebă 
Marius, schimbând vorba. 

— Da. Așa mi-au spus. Sunt detașat la șantierul 
dumneavoastră... 


Se înserase când Marius Negrea intră în cabană. Microbuzul 
cu care cercetătorii fuseseră la Horezu revenise de o jumătate 
de oră. Aproape toţi excursioniștii se aflau în hol. Marius fu 
întâmpinat de doamna Midia ne. 

— Bună seara, domnule Negrea. N-aţi văzut-o pe Daisy? 

— Cred că e în camera ei. A sosit de vreo oră și ceva. 

— Da-a? Mulţumesc! Mă duc s-o întreb cum a petrecut azi. 

Abia se întorsese pentru a urca scara ce ducea la primul etaj, 
că Marius îl zări pe John Sandow tăindu-i calea. Cei doi 
schimbară câteva cuvinte, apoi Eveline Midiane izbucni în râs și, 
din poșetă, scoase o brichetă pe care o ridică la înălţimea 
ochilor, balansând-o prin faţa lui John. Acesta o prinse, sărută 


mâna doamnei Midiane și ieși în sfârșit din cabană. 

„Probabil că și-a rătăcit bricheta, iar soţia profesorului. A 
găsit-o”, gândi Marius. 

Nu trecu mult și în hol apăru Daisy însoțită de maică-sa. 
Marius auzi frânturi din discuţia lor. 

— O, John este extraordinar de distrat, mamă! spunea Daisy. 
Nu mă miră că și-a pierdut bricheta. Astăzi își rătăcise aparatul 
de fotografiat. Noroc cu șoferul. Acesta s-a întors din drum - noi 
l-am așteptat la marginea unei păduri - și a găsit aparatul pe 
care John îl lăsase pe un trunchi de copac doborât. Azi am pictat 
mult. 

Marius era intrigat că fata nu-i dădea nicio atenţie. Parcă nici 
n-ar fi existat. Uitase atât de repede cele petrecute în noaptea 
precedentă? 

Nemulțumit de purtarea fetei, plictisit - la televizor era o 
emisiune despre expedițiile lui Cousteau, iar el mai văzuse 
filmul - Marius urcă în camera lui. Era ora nouă. O jumătate de 
oră mai târziu, auzi o ciocănitură în ușă. Se ridică de la masa 
unde citea și rosti „intră.” 

Era Daisy. Fata se apropie și-i înlănţui gâtul cu braţele. 

— Mi-a fost tare dor de tine azi! șopti ea. Am întâlnit un copil 
care îţi semăna. Un băiețel blond, cu ochii albaștri. Și m-am 
gândit la tine. Tot timpul m-am gândit la tine... Peste o jumătate 
de oră mă așteaptă mama, șopti ea, închizând ochii. Să jucăm 
poker. O să vii și tu, nu-i așa? 

Marius nu apucă să-i răspundă. Daisy îl sărută lung și se lipi 
de el. 


Era pentru prima oară că Marius Negrea lua parte la o astfel 
de reuniune. La început stătuse și privise. La masă se așezaseră 
doamna Midiane, Daisy, Ken Rowbeam și John Sandow, dar 
acesta din urmă declară că era obosit și-l invită pe Negrea să-i 
ia locul. Marius protestă. 

— Nu joc niciodată pe bani... Și-apoi n-am mărci germane, 
motivă. 

— Ba ai, spuse doamna Midiane și-i împinse în faţă câteva 
hârtii. 

Marius blestema ceasul când acceptase să vină. „Ce caut eu 
aici? De ce m-am vârât în chestia asta!? Joc pe bani și încă pe 
bani de împrumut, bani străini și la propriu, și la figurat. E o 


neghiobie din partea mea.” 

Avu noroc. Începu să câștige și, după o jumătate de oră, o 
auzi pe doamna Midiane exclamând: 

— E nemaipomenit! Am pierdut toţi banii! 

Marius îi returnă mărcile împrumutate și rămase cu un câștig 
considerabil. 

— Vă rog să-i primiţi și pe aceștia, spuse el. Eu nu am ce face 
cu mărcile. Și-apoi... ne-am distrat, nu-i așa? 

Doamna Midiane se opuse, dar Daisy o convinse să primească 
toţi banii. Marius respiră ușurat. „Bine că s-a terminat așa. Dacă 
pierdeam?”, își zise și se jură că nu va mai participa niciodată la 
o astfel de „reuniune”. 

Reveni în camera lui. Avea o cumplită durere de cap. Se 
hotărî să nu se culce până nu-și va nota în carnetul de însemnări 
întâmplările din ultimele două zile. Luă carnetul și începu să 
scrie, ferindu-se să pomenească ceva de Bota sau Radulian. 

În noaptea aceea avu un somn adânc, odihnitor. Se scula pe 
la șapte, iar la opt cobori în hol. Doamna Midiane tocmai intra în 
cabană. y 

— Am făcut o minunată plimbare de dimineață. In picioarele 
goale, prin rouă. E indicat pentru cei bolnavi de nervi și cei care 
nu au circulaţia periferică bună. A! Un moment! Ti-am pregătit o 
surpriză, domnule Negrea! 

Zicând acestea, se căută în buzunarele pantalonului și scoase 
o cutiuţă în care se afla un ceas de mână. 

— Are un format modern și nu-i nevoie să-l întorci. E antișoc... 
Te rog să-l primeşti. Aseară ţi-am rămas datoare... 

— Nu pot să primesc... Vă rog să mă iertaţi că refuz, dar... 

Negrea vorbea precipitat. Darul doamnei  Midiane îl 
surprinsese. Considera că în seara trecută se distrase și... atât! 
Tocmai când spunea acestea, apăru Daisy. Aflând care era 
pricina discuţiei, luă ceasul de la maică-sa și îl prinse la mâna lui 
Marius, desfăcându-l pe cel vechi. 

— Te rog să-l primeşti Marius, spuse ea. Era destinat tatii. Dar 
el nu vrea să renunțe la fosila lui. E un ceas de valoare. 
Consideră că e o amintire din partea mea. Te rog... 

Zicând acestea se îndreptă spre geam și aruncă ceasul pe 
care-l desprinsese de la mâna lui Negrea. Doamna Midiane bătu 
din palme. 

— Știam eu că Daisy e inventivă, dar chiar așa!... Minunat, 


Daisy! Să-l porţi cu plăcere, domnule Negrea. Și, niciun cuvânt 
nimănui! Despre daruri nu se bate toba, se spune în ţara mea 
de baștină. 

x 

Maiorul Bota îl chemase pe Radulian și îl anunţase că va lipsi 
o zi sau două. 

— Trebuie să fac un drum la București. Să conduc un bolnav. 
Nu te uita așa la mine, că nu-i o problemă personală. De la 
aeroportul Otopeni s-a anunțat că, într-adevăr, în ziua de... în 
fine, ai aici datele, spuse el arătând spre o hârtiuţă pe care i-o 
întinse, a sosit cu cursa de Atena un călugăr, pe nume Vitalie 
Boxas. Fotografia călugărului din peșteră a fost edificatoare. 
Stewardesa de pe cursa respectivă l-a recunoscut. Deci mortul 
este călugărul pe care îl aștepta Istafie, ieromonahul de la 
mănăstirea B. 

Maiorul se opri. În ochii săi albaștri apăru o lumină de zâmbet. 

— Numai că monahul Gavrilă, de la mănăstirea Neamţ, nu l-a 
văzut în viaţa lui pe Boxas și nici nu i-a dat vreo scrisoare de 
recomandare. 

— Atunci cine a scris acea epistolă? Că-i scrisă de un călugăr, 
fără îndoială. Stilul miroase a lumânări și tămâie! Să fi scris 
altcineva în numele lui Gavrilă, iar Istafie, „adrisantul”, să fi luat 
de bună scrisoarea? Tovarășe maior, cred că este timpul să 
admitem că cele trei întâmplări se leagă. Mă refer la încercarea 
lui Stoian de a fotografia harta, apoi de încercarea care s-a făcut 
ieri - cine poate ști dacă banditul nu a reușit să deschidă seiful 
roșu? - și a treia întâmplare - călugărul asasinat. Aș fi în stare să 
pariez că geanta de voiaj „pescuită” de cei doi copii a aparținut 
călugărului. lar cele cinci cifre, de pe hârtiuță din pantalonii 
acestuia, ne demonstrează că el cunoștea cifrul seifului roșu. 
Afară numai dacă... dacă hârtiuță n-a fost pusă dinadins de 
către asasin. 

— Crezi că agresorul a luat lucrurile călugărului și le-a azvârlit 
în Olteț? întrebă Bota. 

— În mod sigur! Nu avem posibilitatea să căutăm... dar eu 
sunt convins că i-a aruncat și actele... Ce a avut totuși cu bietul 
călugăr? De ce l-a ucis? 

— Ce părere ai despre întâmplarea de ieri? întrebă Bota, 
schimbând subiectul. 

— Nu știu ce să cred. Dacă Tomescu a simulat? Dacă el 


însuși... Nu, nu... E un om verificat, de încredere... N-avea 
nevoie să simuleze un atac de cord pentru a sustrage date de 
pe harta de sinteză... Eu cred că lucrurile s-au petrecut astfel: 
cineva a introdus substanţa, cunoscând perfect operaţiunile pe 
care le face Tomescu înainte de plecare, apoi a intrat, știind că 
Tomescu leșinase, a închis ușa, a umblat la seif... 

— Și? 

— A fost deranjat de femeia de serviciu, care a observat că 
grila nu era trasă. Prins în biroul lui Tomescu, banditul a 
exploatat momentul în care Alexandrescu se dusese la telefon și 
a ieșit, dar era gata-gata să fie recunoscut de femeia de 
serviciu. Și-atunci a găsit soluţia salvatoare, aplicându-i o 
lovitură în creștet. 

Radulian tăcu. 

— Cam asta ar fi piesa, nu-i așa? întrebă Bota. Numai că nu 
cunoaștem toţi actorii. Mai bine zis, nu-l cunoaștem pe actorul 
principal. Unde este acest actor principal? 

Câteva clipe se scurseră în tăcere. 

— Ai mai aflat ceva despre Mona Stoian? Ai discutat cumva cu 
contabila aceea, cu Marga Badea? 

Radulian își făcuse datoria cu multă conștiinciozitate. Raportă 
maiorului tot ce aflase. Și aflase destule, numai că, după sine, 
nimic nu era important. 

— Marga Badea e o femeie frumoasă, dar rea de gură A 
împroșcat-o cu noroi pe Mona Stoian, repetând invectivele 
cunoscute. N-am putut breveta... „invenţiile” ei în privinţa soţiei 
lui Stoian. Am aflat însă că Gheorghe Stoian a fost găsit cu un 
deficit de vreo douăzeci de mii de lei. După părerea Margăi, 
deficitul ar fi și mai mare. 

— De unde știe toate astea? 

— Cică i-ar fi spus chiar Gheorghe Stoian. A venit într-o seară 
la ea și i-a mărturisit aproape plângând că trăiește cea mai 
mare tragedie din viaţa lui, că e în pragul sinuciderii și câte și 
mai câte. l-a cerut bani, dar Marga nu l-a putut ajuta. 

— Când s-au întâmplat astea? 

— Acum aproape o lună. Dar, se vede treaba, lucrurile s-au 
aranjat într-un fel... O fi găsit bani în altă parte... 

Maiorul Bota îl opri cu un gest. 

— Chiar dacă a pus banii la loc, acţiunea de delapidare sau 
neglijenţă trebuia să ajungă la organele de anchetă penală. De 


ce n-a ajuns? 

Radulian zâmbi fericit că poate să-i furnizeze șefului său o 
informație prețioasă. 

— Tocmai că a ajuns! La procuratură! Dosarul a fost înaintat 
săptămâna trecută. 

— Da-a?! făcu admirativ Bota... 

— Săptămâna trecută, pe doisprezece. La o zi după accidentul 
lui Stoian. 

— După?! se miră Bota. 

— Da. Am făcut o vizită la inspecția județeană... Acolo mi s-a 
explicat că a fost nevoie de o suprarevizie și-abia după aceea s- 
au decis. Că așa-i regula... 

— Mada. Bine, mânzule. 

— „Nu dăm noi chiar atât de repede oamenii pe mâna 
procurorului, până nu suntem convinși că au greșit”, mi-a spus 
inspectorul care i-a întocmit dosarul, un tip foarte amabil... Ei, 
poftim, i-am uitat numele. A, da. Giosanu. M-am interesat... Cei 
de la inspectorat îi zic „incoruptibilul”... Cam asta e tot ce am 
aflat, tovarășe maior. _ 

Bota își privea subordonatul cu vădită plăcere. Il atrăgea 
raționamentul lui în privința încercării de a se umbla în seiful 
roșu. Dar, oare, nu cumva se și deschisese acest seif? 

— Ei, dacă am fi putut afla cine a ieșit printre ultimii din 
întreprindere în ziua aceea, murmură Bota, ca pentru sine. 
Deocamdată, mânzule, am să-ţi dau o sarcină pentru vremea 
cât lipsesc. Am făcut o mică investigaţie pe cont propriu, asupra 
lui Barutti și a celor cinci dansatoare. ltalianul pleacă mâine, 
continuându-și turneul prin ţară. Dansatoarele - iată aici 
adresele lor - sunt toate de la școala de coregrafie. Ultimul an. 
Șaptesprezece-optsprezece ani. Aș vrea să culegi date asupra 
lor. Ai la dispoziţie două zile. Fii atent însă că toate sunt 
frumușele foc... Să nu te prindă vreuna în plasă... A! Să nu uit! 
Vezi că „Cercetătorii de la Poieni” sunt pe cale de a descoperi 
„Poiana ielelor”. Am primit recent o informaţie în acest sens. 
Ține legătura cu prietenii dumitale de-acolo. Să nu ne scape 
comoara lui Brâncoveanu, dacă o vor găsi... 

Bota zâmbea ironic. Radulian înţelese că nu comoara era în 
centrul atenţiei șefului său. 


Cavaler fără voie 


Trecuse mult de vremea prânzului când Radulian, în civil, 
intră în restaurantul „încurcă lume” să mănânce. 

Se așeză la o masă la care mai erau două persoane - un tânăr 
îmbrăcat cam fistichiu, cu plete și mustăţi în formă de potcoavă 
și un ins mai în vârstă, cu mâini butucănoase, înnegrite de 
funingine. Ceru o friptură, niște mici și bere. 

— Micii sunt foarte gustoși, remarcă cel mai în vârstă. 

— Au o bucătăreasă grozavă, nea Stane, interveni tânărul. 
Madam Chiriac. Nepoată-sa, Cornelia, contabila restaurantului, e 
o tipă a-ntâia. Dar e combinată cu... șeful restaurantului. 
Vorbeam de lup și lupul la ușă. Uite-o pe Cornelia! 

Radulian se întoarse să o vadă. Era o fată scundă, șatenă cu 
ochii de un cafeniu închis, încercănați. 

— E o bucăţică bună, șefule, spuse tânărul adresându-se lui 
Radulian. Se zice că a fost și balerină, de aia se mișcă al 
dracului de parșiv. Piciorușe frumoase, dar a cam pus slăninuță 
pe șolduri. 

— E drăguță, spuse Radulian. 

— Responsabilul îi face zile fripte. Dar nu pe degeaba. Unul de 
la noi, Grecu Nicolae, strungar de precizie, zicea că nea Spânu, 
șeful restaurantului, care-i încurcat cu ea, ar fi în stare s-o 
închirieze pe bani. Nu cred! Nea Spânu e bărbat subţire și al 
dracului de gelos. lar muierea are gusturi speciale. Nu-i place 
mirosul de om care trage la șaibă! Dar, mai știi? Grecu ăsta e 
băiat de inginer. Lui nu i-a prea plăcut cartea... A rămas de mic 
fără mamă și... știi dumneata cum se întâmplă în astfel de 
cazuri. Suntem prieteni. Ne place filatelia. 

Limbuţia tânărului începuse să-l deranjeze. 

— Grecu are o colecţie grozavă. Il aprovizionează cineva de la 
tată-său, care-i mare la o întreprindere unde sosesc zeci de 
scrisori din străinătate... El îi zice Lucia de Lamermoor!*, ca în 
opera aia... 


14 Lucia di Lammermoor este o operă în 3 acte de Gaetano Donizetti, 
după un libret de Salvatore Cammarano, bazat pe romanul lui Walter 
Scott „The Bride of Lammermoor”. Capodoperă a romantismului 
italian, una dintre ultimele mari creaţii preverdiene, în care 
belcantoul este investit cu valențe expresiv - dramatice. Este cea mai 
celebră tragedie donizettiană. 


— Te-ai pilit și vorbeşti întruna, îl întrerupse bărbatul în 
vârstă. 

— Pilit pe dracu! Din două sticle de bere?! 

Nu mult după această replică cei doi făcură plata și plecară. 
Radulian mai zăbovi privind în jurul său. Cornelia servise la o 
masă ocupată de trei oameni mai în vârstă, cu aere de oficiali. 
Radulian închise puţin ochii și și-o imagină dansând cu Stoian. 

x 


„Venirea lui la restaurantul „Încurcă lume” nu fusese 
întâmplătoare. Primind de la Bota lista cu cele cinci dansatoare, 
locotenentul-major pornise la drum hotărât să culeagă cât mai 
multe date despre fiecare fată. Pe patru dintre de le găsise la 
școala de coregrafie. A cincea era bolnavă. 

— De mult e bolnavă? întrebase Radulian. 

— De vreo săptămână. O viroză respiratorie. 

Ceruse adresa fetei. Se numea Amelia Grigorescu. 

— N-am mai dansat la bar de aproape o săptămână, îi 
spusese și ea lui Radulian. Am o prietenă mai în vârstă... are 
aproape treizeci de ani, care mă înlocuiește... Cornelia Răducu. 
Lucrează acum la „Încurcă lume”. 

Radulian mulțumise fetei și pornise ţintă spre restaurantul cu 
pricina. Așa se face că ajunsese să ia masa aici și și-o imaginase 
pe Cornelia dansând cu Stoian. 

„Acum îmi explic eu de ce a dispărut atât de repede de la bar. 
A așteptat-o șeful ei, „Nea Spânu, care-i gelos foc...”. Ea o fi 
șterpelit filmul din buzunarul lui Stoian? Parcă nu-mi vine să 
cred. La lumina zilei Cornelia e prea plinuţă. La bar era 
înfășurată cu fel de fel de fuste...” 

— Mai doriţi ceva? auzi, pe neașteptate, glasul ospătarului 
care îl servise. 

— Nu, mulțumesc. Te rog, nota de plată. 

Radulian lasă un bacșiș consistent, fapt ce-l făcu pe ospătar 
să fie deosebit de binevoitor. 

— Ai putea să-mi spui cine-i?... întrebă Radulian arătând spre 
Cornelia... 

— O fată de la noi. Îl ajută pe șef la socoteli. Dacă va gândiţi 
la... să știți că ţine, dacă aveţi marafeţi străini. Nu-i ușă de 
biserică. 

— Stă până seara târziu la restaurant? 

— În ultimele trei zile a plecat pe la ora opt că face pe 


dansatoarea la un bar. Acolo, dacă aţi putea s-o... întâlniți. Nea 
Spânu va pleca vreo două zile... Nea Spânu e șefu'... 
x 


În drum spre sediul miliției, Radulian își punea fel da fel de 
întrebări. | se conturau rezolvări, dar niciuna nu-l mulțumea. 
Ajungând la sediu, ceru părerea căpitanului Savu. Acesta zâmbi. 

— Îţi voi furniza o ocazie excepţională de a juca rolul lui Don 
Quijotte. 

— Rolul lui Don Quijotte?! făcu mirat. Radulian. 

— Am vrut să zic rolul unui „cavaler”. Vei fi „Cavaler pentru o 
seară”. Las’ pe mine! Pregătește-te. Diseară, la ora zece, 
mergem la barul „Motanul sașiu”. 

— Atât? 

— Deocamdată... atât! spuse căpitanul. 

Radulian își privi ceasul. Mai avea câteva bune până la ora 
fixată de căpitanul Savu. Se hotări să facă o vizită Monei Stoian. 
lar dacă n-o va găsi acasă, să se ducă la șantier să vorbească cu 
Negrea. Nu-i dăduse dispoziție Bota să fie „pe fază” în problema 
comorii? În fond, locotenentul-major înţelesese la ce se referise 
Bota: să ţină legătura cu șantierul, să fie la curent cu cele ce se 
petreceau acolo. 

x 

Mona Stoian era acasă, dar îi deschise ușa după câteva 
minute bune de așteptare. 

— Dormeam, tovarășe locotenent-major, spuse ea a scuză. 
Mă iertaţi că... în fine... nu știu dacă vă pot primi, casa e 
deranjată, cu întâmplarea asta nenorocită n-am avut timp să fac 
ordine... 

Stătea în ușă. Își pusese un capod și încerca să-i strângă 
cordonul, dar capetele acestuia îi scăpau mereu; probabil de 
emoție. 

— Scuzaţi-mă, spuse Radulian, încercând să bată în retragere. 
Vroiam doar să aflu vești despre soţul dumneavoastră. Eu n-am 
mai avut vreme să trec pe la spital. 

— Cum, nu știți? Pe Gicu l-au evacuat la București. leri după- 
amiază. Cu avionul! Și nu mi-au dat voie să merg și eu! Nici nu 
știu la ce spital l-au dus. Probabil la neurochirurgie, ca să-l 
opereze la cap. Dar cum să ajung eu acolo? 

Femeia încerca să plângă, dar nu izbutea. „Oboseala psihică 
și surmenajul fizic i-au secat lacrimile”, gândi Radulian. 


— Dacă l-au evacuat e de bine, doamnă Stoian. Înseamnă că 
sunt speranţe să scape cu viaţă... La București sunt specialiști 
de renume mondial, încercă Radulian s-o îmbărbăteze. Bună 
ziua și, încă o dată, vă rog să mă iertaţi că v-am deranjat. 

Salută și se depărtă. Mona închise ușa încet de parcă s-ar fi 
ferit să trezească pe cineva. 

Ajungând în colţul străzii, Radulian se opri în dreptul unui 
chioșc. Cumpără ziarul de sport care sosea în după-amiaza zilei 
și se așeză pe o bancă. Deodată, se lovi cu palma peste frunte. 

„Grecu! Stai, unde am mai auzit eu acest nume? Parcă pe 
inginerul-șef al întreprinderii îl cheamă așa! Nu cumva Nicolae 
Grecu e fiul lui? Și dacă ar fi, ce importanţă ar avea pentru 
cercetările noastre? Niciuna! Nicolae Grecu o cunoaște pe 
Cornelia. Cel puţin așa a zis tânărul acela de la masă. Hm! Ce-ar 
fi să fac o vizită la clubul filateliștilor să-l cunosc pe acest Grecu? 
Aș! Timp irosit!”. 

Ajungând la această concluzie, desfăcu ziarul de sport și citi o 
cronică de fotbal, apoi un comentariu pe temă olimpică. Își privi 
ceasul. Era șase și jumătate. „O să mă duc la șantier”, hotărî el 
și vru să se ridice, tocmai în clipe când, îl zări pe Alexandru 
Stoian care trecea strada. 

„Curios! Vine dinspre casa fratelui său”, își zise Radulian și 
făcu o strâmbătură de mirare. Când o fi trecut, că nu l-am 
văzut? Poate în timp ce eu citeam ziarul? Hm...” 

Dacă Bota l-ar fi văzut în aceste momente, ar fi zâmbit; 
Radulian avea figura unuia căruia i s-au dărâmat idolii. 
„Gheorghe Stoian a fost evacuat la București? A, deci de-asta a 
plecat și «fachirul» acolo. Speră ca rănitul să-și revină și să 
poată vorbi cu el. Și nu mi-a spus! Poftim! Asta se numește 
colaborare! Dar nici eu n-o să-i spun tot ce am aflat decât 
supralicitând, procedând ca și el: fiecare informaţie îi va fi 
furnizată ca o mică «bombă». Nu mi-a fost și nu-mi este 
profesor? De ce nu l-aș imita?” 

x 

Înainte de a pleca spre cabană pentru a-l întâlni pe Negrea, 
Radulian dădu un telefon. Voia să se asigure că era acolo. 

— Profesorul Negrea este plecat, îi spuse Postăvaru, care se 
afla, probabil, mai aproape de telefon. Cine îl caută? 

— Radulian. 

— A, tu ești! se auzi glasul fostului său coleg de facultate. Păi, 


numai cu el vrei să vorbești? Vino să mai stăm și noi la taclale. 
Că au trecut vreo câţiva ani de când nu ne-am văzut. 

— O să viu mâine, dragă George. Pe la zece-unsprezece. 

— Bine! Te aștept. Negrea s-a dus la Oboga, să-i arate fetei 
doamnei Midiane ceramica... A plecat cu Ken Rowbeam și cu 
Daisy. Cred că vor reveni târziu. 

— Mulţumesc, George. 

Închise telefonul și, făcând un sumar bilanţ al realizărilor din 
ziua care se sfârșea, își zise că era destul de rodnic. „Ce-ar fi să 
mă odihnesc puţin? Poate că astă-seară o să am de lucru până 
târziu.” 

Se duse la hotel și se întinse pe pat. Era șase și un sfert. 
Curând aţipi. Îl trezi telefonul. 

— Alo! Păi ce faci, cavalere? E ora nouă și jumătate, se auzi o 
voce și lui Radulian îi trebuiră câteva clipe pentru a-și da seama 
că la capătul celălalt al firului era căpitanul Savu. 

— E nouă și jumătate? întrebă Radulian surprins. Vin imediat, 
tovarășe căpitan. Imediat. Într-o jumătate de oră sunt la intrarea 
în barul „Motanul sașiu”. Din acest moment mă consider în 
alarmă. 

— Ei, n-o lua nici așa! Vino la bar. Ai o masă rezervată pe 
numele Badea. Va fi acolo și un băiat de-al nostru. 
Alexandrescu. Vino cât mai elegant. 

Zicând acestea, căpitanul închise.  Radulian rămase 
descumpănit. „Ei, poftim! Începe cu surprizele! l-a molipsit Bota 
pe toți.” 

Se îmbrăcă încet. Își puse o cravată de mătase cu flori mari, 
cum era moda. Dunga pantalonilor evazaţi era impecabilă. După 
ce se studie îndelung în oglindă și hotărî că arăta foarte bine 
coborî. Portarul hotelului nu-l mai recunoștea. 

Până la bar erau doar vreo zece minute de mers. Radulian 
făcu însă semn unui taxi, decis să descindă la „Motanul sașiu” 
cu prestanţa unui ins cu punga plină. Care nu-i fu mirarea când, 
așezându-se la masă, constată că în vecinătatea lor se aflau 
soţii Midiane și Ken Rowbeam, iar la o masă ceva mai departe - 
Teodorescu cu soția. 

Alexandrescu se dovedi un comesean agreabil. Povestea tot 
felul de întâmplări din orașul lor. Lucrase aproape zece ani la 
secţia de moravuri și avusese ocazia să cunoască destule 
întâmplări picante. Cunoștea câte ceva din viața Corneliei 


Răducu - la aproape treizeci de ani fusese de două ori măritată, 
iar acum trăia cu Spânu, om însurat, cu trei copii. 

Programul de music-hall fu același ca în seara în care 
Radulian venise cu Alexandru Stoian. Barutti își prezentă 
numărul pentru ultima oară, de aceea, poate, își dădea silinţa să 
smulgă cât mai multe aplauze. Fetele, împăunate, cu haine 
țipătoare, executară câteva dansuri africane, apoi se răspândiră 
printre mese. 

„Care o fi Cornelia?”, se întrebă Radulian. Le cercetase pe 
toate în timpul dansului. „Vopsite” cum erau, semănau perfect 
și nimeni nu le-ar fi putut deduce vârstă. Toate erau mici de 
statură. 

La masa lor nu veni niciuna. Două dansatoare se aciuiseră la 
masa unde se aflau doi tineri zgomotoși, iar una se apropie de 
soţii Midiane. Profesorul aplaudă discret, o pofti să ia loc și o 
servi cu șampanie. Ea luă un biscuit. 

ÎI ronţăi încet, zâmbind mereu, bău. Apoi se duse la o altă 
masă. Radulian îi luă seama bine. Fata mergea legănându-și 
șoldurile altfel decât celelalte, care păreau mai puţin trupeșe... 
Ei, dar parcă poţi să știi cum arată Cornelia în fustele astea!” își 
zise Radulian. 

Profesorul dispăru de la masă pentru câteva minute. Radulian 
trase cu coada ochiului. Eveline Midiane scăpase, din greșeală, 
șerveţelul sub masă. Ken se aplecase să-l ridice, dar, când se 
ridicase, se sprijinise de genunchiul femeii. „la te uită, nu-și cere 
scuze”, constată, surprins, Radulian. 

— Ce întâmplare! mormăi el. 

— Adică? întrebă Alexandrescu. 

— Avem masa lângă niște cunoștințe... Soții Midiane și... 

Alexandrescu râse. 

— Păi totul a fost aranjat din ordinul maiorului Bota. Tovarășul 
căpitan a procurat lista meselor rezervate, i-a prezentat-o și... 

— Bota? Maiorul Bota a venit de la București? 

— Așa se vede treaba... El și cu tovarășul căpitan au făcut 
planul ca să fiţi „cavaler fără frică și fără prihană”. 

Radulian făcu o strâmbătură. 

— Maiorul Bota e omul surprizelor, nu-i așa? întrebă 
Alexandrescu. 

— Mda... da... Și, care-i, mă rog, planul? Ce trebuie să fac? 

— La ora unsprezece, când pleacă fetele, o să mergem să le 


întâlnim la „ieșirea artiștilor” și o s-o salvaţi de insistenţele unui 
beţiv pe Cornelia Raducu. 

— Păi... mai sunt doar zece minute, făcu Radulian. 

— Atunci... să vină ospătarul! 

Ospătarul prezentă nota de plată, cei doi plătiră și se ridicară 
de la masă. Alexandrescu o luă înainte. Ajungând afară din bar, 
constatară că era întuneric beznă și începuse să plouă mărunt. 

— Stăm aici până auzim scandal. Atunci intervenim, spuse 
Alexandrescu. 

Nu fură nevoiți să aștepte prea mult. La ieșirea în stradă a 
Corneliei Răducu, un ins, probabil un curtezan, refuzat, se 
repezise spre ea. Fata ţipă. Urmă o mică busculadă. 

— Acum! Interveniţi și scăpaţi-o! spuse Alexandrescu. 

Radulian ţâșni. Aplică necunoscutului o lovitură peste brațul 
cu care apucase pardesiul Corneliei. Acesta vru să-l izbească în 
obraz, dar locotenentul-major făcu o figură de judo, trântindu-l 
la pământ. Fata o luă la goană. 

— După ea! spuse omul căzut la pământ și Radulian avu 
impresia că e prada unei iluzii acustice: glasul omului semăna 
cu al locotenentului Feleagă. 

Alergă după Cornelia și o ajunse. Femeia era speriată: 
Recunoscându-l pe salvatorul său, încetini pașii, apoi se opri. 
Izbucni în plâns. 

— Vă mulțumesc! Vă mulţumesc că m-aţi scăpat de beţivul 
acela... 

Radulian încercă să o calmeze, apoi se oferi să o conducă. 

— Locuiesc departe. De obicei, vine cineva să mă ia. Dar azi... 

— Luăm un taxi, se oferi Radulian. Înainte însă de asta, ce-ar 
fi să intrăm la restaurantul „Danubiu”? E încă deschis. Nu v-ar 
strica un întăritor. Să zicem... un coniac, Haideţi... 

O conduse cu delicateţe. Fata era frumoasă și, la braţul lui, 
mergea ca într-o plutire. „Vezi că toate sunt frumușele foc. Să 
nu te prindă vreuna în plasă”, își aminti el cuvintele lui Bota 
când îi dăduse lista cu dansatoarele. li veni să râdă. Privi spre 
Cornelia. Avea un profil de fetiţă. 

x 

Cornelia își revenise din spaima pe care o trăsese. Mâncase 
puţin, motivând că vrea să-și păstreze silueta. În schimb, băuse 
mai mult decât s-ar fi cuvenit pentru o minionă cu gusturi fine și 
gesturi de doamnă din înalta societate, așa cum se străduise să 


pară în compania unui domn distins, ca Radulian. 

Nu îi ascunse, ba parcă se lăuda chiar, că fusese de două ori 
măritată, îi vorbi de colegele ei de balet care „habar n-aveau de 
viață”, iar într-un târziu - se făcuse aproape ora unu - începu să 
plângă încetișor pe umărul lui Radulian. Deschise poșeta să-și 
scoată batista. Radulian zări o hârtie de douăzeci de dolari. 
Femeia băgă de seamă. 

— Sunt niște bani străini... Știi de unde îi am? întrebă ea cu 
glas împleticit. De la un străin. Mi-a... mi-a dat-o că l-am ajutat 
să câștige un pariu. A zis pe franțuzește, eu știu... am învăţat în 
școală... că a făcut pariu cu un prieten că-i șparlește din buzunar 
ceva... fără să simtă și m-a... m-a rugat pe mine... l-am șterpelit 
un obiect în timp ce dansam... Un fel de... 

Cornelia tăcu. Închise ochii. 

— Ce să fac eu cu asemenea bani? li ţin ca amintire Ha! Ha! 
N-o să se mai întoarcă niciodată în America. O să-i dea lipsă la 
apel. Hai iubitule. Mi-e somn și sunt ameţită. 

Radulian achită nota de plată și ieșiră. Făcu semn unui taxi și 
o întrebă pe Cornelia unde stă. Aceasta îi răspunse. 

— N-ai o cunoștință... Un străin? îl întrebă ea repede. Să 
cumpăr cu banii aceia ceva de la un shop. De ce să aștepte 
americanii banii? Poate le-or trebui. 

— De ce nu l-ai rugat pe cel care ţi i-a dat? 

— Nu l-am mai văzut de-atunci... De fapt îl cunoscusem mai 
înainte cu două-trei zile. E... e un tip bine. Nu știa boabă 
românește. Doar franceză! Zicea că e spaniol, că era brunet, ca 
arabii. A tot umblat un timp orbecăind prin cameră, voia să bea 
ceva, până ce s-a lovit. A dat cu capul de ușă... Și-atunci a zis un 
cuvânt urât. Parcă pe românește a zis... S-or fi asemănând 
înjurăturile. Spaniola e limbă latină... 

Radulian, „cavaler fără frică și fără prihană” asculta cu atenţie 
sporovăiala femeii. Cuvintele Corneliei despicau pârtii de lumină 
care se închideau însă repede năpădite de întunericul 
nesiguranţei. 

„E dar. Cornelia n-a fost decât o unealtă. Nu are nicio legătură 
cu bandiții”, își zise Radulian și îl rugă pe șofer să oprească. 

Cobori din mașină, cerându-i șoferului să o ducă pe Cornelia 
acasă. 


În lumea legendelor 


Marius Negrea îi însoţise pe Daisy, John Sandow și Ken 
Rowbeam la Horezu și-apoi la Oboga, bucuros că putea să le 
arate frumusețile turistice din zonă, să le vorbească despre 
ceramica de Horezu și despre bogatul folclor românesc. 

Grigoraș, șoferul mașinii, le promisese că îi va duce la un 
bătrân olar care știe câte ceva despre „Poiana ielelor” pe care o 
căutau străinii. Vizitară mai întâi mănăstirea Horezu, deoarece 
Daisy nu fusese acolo niciodată; Sandow și Rowbeam stătuseră 
uneori zile întregi la mănăstire. Plăcut impresionată de „Foișorul 
lui Dionisie” și de celelalte acareturi ale Horezului, Daisy își 
făcuse o mulţime de schițe. 

Serviseră masa la mănăstire. Abia pe la ora trei plecară spre 
Oboga. Grigoraș îi condusese la un meșter, lon Fulga, care îi 
primi cu deosebită plăcere și le arătă colecţia sa de oale și 
ulcioare. 

— Parcă-s figurine, statuete stilizate, spuse, la o vreme, 
Daisy, interesată în cel mai înalt grad de modelele prezentate. 

Erau acolo vase folosite la nunţi, unele cu pereţii ornaţi cu 
figurine ce reprezentau animale, îndeosebi șerpi. 

— Vasele astea îmi amintesc de „jarele!”” Cretei minoice, 
spuse Ken. Pereţii lor sunt împodobiți cu animale marine, Uite, 
ăsta seamănă cu celebrul „vas cu caracatiţă” descoperit la 
Gurnia!€. lar astea mici, cu pereţii fragili, îmi amintesc de 
ceramica de Camares!”, celebră în Creta... 

— Ceramica este o artă de milenii. S-ar putea ca tracii pe care 
unii autori îi consideră primii stăpâni în Peninsula Balcanică, să-i 
fi influenţat pe cretani, spuse Marius. De altfel, am citit o carte 
interesantă, a lui Nicolae Densușianu!'5, care lansează teoria că 
tracii au fost strămoșii tuturor popoarelor sud-europene... Teoria 


15 Vas de ceramică, din epoca bronzului târziu. 

16 Gournia este locul unui complex de palat minoic de pe insula Creta, 
Grecia, excavat la începutul secolului XX de arheologul american 
Harriet Boyd-Hawes. Numele original al site-ului este necunoscut. 
Numele modern provine de la vasele goale abundente găsite peste 
tot în sit. 

1 Kamares este un sat din sud-centrul Cretei, Grecia. Este un sit 
arheologic al unei peșteri sacre minoice. Peștera sacră de la Kamares 
este practic aliniată cu locaţia Phaistos din apropiere. 


a fost reluată și de eruditul profesor Iosif Constantin Drăgan... 

Marius Negrea citise nu de mult aceste teorii, de aceea îi 
plăcea să le evoce. O urmărea pe Daisy. Aceasta mângâia 
ulcioarele, de parcă ar fi fost fiinţe vii. Unele semănau cu berze, 
cu păsări de curte, păsări fantastice, cai înaripaţi, cu femei ce 
duc poveri pe cap. 

— Explicaţi-i domnișoarei, interveni bătrânul olar, care nu 
pricepea o boabă din ceea ce vorbeau strâinii, dar care era 
încântat de interesul arătat pentru obiectele de lut ars - că 
vasele sunt socotite, niște fiinţe. Orice vas are „cap”, care se 
termină printr-o „buză” ce înconjoară „gura”, cu „plisc” sau 
„cioc”. Capul stă pe un „gât”, așezat, pe „foale” sau „pântece”; 
pentru a nu se clătina, vasul are o rezemătoare, „fundul”, iar 
pentru a-l apuca - are „braţ” sau „toartă”. Ulcioarele au „ţâţă” 
prin care bei. Aţi ascultat vreodată cum sună un vas? Fiecare 
are glasul lui. Și fiecare spune ceva când îl lovești. Dar cine 
poate să înțeleagă ce zice? Se povestește că pe vremea 
domnitorului Brâncoveanu ar fi venit un trimis al sultanului. 
Domnitorul avea o bărdacă al cărei glas îl înţelegea numai el. Și 
când au ciocnit, oala din care bea domnul ar fi zis: „E viclean, e 
viclean”. Când ar fi ciocnit iar, ar fi grăit: „Otravă în inel, în inel”. 
lar apoi „Vrea să te otrăvească”. lar domnitorul ar fi cerut 
arnăuţilor să smulgă inelul turcului și au găsit otrava. Și a dat 
ordin să-l scurteze pe turc de cap. 

Bătrânul făcuse o pauză, apoi strigase la un nepot. 

— Mituș, mă Mituș taică, ia adu niște vin în oala de botez, că 
ulciorașe am eu aici. O să beţi fiecare din alt vas, se adresă el 
oaspeților. Sunt curate, că le ţinem cu capul în jos de frica Sân 
Toaderilor. Ferească-ne Dumnezeu de Sân Toaderi. Noi. Olarii, le 
știm de frică! 

— Ce-s acești Sân Toaderi? întrebă Daisy, și Negrea traduse. 

— În zilele ce vin după Sfântul Toader, începu bătrânul, 
femeile nu au voie să meargă la moară, să ţese sau să coasă. 
Cine calcă opreliștele, o pățește! Sfântul Toader are niște cai 
năzdrăvani, caii albi, Sân Toaderii, care-i calcă în picioare pe cei 
ce nu respectă datina. Se zice că, odată, o fată harnică s-a dus, 


18 Nicolae Densușianu (n. 18 aprilie 1846, Densuș, Hunedoara - d. 24 
martie 1911, București) a fost un jurist și istoric român, membru 
corespondent al Academiei Române, care este cunoscut mai ales prin 
lucrarea sa Dacia preistorică. 


totuși, la moară, într-o zi când nu era voie: Sân Toaderii s-au 
luat după ea. Fata a fugit pe o cărare știută numai de dânsa și, 
ajungând acasă, s-a închis. Caii albi au venit, dar n-au putut 
intra, că ușa era încuiată. Și-atunci au cerut ajutorul oalelor, dar 
toate erau cu gura în jos, și deci nu puteau cobori de pe 
policioară să deschidă. De aceea femeile de pe la noi pun oalele 
cu gura în jos de îndată ce le spală... 

— Ce legendă frumoasă! exclamă Daisy. 

— Cu atâtea legende rămâne însă vinul nebăut, încheie 
Marius și ridică ulciorașul. Ciocniră și băură. 

— Ce ţi-a zis ulciorul tău? întrebă, în șoaptă, Daisy, privându-l 
pe Marius în ochi. Al meu a spus: „Te iubesc”. Dar numai când 
am ciocnit cu tine... 

Negrea zâmbi încurcat. | se păruse că John auzise cuvintele 
ei. 

— Telegarii lui Sân Toader nu-s o plăsmuire, ţinu să spună 
bătrânul olar, după ce umplu iarăși ulciorașele. 

— Cum așa, nea loane? 

— Păi da! Pot fi văzuţi în fiecare lună, într-o anumită noapte, 
cum joacă într-o poiană mai sus de Horezu, în munte, li zice 
„Poiana ielelor”, sau „Poiana Sân Toaderilor”. 

Ultimele cuvinte avură efectul unui trăsnet din senin. John fu 
primul care exclamă: 

— Ce a spus? Știe de „Poiana ielelor”? Explicaţi-mi! Vă rog! 

Ken și Daisy erau la fel de curioși. 

— Sigur că știu unde se află, răspunse bătrânul. Dar e de 
mers, nu glumă. N-am mai fost pe acolo de vreo douăzeci de 
ani. Dar știu unde e. O să-i spun tovarăşului Grigoraș, care-i de 
pe la noi, cum se ajunge acolo. lar dacă va fi nevoie, o să-l rog 
pe un fin de-al meu să meargă cu dumneavoastră... 

Ken și John erau numai ochi și urechi. Daisy avea obrajii în 
flăcări. 

— Vom găsi comoara! John! spuse ea. Sunt sigură că o vom 
găsi... 

Se lăsase înserarea când porniră spre șantier. Bătrânul olar le 
dăruise ulcioarele din care băuseră. 

În mașină discuţiile despre arta meșteșugarilor din Oboga 
continuaseră. Marius voia cu tot dinadinsul s-o uimească pe 
Daisy cu cunoștințele sale. 

Daisy își strecurase mâna în mâna lui și-l asculta cu atenţie. 


Ken moţăia. John se instalase lângă șofer și privea în negură, 
visând, probabil, la fabuloasa „Comoară a lui Brâncoveanu”. 
— Astă scara voi veni la tine, auzi Negrea șoapta Daisyei. 
x 


Postăvaru îl anunţă pe Marius Negrea că telefonase Radulian. 

— Voia să te vadă. Probabil că o să te sune mâine. 

— Mulţumesc, murmură Negrea. O să-i dau o veste 
interesantă. Suntem pe drumul cel bun și se pare că în curând 
vom descoperi „Poiana ielelor”. La revedere. 

Spuse „noapte bună” și celorlalţi care se aflau în hol și urcă 
spre camera lui. Pe scară se întâlni cu soţii Midiane - și cu Ken, 
care plecau în oraș „Se duc, probabil, la bar, își zise Marius. 

Ajunse în camera lui, își pregăti patul, puse ordine în lucruri, 
apoi își privi ceasul. „Mda. Frumos acest cadou al doamnei 
Midiane, își zise el, așezându-l pe noptieră. Dacă nu stăruia 
Daisy să-l primesc, aș fi refuzat-o. Ar trebui să mă revanșez. Să-i 
ofer și eu ceva. Poate câteva piese de ceramică. la să-mi 
amintesc: ce i-a plăcut mai mult fetei din obiectele arătate de 
moș lon Fulga?” 

Auzi o ușoară ciocănitură în ușă și, înainte de a răspunde, în 
încăpere intră Daisy. Era îmbrăcată într-un capod de mătase 
japoneză. Se așeză pe pat și își sprijini bărbia în palme, privind 
țintă spre Marius. 

— Ştii de ce am venit? întrebă ea, calină. 

Marius ridică din umeri. 

— Să-ţi spun că ești... delicios. M-au uimit cunoștințele tale 
privitoare la ceramică... 

— Ceramica românească, Daisy. Să fie clar: habar n-am de 
ceramica minoică, incașă, etruscă sau... Cunosc unele lucruri 
fiind vorba de ţara mea, de folclorul nostru... 

Tânăra zâmbi. Îi plăcea modestia lui Marius, iar felul în care se 
exprima semăna a disculpare. Întinse mâna și-l atrase spre ea, 
obligându-l să se așeze pe pat. Apoi îi mângâie părul. 

— Ştii că am început să lucrez la portretul tău? De aceea... 
am nevoie să te văd cât mai mult și cât mai des. Noapte bună! 

Zicând acestea, se aplecă spre el și îl sărută, apoi sări în 
picioare și se îndreptă spre ușă. 

— De fapt, nu pentru portret vreau să te văd, spuse ea. Ci 
pentru că îmi placi. Îmi placi mult, vikingule! 

leși grăbită, de parcă i-ar fi fost teamă că Marius o să alerge 


să-i taie calea. Profesorul Negrea nu știa ce să mai creadă 
despre dânsa. 

Deodată, se auzi o ciocănitură în ușă. 

— Intră! strigă Negrea. 

Era șoferul, Nea Grigoraș, care-l anunţa că este chemat la 
telefon. 

— Cine mă sună la ora asta? se întrebă, cu glas tare Negrea. 
Tocmai voiam să vorbesc cu dumneata, nea Grigoraș. Poate știi 
vreun ceasornicar bun. Ceasul meu rămâne în urmă cu două-trei 
minute în douăzeci și patru de ore. Ai văzut ce ceas am? L-am 
primit cadou... 

Luă ceasul de pe noptieră și-l dădu șoferului. Acesta îl privi cu 
multă curiozitate. Între timp, Marius se îmbrăcase și își pusese 
un halat pe el. 

— Așteaptă-mă, nea Grigoraș. Mă duc la telefon! 

Cobori scările în goană. Luă receptorul care se afla pe masă și 
se prezentă. 

— Marius Negrea la aparat. 

Nu auzi nicio voce. 

— Alo! Alo! Alo! E cineva pe fir? Alo! 

Bătu în furcă, dar nu auzi nicio voce. Inchise și începu să urce 
încet scările, privind peste umăr la telefon. „Poate că sună iar”. 
Dar telefonul rămase mut. 

— Nu mai era nimeni, nea Grigoraș, spuse Negrea. Cine m-o fi 
chemat? Era glas de bărbat sau de femeie? 

— De femeie, domnule profesor. Dar, nu vă necăjiţi. Dacă are 
vreun interes mai acătării, o să sune din nou. Am cercetat 
ceasul. E a întâia! 

— Să știi că nu întâmplător ţi l-am arătat. Te-am auzit mai 
zilele trecute că te pricepi la radio și la ceasornicărie. 

— Lăsaţi-l la mine până mâine, domnule profesor îl aranjez eu 
la avans. Aveţi încredere? 

— Cum să nu! Acum... aș vrea să te întreb în legătură cu 
„Poiana ielelor”. Crezi că există o asemenea poiană? 

— Păi sigur! spuse Grigoraș, privind ceasul profesorului. O să-i 
mai fac o vizită bătrânului Fulga și o să mă lămuresc unde se 
află precis această poiană. Văd că v-a prins și pe 
dumneavoastră gândul comorii... 

În noaptea aceea Marius Negrea se visă într-o poiană în care 
niște pitici dansau în jurul unei fete adormite: crăiasa ielelor. În 


apropierea ei se aflau nenumărate coșuri pline cu pietre 
preţioase, pesemne din „Comoara lui Brâncoveanu”. 


Ipoteze și iar... ipoteze 


Maiorul Bota asculta raportul lui Radulian și, potrivit obiceiului 
își trecea mâna prin părul alb, vălurit. 

— Ai o „recoltă” bogată, arheologule, spuse el, la sfârșit. 

— Pentru mine e clar, tovarășe maior, că această femeie, 
Cornelia Răducu, a luat filmul. Din păcate nu știe sau nu vrea să 
spună cine a „premiat-o” pentru acest fapt. Individul n-a mai 
revenit. Avem încă un indiciu. Fata îl cunoaște pe un tânăr care 
se numește Nicolae Grecu. 

Se auzi o ciocănitură în ușă și în cameră intră... locotenentul 
Feleagă, care salută respectuos. 

— Mort a fost și a înviat, pierdut a fost și s-a aflat! zise Savu, 
în glumă. 

— Păi să știi că nu ești departe de adevăr! exclamă Bota și 
trase cu ochiul spre Feleagă. 

— Aseară ai fost în „încăierarea” aceea, spuse Radulian. 

— Dacă am primit ordin, spuse Feleagă. 

— Ei hai, gata, gata! Prea multă efuziune pentru o simplă 
revedere! În scurta mea călătorie la București am avut tot 
timpul o nedumerire: de când stătea bomboana aceea pe harta 
de sinteză din seiful roșu? 

Locotenentul-major deschise ochii larg. Ce voia sa spună 
Bota? 

— Cine și-a serbat de curând ziua? 

— Păi se poate afla ușor, tovarășe maior. V-am dat lista cu tot 
personalul întreprinderii. În dreptul fiecăruia e scrisă ziua de 
naștere, funcţia și de cât timp lucrează în întreprinderea de 
prospecţiuni geologice. Așa că... 

— Tocmai că am aflat. Sunt vreo trei: două femei și un bărbat. 

— Voi culege eu date despre ei, tovarășe maior, se oferi 
Feleagă. 

— Și încă ceva, continuă Bota. Am cercetat lista celor care și- 
au rezervat mese la barul „Motanul sașiu”. Măi, ce denumiri au 
găsit cei de la trustul cârciumilor din acest oraș! „Motanul 
sașiu”, restaurantul „Încurcă lume”... Au imaginaţie, nu glumă! 
Dar să revenim la listă... Printre cei prezenți în seara când ai fost 


cu Stoian se afla și... directorul întreprinderii, inginerul Tudose - 
cu patru persoane. 

— Credeţi că?... 

Bota își ciupi obrazul stâng și Radulian înţelese că întrebarea 
lui era inoportună. 

— Până aici, toate sunt clare? întrebă maiorul. 

— Eu am o... o neclaritate, spuse Radulian. După câte am 
înţeles de la Mona Stoian, soțul ei a fost evacuat la București... 
Aţi fost cumva cu el? Și-a revenit? 

— Toate la timpul lor, Raduliene! Dacă mai pui însă întrebări... 
copilărești, îmi schimb impresia despre... arheologi. Păi dacă își 
revenea... mai aveam nevoie să ne batem capul cu prinderea 
bandiţilor? Mai important mi se pare faptul că s-a descoperit 
„Poiana ielelor”... 

— De unde aţi aflat? întrebă Radulian, surprins. 

— lată încă o întrebare nepotrivită, arheologule. Te rog să iei 
legătura cu profesorul Negrea și să ţii aproape, cum se zice în 
armată. E clar? Și-acum, să rezumăm faptele. Vrei să faci 
dumneata acest oficiu? Dar fără comentarii... 

Lui Bota îi plăcea ca Radulian să recapituleze întâmplările și 
să-l asculte în tăcere. De fiecare dată, descoperea aspecte noi... 

— Să începem cu călugărul asasinat, călugăr care a venit de 
la Athos. Numai că recomandarea către Istafie n-a fost scrisă de 
acel călugăr de la Neamţ. Cine l-a ucis și de ce? De ce hainele 
lui „civile” au fost aruncate în Olteț? Spera asasinul să găsească 
ceva în geanta de voiaj, apoi, dându-și seama că nu-i 
folosește?... O curiozitate: pantofii din geanta de voiaj erau 
murdari de noroiul din peșteră. Să fi intrat călugărul în pantofi și 
apoi să-și fi pus bocancii! Și o coincidenţă: profesorul Midiane 
poartă pantofi grecești, de același tip cu ai călugărului. E drept, 
marca „Olympos” e renumită în Europa... Deocamdată, atât 
despre călugăr... 

— Dar numărul acela?... murmură Bota. 

— Am uitat! În buzunarul de ceas de la pantaloni s-a găsit 
cifrul seifului roșu. Probabil că a fost pus acolo de ucigașul 
monahului pentru a induce în eroare cercetările. In același timp, 
la întreprinderea de prospecțiuni geologice, Gheorghe Stoian, 
folosindu-se de un permis fals... 

— „Cu punctuleţ”, îl corectă Bota. Așa zice Balotă. 

— Deci cu acest permis intră, fotografiază sau nu” Aparatul 


dispare, cu sau fără film. În buzunarul rănitului se găsește alt 
film care la developare se dovedește nefolosit. Cineva îl caută 
totuși, i-l cere lui Alexandru Stoian, căruia îi este subtilizat de 
Cornelia Răducu. Dar ea nu știe cine e individul cu „pariul”... Și 
pista se înfundă. Al doilea „atentat” la hartă demonstrează că 
nu s-a realizat nimic prima oară... Nicio pistă... Doar o pietricică 
„ucigașă”... 

Radulian privi întrebător spre șeful său. 

— Da. Există o legătură, continuă Bota: „omul cu umbrela” l-a 
atacat pe Gheorghe Stoian, dar nu l-a ucis. Cineva vrea ca 
Stoian să nu se mai trezească. Atentat la spital. Pe geam s-a 
aruncat cu ajutorul unei pietricele o substanţă... aceeași cu care 
a fost „anesteziat” și Tomescu, șeful biroului special... Și-acum, 
întrebările: cine l-a atacat pe Gheorghe Stoian? Cine l-a 
„cumpărat” pentru acea faptă?... Ce hram poartă soţia lui în 
această afacere? Dar fratele său? Ce rol au „Cercetătorii de la 
Poieni”? Cine a telefonat doctorului la spital, cerându-i ca 
„Spionul” să fie lăsat să „crape”? Cine era femeia de la telefon? 
Cine i-a dat bani lui Stoian ca să acopere frauda din avutul 
obștesc? Ce fel de om a fost Gheorghe Stoian înainte de a 
deveni petrecăreț, beţiv, cheltuitor? Ce i-a schimbat atitudinea? 
Există vreo semnificaţie în faptul că Midiane și călugărul purtau 
pantofi „Olympos”? Au vreun amestec străinii de la Poieni în 
toate aceste întâmplări? 

Bota făcu o pauza. 

— Să continui cu întrebările? Cred că pot fi formulate încă 
multe altele. Când, oare, vom afla toate răspunsurile? Din 
păcate, cursa pe care am întins-o alaltăieri n-a dat rezultate, 
deși s-a făcut tam-tam. 

— Alaltăieri? întrebă, mirat, Radulian. 

— Da. Când l-am transportat la București pe bolnav. Totul a 
decurs fără incidente... Asta mă îngrijorează... Așteptam să fie... 
atacat. 

Radulian ridică din umeri. Era nedumerit: „lar îmi servește o... 
bombă”, gândi el. 

— Ei, dar avem un divertisment. Poate se găsește „Comoara 
lui Brâncoveanu”, făcu Bota, zâmbind ironic. Radulian: vei face o 
vizită la șantier. Feleagă - vei culege date despre cei trei care și- 
au aniversat ziua de naștere și despre invitaţii directorului 
întreprinderii, inginerul Tudose. Eu voi face o vizită la 


întreprinderea cu pricina. Vreau să vorbesc cu Tomescu și cu 
inginerul șef. Cine poate ști de unde sare iepurele? 
x 

Inginerul Grecu terminase schița la care lucrase toată 
dimineața la masa de restituție și se ridică să se dezmorțească. 
Făcu câțiva pași prin încăpere, apoi se opri în dreptul geamului 
și privi visător spre clădirea ce se construia, ca o anexă a 
întreprinderii. 

Telefonul sună strident, trezindu-l din reverie. 

— Alo! Da, eu sunt? Ce s-a întâmplat, Nicule? întreba 
recunoscând vocea fiului său. 

Inginerul era totdeauna bucuros când îi telefona băiatul, care 
nu locuia cu el. După moartea soţiei copilul fusese luat de 
bunici. Venea uneori să-l viziteze. În ultimă clasă de liceu, Nicu 
se înhăitase cu niște derbedei și refuzase să învețe pentru 
facultate. Fusese luat militar și după lăsarea la vatră intrase la o 
fabrică, unde se calificase strungar. Un an mai târziu reuși totuși 
la politehnică și acum urma cursurile la seral. 

— Nimic deosebit, tată. Voiam să știu ce mai faci. 

— Păi, toate sunt bune... 

— Niscai timbre se mai pot găsi prin parohia ta? 

— Desigur. După câte știu, ţi s-au rezervat câteva. Vrei să 
treci di seară pe la mine să ţi le dau? 

— Bine. Voi veni Dar după nouă și jumătate. La revedere! _ 

Inginerul Grecu lăsă receptorul în furcă și sună de trei ori. In 
ușă își făcu apariţia o tânără femeie, de statură potrivită, blondă 
cu ochii mari „albaștri. 

— Vă ascult, spuse ea, zâmbind discret. 

— Luci. lată aici lista celor care pleacă la tratativele de la 
Milano. Te rog să o baţi în două exemplare. 

Tânăra femeie privi lista și tresări, plăcut surprinsă. 

— Deci... și eu? 

— Da. Avem nevoie de o translatoare pentru engleză și 
italiană. Tu știi aceste limbi. Propunerea a venit din partea 
directorului general. Te-a lăudat de-ai fi zis că e îndrăgostit de 
tine... 

— Eşti gelos, Radule? 

— Dacă tu crezi că as avea motive... zâmbi el obosit. 

— Mai știi?! făcu ea, calină și se așeză pe scaunul aflat în faţa 
biroului inginerului, își apăsă palma peste pleoape, apoi zâmbi 


în silă: S-ar putea să ai o părere rea despre mine... Și asta 
pentru că... 

Inginerul întinse mâna și o sprijini, delicat, pe braţul ei. 

— Am cele mai frumoase impresii despre tine, spuse el. După 
moartea soției am fost ani de zile un însingurat... Și poate că aș 
fi rămas la fel, dacă acolo, în Grecia... 

Luci Armeanu, zâmbi îmbunată. Ştia la ce se referea bărbatul 
care-i mângâia cu duioșie mâna și care se apropia de cincizeci 
de ani... Fuseseră împreună în Grecia să negocieze vinderea 
unor utilaje de foraj minier. La sfârșitul tratativelor, într-o 
duminică, vizitaseră Delfi, ca oaspeţi ai firmei cumpărătoare. 
Porniseră înainte de a se lumina. Când răsărise soarele erau 
deja lângă coloanele în ruină ale templului lui Apolo, iar stâncile 
din spatele locului unde se aflase, cândva, oracolul, păreau 
învăpăiate, alcătuind o uriașă oglindă reflectoare. „Voi face 
profeții, spusese Luci Armeanu, așezându-se pe o piatră și 
încercând s-o imite pe Pitia. Daţi-mi apă din fântâna Castalia și o 
să vă citesc gândurile”. Fiecărui membru al delegației romane îi 
făcuse o prezicere încâlcită. Lui Radu, care se lăsase în voia 
jocului numai la insistențele celorlalți, îi pusese mâinile pe umeri 
și, tot cu ochii închiși, îi spusese: „Peregrinule, gândul ţi se va 
lumina și vei vedea-o pe Palas Athena, cea cu ochii de pară. 
Dacă o primeşti, se va bucura. Dacă n-o primeşti, te vei 
bucura...” În seara zilei, după ce vizitaseră ruinele Tebei, 
dormiseră într-un hotel din orașul Levadia, de la poalele 
Parnasului. Inginerul alipise, când auzise o ciocănit ură ușoară în 
ușă. Deschisese. În rolul Pitiei, Luci înaintase cu ochii închiși. 
„Sunt Palas Athena, cu ochii de pară...”. Crezând că-i o glumă, 
Radu privise în lungul culoarului așteptând să apară și ceilalţi 
din grupul lor. Dar culoarul era gol. „Dacă o vei primi, se va 
bucura...”. Inginerul Grecu nu știa ce să creadă. li plăcea Luci 
Armeanu. O știa de când fusese angajată în serviciul lor, cu 
patru ani în urmă. „Mi-ești drag, auzise pe neașteptate, glasul 
tinerei femei, care renunţase la rolul Pitiei. Crede orice despre 
mine, continuase ea, gata să plângă. Sunt singură, ca și tine. 
Soţul, meu m-a părăsit de mulţi ani...” In noaptea aceea se 
împlinise prorocirea Pitiei. Poate că Palas Athena se bucurase, 
dar, de atunci, inginerul Radu Grecu nu mai avusese liniște. 
Puritan, sever cu sine însuși, se socotea vinovat de această 
legătură pe care nu putea să o oficializeze. Avea totuși o 


mângâiere: Nicu, pasionat filatelist, găsise în Luci Armeanu, care 
se pricepea la timbre, o sfătuitoare. Lucrând la biroul de relaţii 
cu publicul, ea putea, totodată, să-i procure cu ușurință timbre 
străine, dezlipindu-le de pe plicurile care soseau din toate 
colțurile lumii. 

„„„Femeia se ridică în picioare, dar el o sili, delicat, să se 
așeze. 

— Am cele mai frumoase impresii despre tine. Și îmi pare bine 
că te înţelegi cu Nicu. Regretul meu e că nu ești o femeie liberă. 

— Încă... 

— Încă liberă. Dar, poate că lucrurile se vor aranja. Și-acum, 
te rog să mă asculți. Nicu mi-a telefonat și vrea niște timbre. l- 
am promis pentru astă-seară, știind că i-ai strâns câteva. 

— O, le am la mine. Sunt splendide! Stai să ţi le arăt! 

Luci ieși și reveni peste câteva clipe. Inșiră pe masa de 
restituţie câteva timbre ce reprezentau tablouri renumite de la 
galeriile de artă din Dresda. Pentru a le vedea mai bine, adusese 
și o lupă. Cercetară, rând pe rând, timbrele. Erau deosebit de 
frumoase. Inginerul privi îndelung un tablou de Valesquez!?, apoi 
unul de Murillo”. Îi plăcea arta spaniolă. 

— Sunt grozave! De unde le ai, că doar nu toate vin pe plicuri! 

— Asta-i secretul meu, spuse Luci. E drept, nu toate le am de 
pe plicuri. Dar nu uita că sunt filatelistă și eu... Fac schimb de 
timbre. N-ai vizitat niciodată cercul de filatelie din oraș. Ai avea 
ce să vezi. Într-o zi, când vei avea mai puţin de lucru, o să aduc 
niște timbre deosebit de interesante. Ai auzit de timbre feerice, 
stereoscopice? 

— Nu... 

— Sunt făcute astfel încât lumina unui anumit bec conferă 
adâncime imaginilor. O să-ţi arăt. Am un asemenea bec acasă. 
Când mă vei vizita... 

În clipa când spunea aceste cuvinte, secretara intră și-l 
anunţă pe maiorul Bota. Inginerul îl întâmpina cu obișnuita-i 


1% Diego Rodriguez de Silva y Velázquez a fost unul dintre cei mai 
cunoscuţi pictori spanioli din sec. XVII-lea. Reprezentant al stilului 
baroc, s-a remarcat în special ca portretist la curtea regelui Filip al 
IV-lea al Spaniei. 

2% Bartolomé Esteban Murillo (n. 31 decembrie 1617, Sevilia - d, 3 
aprilie 1682, Câdiz) a fost un pictor spaniol din sec. al XVII-lea. Este 
una dintre cele mai importante figuri ale picturii baroce spaniole. 


curtoazie. 

— Sunteţi filatelist? întrebă maiorul, văzând timbrele. 

— Fiul meu... răspunse inginerul, cu glasul unui om care se 
scuză. lar tovarășa Armeanu îi procură, uneori, timbre. De pe 
scrisorile care ne sosesc din străinătate. Să vă prezint: tovarășa 
Armeanu de la relaţii cu publicul și tovarășul maior Bota. 

— Mai aveţi nevoie de mine? întrebă Luci Armeanu, strângând 
timbrele împrăștiate pe masă. 

— Nu. 

x 

După plecarea ei, Bota și inginerul șef discutară câteva 
probleme de serviciu: cum este asigurată paza întreprinderii și 
cine are acces la anumite documente. Maiorul ceru referinţe 
despre Tomescu... În cele din urmă îi adresă o întrebare care-l 
puse în încurcătură pe Grecu. 

— Spuneţi-mi, tovarășe inginer, credeţi că Gheorghe Stoian a 
putut fotografia harta aceea? 

— Tocmai voiam să discut cu dumneavoastră aceasta 
problemă, tovarășe maior. Eu am intrat primul în „laboratorul” 
cartografului șef. Cambra are perdele negre la geamuri. Aceste 
perdele erau trase. 

Pe chipul lui Bota se putea citi un interes crescând. 

— Nu știu cum ar fi putut fotografia... murmură inginerul. 

— La lumina electrică. 

— Da. Dar din cauza furtunii, curentul se întrerupsese. Cel 
puţin așa am constatat când am intrat în acest „laborator”. 

— Interesant! făcu Bota. Asta nu exclude posibilitatea ca 
fotografia să se fi făcut pe bază de infraroșii... 

Fu rândul inginerului să-și manifeste curiozitatea și interesul: 

— Poate că de aceea, la developarea obișnuită, pe film nu s-a 
găsit nimic. Mă refer la filmul aflat asupra rănitului... 

— Filmul s-a developat fracţionat. O parte... ca pentru 
infraroșii. Și... tot nimic! Asta mă face să cred că Stoian nu și-a 
putut îndeplini „misiunea”. 

— Este și impresia mea, tovarășe maior. 

— Spuneţi-mi, tovarășe inginer, când lucraţi la asemenea 
schiţe - Bota arătă spre masa de restituţie - vă luaţi măsuri de 
siguranţă? Ce cuprinde schița? _ 

— Ultimele date privind prospecțiunile. Sigur că iau măsuri. In 
primul rând, nu ies din birou, apoi, dacă am oaspeți, acopăr 


harta... 

Bota își ciupi obrazul, semn că ceva îl deranja. Își ţuguie 
buzele, închise ochii, apoi răspunse cu vioiciune: 

— Mda. Credeţi că pot să-l văd pe tovarășul Tomescu? E la 
serviciu? 

— Desigur! A zis că se simte bine și... Vă rog, vă conduc eu... 

Îl găsiră pe Tomescu în biroul său. Ghișeul era deschis. 
Inginerul îi ceru să deschidă ușa și intră împreună cu Bota. 

— Cum vă simţiţi, tovarășe Tomescu? întrebă maiorul. 

— Foarte bine. Mulţumesc de întrebare. 

— Ceva nou? 

— Nou? Nimic, tovarășe maior! Dar... sunt și eu îngândurat. 
Credeţi... credeți că cineva a umblat la... seiful roșu? 

— Dacă bomboana era la locul ei... glumi Bota, atunci n-avem 
de ce să ne temem... 

Tomescu zâmbi abia perceptibil. 

— l-am și spus tovarășei Luci că o s-o ţin ca amintire până la 
anu' când și-o serba iarăși ziua, o să tot glumim pe chestia 
asta... 

— Spuneţi-mi, tovarășe Tomescu, n-aţi remarcat nimic 
deosebit, înainte de leșinul acela? lată de ce vă întreb: sunt 
convins că n-aţi fost la spălător. Prosopul era uscat... N-aţi auzit 
vreun zgomot deosebit? 

— Nu... Nu-mi amintesc... 

— Mulţumesc și... multă sănătate. Cred că aţi schimbat cifrul, 
nu-i. Așa? 

— Desigur, desigur, spuse inginerul șef. 

— Nu de alta, dar pe cel vechi îl știam și eu. 81.91.5. 

— De... de unde l-aţi aflat? Vi l-a spus tovarășul inginer? 
întrebă Tomescu. 

— Nu. L-am văzut eu... Când aţi deschis seiful, n-aţi rotit 
discurile... Asta e tot. Bună ziua. Și încă o dată: multă sănătate! 

Tomescu rămase cu gura căscată. 


În sfârșit... „Poiana ielelor” 


Soarele răsărise de mult, dar căldura pe care o răspândea era 
încă firavă. Din albia Oltețului se ridicau aburi ușori. Peste sat 
mai stăruia o pâclă pe care razele soarelui o destrămau anevoie. 

Marius Negrea se afla în capul satului unde îi aștepta pe cei 


doi copii - Ovidiu și Sebastian - cu care voia să viziteze iarăși 
peștera Polovragi. De la descoperirea aceea înfricoșătoare 
trecuse mai bine de o săptămână și Negrea voia, prin această 
excursie, să înfrângă aversiunea copiilor pentru peștera care 
altădată le fusese atât de dragă. 

Primul care sosi fu Ovidiu - „Albăstrel”. Sebastian sosi mai 
târziu, dar se scuză că trebuie să meargă cu mâncare la tatăl 
său, care era dus la coasă. 

— Bine, Sebastian, spuse Negrea. O să mergem la peșteră 
doar noi doi, adică eu și Ovidiu. 

Abia plecase Sebastian că dinspre șantier se apropie în mare 
grabă mașina condusă de Grigoraș. Ajungând în dreptul lui 
Marius, opri. Portiera din dreapta se deschise și profesorul 
Negrea auzi glasul Daisyei: 

— Marius! Hai! De când te căutăm! Mergem la „Poiana 
ielelor” să descoperim comoara. Urcă în mașină! 

Profesorul Negrea se dezmetici cu greu. Fusese luat prin 
surprindere. Nimeni nu-i spusese că va avea loc o expediţie la 
„Poiana ielelor”. Și doar cu o seară înainte vorbise cu Daisy! 

— Hai! Urcă! îl îndemnă iarăși tânăra. 

— Păi... bine, merg. Dar aș putea să-l iau și pe puștiul acesta? 

— Desigur! mai ales că are ochii albaștri. lar eu... mă dau în 
vânt după ochi albaștri. Urcaţi! 

In mașină se aflau Ken Rowbeam, John Sandow, Daisy și, spre 
surprinderea lui Negrea, - George Postăvaru, care ţinuse să vină 
și el, spunând că merge nu atât pentru că ar fi crezut întru totul 
în legenda comorii lui Brâncoveanu, ci pentru a se plimba într-o 
zonă în care nu fusese până atunci. Ovidiu luă loc în dreapta 
fetei. 

— Ce băiat frumos! spuse Daisy, mângâindu-i părul blond. Ştii 
că îţi seamănă? se adresă ea lui Negrea. Poate că de aceea îmi 
place de el. Nu te uita așa speriat la mine! Ken și John nu vă 
strâmbaţi așa! Amândoi sunteţi prea bătrâni pentru mine! Și 
trebuie să recunoașteți că nu v-am încurajat deloc! 

— Aici ai dreptate, spuse Ken, zâmbind. 

— Niciodată nu trebuie să te încrezi în femei, spuse sentențios 
John și izbucni în râs. Te trădează când crezi că ești mai stăpân 
pe situație. Eu credeam că am șanse... 

Marius era încântat să constate că toate bănuielile lui în 
legătură cu John sau Ken erau neîntemeiate. Gelozia lui nu-și 


avea justificare. Înainte de a intra în Horezu, Marius se adresă 
lui Ken: 

— Cum zice hrisovul acela, domnule Rowbeam, despre poziţia 
comorii faţă de ctitoria lui Brâncoveanu? 

Cel întrebat scoase de la piept articolul apărut în buletinul 
editat de „British Museum”. Marius citi versiunea românească: 

— ...Sİ se află această comoară la răsărit de monastirea pe 
care... Brâncoveanu a dăruit-o cu icoane pe ziduri și cu un 
policandru... la trei ceasuri de mers spre soare-răsare... apoi 
spre miazănoapte, și mergi cam jumătate de ceas prin brădet, 
având în față vârful cel mare al muntelui. Acolo e... „Poiana 
ielelor”... Ce zici, nea Grigoraș, seamănă locul descris aici cu cel 
pe care ţi l-a indicat bătrânul Fulga? 

— Păi... știu eu? Parcă da! De la mănăstirea Horezu se merge 
spre răsărit, pe un drum forestier. Cu mașina îl parcurgi în mai 
puţin de o oră. Pe vremea când s-a scris hrisovul acela s-or fi 
făcut trei ceasuri, că mergeai pe jos... Apoi, e drept, urci printr- 
un brădiș, până la „Poiana ielelor”, care-i ascunsă lângă piciorul 
muntelui... 

— Înseamnă că informaţiile bătrânului lon Fulga sunt bune. S- 
ar putea să avem șanse... : 

— Dar cu ce căutăm comoara? Inainte vreme erau oameni 
care se specializaseră în meseria aceasta. Aveau cică o 
crenguță de corn sau de alun, pe care o înfigeau în pământ, apoi 
o făceau să sune... îi descântau și nuiaua începea să zumzăie. 
Alţii, se zice, aveau o piatră fermecată care își schimba culoarea 
când te apropiai cu ea de locul unde era îngropată comoara... 

— Ce zice? întrebă Daisy, curioasă. 

Marius Negrea îi traduse. 

— O! Interesant! Foarte interesant! exclama ea Numai că John 
nu are nevoie de astfel de „instrumente” rudimentare. Așa e, 
John? El are un aparat modern, pe care l-a adus cu dânsul... 

— lată-l aici! spuse John, mândru că poate să le descrie 
aparatul, Funcţionează pe bază de computer... E o piesă 
excepțională, dar, din păcate... nu e nici el prea precis. Gândiţi- 
vă ce s-ar întâmpla dacă ar lucra fără greș: posesorul unui 
asemenea aparat ar fi cel mai bogat om din lume. Ar descoperi 
toate comorile... 

— Dacă ar ști, aproximativ, locul unde să caute, interveni Ken. 

— Chestia cu comoara e... un divertisment, spuse Daisy. 


— Pentru mine - nu! se oţări John. Eu am investit forţe, 
nervi... și mașina mea, pe care am chinuit-o pe terenul acesta 
accidentat. 

— Bine, bine! De acord. Pentru tine, povestea e adevărată. 
Fie precum spui! declară, cu solemnitate prefăcută, Ken. 

— Așa au fost luaţi în derâdere toți marii descoperitori, 
murmură, cu năduf, John Sandow și își vâri aparatul în geanta de 
culoare neagră, care îi servea la transport. 

Ovidiu înțelegea câte ceva din cele ce vorbeau străinii. Făcea 
engleza de vreo trei ani. „Comoara lui Brâncoveanu” constituise 
adeseori subiectul de predilecție al colegilor săi și al discuţiei cu 
profesorul Negrea. 

— E timpul, cred, să vă dau o explicaţie, spuse, pe 
neașteptate Marius Negrea. Denumirea „Poiana ielelor” nu este 
întâmplătoare. Și iată de ce: se spune că acolo unde se găsesc 
comori ascunse apar, din când în când, limbi de flăcări, care 
joacă la suprafaţa pământului Tradiţia populară spune că nu e 
voie să privești aceste flăcări pentru că s-ar putea să rămâi orb. 
Nu trebuie să te apropii, pentru, că au o putere miraculoasă și 
rămâi olog. 

— Atunci înseamnă că suntem pe drumul cel bun! exclamă 
John. Dacă găsim „Poiana ielelor”... 

— O găsim cu siguranţă! spuse profesorul Negrea. 

— Toată lumea e cuprinsă de frenezie! Vom găsi comoara! 
decretă Daisy. Sunt sigură că există, fiindcă nimeni nu se 
îndoiește! 

Ken se întoarse spre ea: 

— Dictonul era „Dubita, ergo sum” - „Mă îndoiesc, deci exist”! 
Văd că tu l-ai schimbat. 

Ajungând la capătul drumului forestier, Grigoraș opri. 

— De aici înainte trebuie să mergem pe jos, spuse el. Pe 
poteca ce se strecoară prin pădurea de brad. 

Porniră. După vreo zece minute de mers, Ken scoase un 
strigăt de uimire: 

— Fantastic! Uite acolo! Se vede vârful muntelui! Suntem deci 
pe drumul cel bun! Așa cum scrie în acel papirus. 

Într-adevăr, din când în când, pe deasupra brazilor se zărea 
muntele golaș, sclipind în soare. John își pusese aparatul în 
funcţiune și se auzea un bâzâit ușor. 

— Ţi-ai început investigațiile? întrebă Daisy, ironic. 


— S-ar putea să fie nevoie să răscolesc o suprafaţă mare, 
spuse el. De aceea, am luat-o din vreme... Aparatul dă date 
aproximative... 

Urcau din ce în ce mai greu. Pădurea de brad părea 
nesfârșită. După vreo jumătate de oră de mers, Grigoraș, care 
se instalase în capul coloanei, se opri. 

— lată - „Poiana ielelor”, spuse el, arătând printre brazii care 
se răriseră pe neașteptate. 

Poiana se afla într-un găvan, ca un crater mărginit de munţi. 

— Parcă-i un lac verde! exclamă Daisy. E fantastic! Eu rămân 
aici și îmi instalez șevaletul. Până veniţi, aș picta. Nu mai am 
putere să merg pe jos. Și, în afară de asta, cred că e mai plăcut 
să privești poiana de sus... 

— S-ar putea să lipsim câteva ore, Daisy, spuse John. 

— Nu-i nimic! O să am liniște să pictez! Poate că Ovidiu o să- 
mi ţină de urât. 

Copilul, care arăta destul de obosit, se învoi. Ceilalţi începură 
să coboare spre poiana care se afla la aproape o sută de metri 
mai jos. John se repezise cel dintâi. Işi instalase aparatul sub 
braţ, petrecându-i curelușa cutiei peste umăr și cobora 
voinicește. Ceilalţi îl urmau fără prea mult entuziasm. Unde să 
găsești comoara într-o zonă atât de mare? Poiana avea un 
diametru uriaș. 

— Aici a fost crater de vulcan, își dădu cu părerea Ken. E, într- 
adevăr, foarte bine ascunsă între munți... 

— Ne-ar trebui vreo două luni să săpăm toată poiana, zise, nu 
fără ironie, profesorul Negrea. 

— Nu-i nimic. Nu-i nimic! Vom veni din nou... Vom reveni 
mereu, răspunse John, întorcând capul. Hai mai repede... 

Era ora zece și jumătate. Până la ora două John străbătuse în 
lung și-n lat marea de verdeață. Pe măsură ce timpul trecea, pe 
chipul lui se înstăpânea, odată cu oboseala, un fel de 
înnegurare. Ceilalţi începuseră să facă haz. 

— Cine știe despre ce poiană vorbea acel hrisov, spuse Ken. 

— Totul corespunde, interveni John, cu năduf. Ei, dar asta e 
curată prostie să ne închipuim că vom descoperi comoara cât ai 
bate din palme! mai venim altă dată, hotărî el și, privind ranița 
cu merinde pe care o ducea Negrea, mormăi: Mi-e o foame de 


lup... 
Mâncară, apoi se plimbară prin poiană. Pe la ora patru 


începură să urce spre locul unde se afla Daisy, care schiţase 
câte ceva pe pânză. 

— Orice început e anevoios, spuse ea, strâmbându-se. O să 
vă arăt tabloul când va fi gata... 

Ovidiu stătuse lângă Daisy vorbind numai când era întrebat, 
de teamă să n-o deranjeze. Intr-o vreme plecase prin pădure să 
culeagă „mestecă”, un fel de rășină care, mestecată în gură, 
lăsa un gust plăcut, ca o veritabilă „chewing gum”. 

— Ei, ţi-a plăcut în excursia noastră? îl întrebă Marius, la 
despărțire. 

— Da. Păcat că n-am găsit comoara... O fi adevărat că 
Brâncoveanu și-a îngropat caleașca de aur după ce a făcut-o 
bucăţi? 

— Om vedea... 

— Domnișoara a făcut o sumedenie de schițe. Pe unele a pus 
și distanţele... Le măsura cu binoclu... Un binoclu mic, auriu... 

Marius nu dădu importanţă spuselor lui Ovidiu. Abia când 
ajunse acasă se gândi: „Oare, la ce i-or fi folosind și distanțele?” 
Ridică din umeri. „Știu atât de puţin despre pictură... Am s-o 
întreb pe Daisy”. Spera că va veni în seara aceea. Dar tânăra 
plecase în oraș, cu părinţii ei și cu John. 

Se apropia miezul nopţii când Marius Negrea ieși pe sală. 
Auzind un zgomot nu prea depărtat - parcă în camera lui 
Sandow - se furișă pe culoar și ascultă. Gelozie? Curiozitate? își 
închipuia, oare, că Daisy revenise din oraș și se dusese în 
camera lui John? Cine ar fi putut spune? 

Alungind în dreptul ușii, ciuli urechile. Zgomotul încetase. 
Bătu ușurel. Nu-i răspunse nimeni. Mai aşteptă câteva clipe, 
apoi reveni în cameră lui. „Mi s-a părut. Gelozia îmi joacă feste”, 
gândi el. Aducându-și aminte că ieșise pe sală pentru a merge 
să bea apă, se duse spre ușă și o deschise tocmai în clipa în 
care, pe culoar, trecea șoferul Grigoraș. 

— Nu te-ai culcat încă, nea Grigoraș? întrebă Negrea. 

— Acum mă duc la culcare. Am cameră la etajul doi. Noapte 
bună, domnule profesor! A! Era să uit! Poftiţi ceasul. L-am 
meșterit eu puţin și cred că acuma o să meargă precis. 

— Te pricepi... 

— Ei, nu prea mult, făcu el, cu modestie. Ceasornicăria și 
radioul au fost pasiunile mele, dom'le profesor. Dar am ajuns 
șofer. C'așa-i uneori în viaţă... Vrei una și iese alta... Noapte 


bună! 

— Mulţumesc. Noapte bună, nea Grigoraș... 

Înainte de a adormi din nou, Negrea rămase multă vreme cu 
ochii în tavan. Voia să afle ce e cu Daisy, când vine din oraș? 
Poate! Într-un târziu, se frecă la ochi „Și totuși am auzit zgomot 
în camera lui John. O fi înăuntru cu?... Dar dacă... dacă a fost 
altcineva? De pildă, Grigoraș. Te pomenești că șoferul are 
anumite... obiceiuri. Nu cumva... pune mâna? Străinii au lucruri 
de valoare...” 


Cornelia e în primejdie 


În dimineaţa zilei de sâmbătă, Radulian află cu surprindere că 
Bota plecase iarăși la București. Pe un bileţel lăsat la ofiţerul de 
serviciu îi scria: „Vezi ce mai e nou cu șantierul. Mă interesează 
foarte mult comoara.” 

Radulian ridică din umeri. Aflase tot ceea ce putuse afla 
despre activitatea de la șantierul din Poieni. Marius Negrea și 
George Postăvaru îi relataseră, cu lux de amănunte, excursia 
făcută la „Poiana ielelor”. La întreprinderea de prospecţiuni 
geologice se luaseră măsuri suplimentara de pază și se 
introduseseră alte cifruri la seifuri. Despre Gheorghe Stoian se 
știa că a fost evacuat la București cu Cornelia se mai întâlnise o 
dată dar nu mai putuse scoate nimic de la ea. 

— Banii aceia i-am dat unei fete care a plecat la București să 
cumpere ceva de la shop, îi spuse ea. 

De când revenise șeful restaurantului, Cornelia nu mai avea 
posibilitatea să lipsească. Spânu venea și o lua de la bar și o 
conducea acasă. Radulian încercase să-i vorbească la 
restaurant, dar nu putuseră schimba decât câteva cuvinte pe 
fugă. 

„Totuși, un capăt al firului e aici, la Cornelia”, se încăpăţâna 
să creadă Radulian. De aceea decise ca, în absenţa lui Bota, să 
mai aibă o întâlnire cu Cornelia. Se duse așadar la restaurant. 

— Am o veste pentru tine, spuse Cornelia, trecând în grabă pe 
lângă masa lui. La ora două vin la hotel. Așteaptă-mă în hol. 

Radulian mâncă fără grabă, apoi se plimbă prin centrul 
orașului. La ora două se afla la hotel. Cornelia veni peste câteva 
minute. 

— Mă inviţi la o cafea? întrebă dânsa. 


— Desigur. La barul de zi. 

Câteva minute mai târziu sorbeau cafeaua fierbinte. Radulian 
ceruse și două coniacuri. 

— Deci... ziceai că ai o veste pentru muie, începu el cu glas 
tărăgănat. 

— Da. Am. Mai întâi. Trebuie să-ţi spun că știu cine ești și ce 
hram porți. Am știut din noaptea când ne-am întâlnit prima 
oară. Puteai să-mi faci pocinogul cu banii aia... Dar ai fost băiat 
de comitet. De aceea m-am gândit să te servesc și eu. Servici 
pentru servici. 

Radulian o asculta privind-o ţintă. 

— Află că aseară a apărut tipul acela cu pariul. A fost la bar. A 
dansat cu o fată de-a noastră. Din ansamblu. Apoi s-a făcut 
nevăzut. Nu știu la ce masă a stat... Cu fata n-a vorbit nimic 
important. A întrebat-o de mine. Atâta tot. Eu nu mai dansez, că 
tineam doar locul cuiva. A întrebat-o dacă știe unde stau. Fata i- 
a dat adresa. Suntem prietene și a fost pe la mine. Asta e tot. 

Locotenentul-major fluieră a pagubă. 

— Cam puţin, Corneluș. Dar e totuși ceva! la uită-te în ochii 
mei și spune-mi fără să te codești: ai petrecut o noapte cu acest 
domn? 

— Da-a. Parcă ţi-am mai spus. 

— Și n-ai avut curiozitatea să afli cine e, cum îl cheamă? Nu i- 
ai... hm... scotocit prin buzunare în timp ce dormea? 

— Nu! Îți jur că nu! Tipul n-avea somn! Mă suspecta, era 
mereu cu ochii deschiși când mă ridicam de lângă el. 

— La ce hotel ați fost? 

— A, nu la hotel, ci... la motelul F, M-a pus pe mine să iau 
cameră, zicând că nu vrea să plătească în dolari. 

— Poţi să mi-l descrii? 

Cornelia îi făcu o descriere aproximativă. 

— Eram cam ameţită, se scuză ea. lar el a plecat înainte de a 
se lumina. Zicea că se duce la București pentru treburi, dar o să 
revină. Cât e ceasul? Trei fără un sfert? Plec. Multumesc pentru 
cafea și coniac. 

— Cu plăcere și altă dată. Crezi că ne mai putem vedea? 

— Doar pentru probleme oficiale, tovarășe locotenent-major. 
Cu toate că nu-mi displaci... ba, parcă, dimpotrivă... 

Zicând acestea, femeia se ridică. În trecere, îl mângâie pe 
creștet, ca pe un copil. Radulian zâmbi. „E o femeie frumoasă. 


Păcat că a luat-o razna...” 

Deodată se lovi cu mâna peste frunte. Așa făcea ori de câte 
ori îi venea o idee. Se ridică grăbit, plăti și, ieșind, în cea mai 
mare grabă, se îndreptă spre sediul miliției. 

— A dat vreun telefon tovarășul Bota? întrebă el pe căpitanul 
Savu. 

— Acum câteva minute. Te roagă să-l suni. 

Radulian parcă atât aștepta. Formă prefixul Bucureștiului și 
apoi numărul șefului său. Răspunse chiar Bota. 

— Să trăiţi! Radulian la telefon, tovarășe maior. Mi-aţi 
transmis să vă chem... 

— Da. Ascultă, mânzule: eu sosesc la noapte. Am descoperit 
de ce unii oameni nu vin cu flori la aniversarea zilei de naștere a 
nevestelor lor. Și asta e foarte important. 

— N... Nu înţeleg, se bâlbâi Radulian. 

— Totul la vremea lui, arheologule. Ce e nou? 

Radulian îi relată discuţia cu Cornelia Răducu. 

— Și? făcu Bota, așteptând. 

— Tocmai voiam să vă raportez. Cred că fata e în mare 
primejdie. O caută acel străin. L-aș delega pe Feleagă să... 

— Foarte bine! repezi răspunsul Bota și locotenentul-major își 
dădu seama că maiorul era mulţumit de propunerea sa. Cât mai 
repede, mânzule. Cât mai repede! 

— Am înţeles. Aș vrea să vă raportez că s-a descoperit 
„Poiana ielelor”. Un pas înainte, pentru găsirea faimoasei comori 
a lui Brâncoveanu. 

Radulian îi comunică ceea ce aflase de la profesorul Negrea. 

— Interesant, chiar foarte interesant. O să caut și eu un 
aparat de descoperit comori. Să le-o luăm înainte. Poate că 
aflăm noi faimoasa comoară... Ar fi o afacere, hm? 

Locotenentul-major nu știa ce să răspundă. Era o glumă din 
partea maiorului? îl lua peste picior, așa cum avea uneori 
obiceiul? 

— Alo, mânzule, mai ești la aparat? întrebă Bota. 

— Da, tovarășe maior. 

— Te rog să-i dai de veste Monei Stoian că soţul ei este în 
afară de orice pericol și, în curând, va putea să-l vadă. Aici, 
colonelul Pârvu mi-a servit una fierbinte. O să-ţi spun când vin la 
voi. Tu vezi ce mai face fratele lui Stoian, cartograful. Și mai du- 
te pe la inginerul Grecu. La biroul de relații cu publicul are o 


cucoană tare nostimă. Vezi să nu te îndrăgostești de ea. 
Inginerul urmează să plece la Milano. Diseară sunt la voi. Mai 
am de aflat o chestie în legătură cu... barba călugărului. Parcă 
văd ce ochi faci. E vorba de călugărul care și-a dat duhul în 
peșteră, plâns doar de... Zamolxe... La revedere și... ia măsuri s- 
o aperi pe Cornelia. Mi-ar părea rău să o păţească. Fata ne-a 
ajutat, oricum. Și mai treci pe la spital. Intreabă-l pe doctorul 
Micu ce mai e nou... 

— Am înţeles, tovarășe maior. 

După ce închise telefonul, Radulian îl căută pe Feleagă. 
Tânărul înţelese imediat ce trebuia să facă. Nu știa adresa 
Corneliei, dar declară că pentru el era un fleac s-o afle. 

— Fii atent, îl avertiză Radulian, că fata este în primejdie. Nu 
i-am spus-o, să n-o alarmez. Un străin s-a interesat de ea. Tipul 
a aflat, probabil, că fata a fost chestionată într-o anumită 
problemă. 

— E clar. 

— Și ţine-mă, te rog, la curent. Nu întreprinde nimic fără să-mi 
raportezi. 

„Ei, uite-mă acţionând ca Bota când făceam eu primii pași în 
meserie... Frumos! lată cum se transformă omul în... șef”, își 
zise Radulian. 

Luă o mașină și se duse la Mona Stoian, căreia îi dădu de 
veste că soţul ei era, potrivit comunicării lui Bota, „în afară de 
orice pericol”. 

— Vă mulţumesc foarte mult, îi spuse femeia. Tocmai aștept 
să vină la mine Sandu, cumnatul meu... 

Abia spuse aceste cuvinte că se auzi soneria. Mona ieși în hol. 
Radulian auzi șoapta celor doi și, după câteva secunde, apăru 
Alexandru Stoian. 

— Am venit s-o anunţ pe doamna că soţul... adică fratele 
dumneavoastră e... să zic așa... pe calea cea bună. 

— Nu-l putem vedea? Aș face cu Mona un drum la București... 
La ce clinică e internat? 

— Drept să vă spun, nici eu nu știu... Maiorul Bota vine 
diseară și... și o să aflu. Cum merg treburile la serviciu? 

— Bine, ce să zic?... Lucrăm la o nouă hartă de sinteză. S-au 
luat măsuri deosebite pentru păstrarea secretului. Foarte bine 
că se procedează așa. 

Radulian încuviință, dând din cap. Mona îi servi cu cafea. 


Radulian bău, multumi și plecă. Știa adresa la care locuia 
Alexandru Stoian. Îl căută pe vecinul cu care acesta avea 
telefonul în derivație. Se interesă ce persoane îl caută pe Stoian. 

— Mai nimeni, tovarășe, i se răspunse. Uneori vine cumnata 
lui pe aici și-i lasă câteva ceva de-ale gurii sau îi face curat prin 
casă. Atât... 

Radulian mulţumi și porni mai departe. Ajunse, după un sfert 
de oră la spital și vorbi cu doctorul Micu. 

— Nu mai am nicio veste pentru dumneavoastră, tovarășe 
locotenent-major. Nu mi-a mai telefonat nimeni. Cât privește 
bolnavul... 

— Știu. Mi-a spus maiorul Bota. 

— leri seară a avut un mic puseu de temperatură, dar i-a 
trecut... 

— Mulţumesc, domnule doctor, spuse Radulian și părăsi biroul 
directorului. 

Ajungând în stradă se opri locului și se încruntă. „De unde a 
aflat doctorul atât de repede cum s-a simţit aseară Gheorghe 
Stoian? Nu cumva i-a telefonat Bota?”. Se întrebă înciudat că 
maiorul l-a trimis degeaba pe la spital, doar așa, să se afle în 
treabă: 

Mai avea de făcut o vizită. La întreprinderea de prospecțiuni 
geologice. Înainte de a porni într-acolo, telefonă la sediu. 
Locotenentul Feleagă îi lăsase o comunicare, pe care căpitanul 
Savu i-o transmise laconic: 

— Feleagă zice că totul e în ordine. Fata se află acasă, 
singură. El continuă să facă pe „Ingerul păzitor”. 

— Vă mulțumesc, tovarășe căpitan, spuse Radulian. Eu pot fi 
găsit la întreprinderea de prospecţiuni geologice. Maiorul Bota 
m-a rugat să fac o vizită „de complezenţă” inginerului Grecu. 

O jumătate de oră mai târziu Radulian intra pe poarta 
întreprinderii. Portarul Nicolae Balotă îl salută respectuos. 

— Ce mai e nou? întrebă Radulian, de formă. 

— Nimic deosebit. E ora două și aştept să-mi vină schimbul. 
Peste o jumătate de oră se termină și serviciul. Pleacă tot 
personalul. Azi e zi scurtă. 

Radulian zărise un tânăr înalt, blond, care stătea în faţa porții. 

— Cine e? întrebă el, în șoaptă. 

— Băiatul tovarășului inginer șef. O așteaptă pe doamna Luci. 
l-o fi promis niscai timbre. 


— Aha! se dumiri Radulian, scoțând o exclamaţie nu prea 
academică. 

— Uite-o că vine, apucă să spună Balotă arătând spre o 
femeie care se apropia de poartă, venind dinspre clădirea 
administraţiei. 

Radulian o cercetă cu acea curiozitate specifică meseriei sale. 
„E o femeie frumoasă, recunoscu el, în gând. Să tot aibă treizeci 
și cinci de ani. Și se mișcă al naibii de „sinuos”. 

Trecând pe lângă dânsa observă că „doamna Luci” avea în 
mână un plic. „Probabil că-i duce băiatului lui Grecu niscai 
timbre...”, își zise el și își continuă drumul. Cinci minute mai 
târziu se afla în biroul inginerului Grecu. 

— Aveţi salutări respectuoase din partea maiorului Bota, 
spuse Radulian. 

— Mulţumesc. N-a mai trecut de vreo două zile pe la noi. 

— Și... vi se pare mult? 

— Păi... cum să zic?... Aștept cu sufletul la gură dezlegarea 
problemei care ne interesează și, în acest caz, timpul se dilată... 
Știți, femeia de serviciu și-a revenit pe deplin, a sosit la serviciu 
dar, din păcate, nu-și amintește decât că cineva s-a apropiat 
venind din spate și a lovit-o. Vreţi s-o chem? 

— N-ar fi rău. 

Femeia de serviciu sosi peste câteva minute. Radulian o privi. 
Era puțin speriată. Așteptară să se  liniștească, apoi 
locotenentul-major o rugă să relateze cele întâmplate. Femeia 
nu avea aproape nimic nou de spus. 

— Tovarășul Alexandrescu se dusese la telefon să anunțe pe 
tovarășul director sau pe domnu Grecu, iar eu am plecat să 
telefonez de aici la „Salvare”. Când am ieșit din birou am pornit 
spre scara de la etaj să văd de ce întârzie tovarășul 
Alexandrescu și-atunci am auzit pași, dar n-am apucat să mă 
întorc, că m-a lovit... 

— Priveai spre scară, zici? Deci erai eu spatele la culoarul ce 
duce la biroul special? 

— Ezact. 

„Omul care voia să pună mâna pe harta din seiful roșu se afla 
în biroul lui Tomescu, când cei doi au venit prima dată la ușă, 
gândi fulgerător Radulian. Apoi a ieșit când Alexandrescu și 
femeia de serviciu au plecat, dar n-a putut să treacă de femeie, 
fără a fi văzut, decât aplicându-i acea lovitură...” 


— Bine, tovarășă. Mulţumesc! spuse Radulian, dându-i să 
înţeleagă că putea să plece. 

Femeia ieși. Inginerul Grecu comandase cafele și secretara 
intră cu o tavă pe care se aflau cele două cești. 

— La ce lucraţi? întrebă Radulian. 

— O nouă hartă de sinteză. Mult mai precisă și mai completă. 
E pe masa de restituție, spuse inginerul și, ridicându-se, aprinse 
becul de la lampa aflată deasupra planșetei. Becul e foarte 
puternic... Servește la studierea timbrelor stereoscopice. Aţi 
auzit de ele? 

— Mărturisesc că nu. 

— Desenul se vede în adâncime. Păcat că n-am niște timbre 
de acest fel să vă demonstrez. Becul cu fasung cu tot, aparţine 
unei funcţionare Armeanu... O s-o rog să ne aducă câteva 
timbre. Dar asta peste câteva zile, când ne vom întoarce din 
străinătate. Becul a rămas de ieri, că e foarte bun și pentru 
masa de restituţie. 

Radulian dădu din mână, în semn că nu-l interesează. Lumina 
degajată de bec era deosebit de puternică. Inginerul Grecu 
aprinsese pentru câteva clipe, apoi învârtise de un comutator ce 
se afla chiar în fasung și îl stinsese. 

— Să facem economie de curent, spuse el, zâmbind. 

Sorbiră cafeaua în tăcere. 

— Peste două zile, adică luni dimineața, luăm avionul de 
Roma. 

Se auzi o ciocănitură în ușă și, până ce inginerul Grecu să 
spună „Intră”, ușa se deschise și în prag se ivi o femeie. 
Radulian o recunoscu. Era „doamna Luci”. 

— Pardon, spuse aceasta. Credeam că sunteţi singur. l-am dat 
băiatului plicul cu timbre... 

Zicând acestea, privea spre masa de restituţie, de parcă ei i- 
ar fi dat toate aceste relaţii. Radulian închise, pentru o clipă, 
ochii. Simţi că între cei doi nu existau doar relaţii de serviciu. 
„Ce mă privește pe mine? își zise el. Inginerul e văduv. Probabil 
că nici ea nu-i măritată. Nu are verighetă. Femeile poartă 
verigheta ca pe un talisman, pe când bărbaţii - ca pe o 
obligaţie. Cine zicea așa? Parcă Mareș, specialistul nostru în 
radio...” 

Inginerul făcu prezentările. Luci Armeanu mai rămase câteva 
clipe, apoi se scuză și ieși. In prag îi făcu un anume semn lui 


Grecu. Acesta dădu din cap că a înţeles. 

„Probabil l-a rugat, să fie discret, să nu spună nimic despre 
relaţiile lor”, gândi Radulian care, cu coada ochiului, prinsese 
ceva din gesturile celor doi. 

— Cum se simte Tomescu? întrebă Radulian. 

— Bine. N-are nimic... Dar... 

— Dar? 

— Oare... ce credeţi? S-o fi... s-o fi umblat la seiful roșu, 
tovarășe locotenent-major? 

Radulian fu gata să-și ciupească obrazul stâng, la fel ca Bota, 
dar se stăpâni. 

— Cred că nu, tovarășe inginer șef. Individul n-a avut timpul 
necesar... 

Inginerul răsuflă ușurat. Radulian se ridică și-și lua rămas bun. 

— Tot nu sunt liniștit, tovarășe locotenent-major, mărturisi 
inginerul cu un oftat. Până nu s-or lămuri toate... 

Radulian zâmbi a încurajare, salută și ieși. În drum spre sediu 
își aminti de convorbirea telefonică cu Bota. 

„Ce naiba a vrut să zică Bota cu vorbele acelea?... Nu se lasă 
și pace. Până nu vorbește în șarade... Auzi! Constat că nu-i de 
glumit cu arheologii... Să caut și eu un aparat de găsit comori. 
Dar cele mai ciudate i se păreau lui Radulian cuvintele lui Bota 
referitoare la călugăr. Mai am de aflat o chestie în legătură cu... 
barba călugărului. Ce a vrut să zică prin asta? Dacă nu l-aș 
cunoaște pe «Fachir» aș crede că vorbește în dodii. Dar Bota n-a 
glumit. A aruncat o vorbă să mă pună pe gânduri, ca de obicei. 
Și ce a vrut să spună prin „Am descoperit de ce unii oameni nu 
vin cu flori la aniversarea nașterii nevestelor lor?" 

Câteva minute merse fără să se gândească la nimic. 
Ajungând la sediu fu întâmpinat de căpitanul Savu. 

— Tocmai te căutam la întreprindere. Cu Cornelia s-a 
întâmplat ceva. Feleagă a anunţat „Salvarea”. L-am anunţat și 
pe maiorul Bota. 

— Și? 

— Mi-a răspuns doar atât: Evenimentele se precipită. Foarte 
bine. A zis să-i telefonați. 

Radulian era stupefiat. „De ce foarte bine?” se întrebă el și 
puse mâna pe telefon. Formă numărul și-i răspunse Bota, căruia 
îi raportă ce făcuse în ziua aceea. 

— Și zici că inginerul lucra la o altă hartă? 


— Da, tovarășe maior. 

— Și ce spunea de timbrele acelea stereoscopice? 

— Păi... n-am prea înţeles. Că n-avea niciun asemenea timbru 
să-mi facă o demonstraţie. Mi-a promis că altă dată... „Tovarășa 
Armeanu o sa mai aducă becul și timbrele...” 

— Păcat! Am auzit și eu despre astfel de timbre. Poate că o să 
ne facă o demonstraţie când voi fi și eu acolo. Bine, mânzule. 

x 

Locotenentul Feleagă îl întâmpină pe Radulian vădit tulburat. 
Nu înţelegea cum se petrecuseră lucrurile cu Cornelia. 

— Am ajuns la ea tocmai când venea spre casă. Mi-a fost ușor 
să constat că n-a vizitat-o și n-o aștepta nimeni. Au trecut vreo 
patru ceasuri și... nicio mișcare. Atunci mi-a venit ideea să sun 
la ușă. Cornelia stă, după cum vedeţi, în această vilișoară. 
Văzând că nu-mi răspunde, am încercat ușa. Nu era încuiată. 
Am intrat și am găsit-o întinsă pe pat. „In comă”, a diagnosticat 
medicul de la „Salvare”. „Intoxicaţie gravă”, mi s-a comunicat 
de la spital. Sperăm să scape, fiindcă totul a fost luat în pripă. 

— N-ai descoperit nimic deosebit la primele cercetări? 

— În poșetă am găsit un pachet cu curmale „Lyon of Babilon” 
și acest pachet de Kent din care fata a aprins o ţigară. Dar n-a 
fumat-o până la capăt. Resturile ei se văd în scrumieră. Țigara s- 
a „fumat” singură... Voi da la analiză... 

„Înseamnă că străinul care a căutat-o la bar a întâlnit-o 
înainte ca să vină acasă... gândi Radulian. Spera să moară și să 
nu ne mai poată furniza nicio informaţie. Acum trebuie s-o 
păzim la spital. Să nu se încerce, ca în cazul lui Gheorghe 
Stoian, să se arunce cu vreo pietricică ucigașă pe geam.” 

— De îndată ce se termină cercetările aici, spuse Radulian, te 
voi duce la spital și vei planta un om de-al nostru în camera 
fetei. 

— Am înţeles! spuse Feleagă. Unde vă pot găsi? 

— Vreau să fac o vizită la șantierul de la Poieni. Am acolo un 
coleg de școală. Pe George Postăvaru. 


Ipoteze și... lovituri de teatru 
Drumul până la Poieni i s-a părut lui Radulian deosebit de 


lung, deși ajunse acolo în mai puţin de o oră. Pe George 
Postăvaru îl găsi în incinta șantierului. 


— Ce vânt te aduce? îl întrebă acesta. 

— Voiam să aflu ce aţi mai descoperit. 

— Te referi la comoară? 

— La ce altceva? Că în probleme de arheologie trebuie să ai 
multă răbdare. O știu din proprie experienţă... 

— John Sandow e mereu plecat la „Poiana ielelor”. Dar, cred 
eu, dacă în ceea ce privește „Comoara atrizilor”, descoperită de 
Schliemann, lucrurile au mers bine luându-se o legendă drept 
adevăr, ei bine, în cazul nostru cred că n-o să avem succes. Nu 
toate legendele duc la un sfârșit fericit. 

— Hrisovul acela nu-i o legendă, conţine un mesaj concret. 
Apropo, unde-i originalul lui? 

— Păi cred că la... că în Egipt, unde a fost descoperit. La 
muzeul din Alexandria. De ce întrebi? 

— Așa... Credeam că îl pot vedea... 

„„„Incepea să se însereze când pe drumul ce ducea spre sat 
zăriră mașina condusă de Grigoraș. 

— Vin „căutătorii de comori”, spuse, în glumă, Postăvaru. 

Câteva minute mai târziu, în dreptul celor doi prieteni se opri 
„Aro”-ul condus de Grigoraș. Din mașină coborâră Negrea, Daisy 
și șoferul. 

— Dar John unde-i? S-a rătăcit? întrebă George Postăvaru. 

— Domnul Sandow a plecat la oraș; Azi a fost cu mașina lui în 
expediţie... răspunse Negrea... Dar unde-i nea Grigoraș? 

Şoferul urcase repede din nou la volan și da să plece. 

— Încotro? îl întrebă Radulian. 

— Am o treabă urgentă la... la întreprinderea de care aparțin, 
spuse șoferul mofluz. 

— Merg și eu la oraș, dacă mă iei. Când pleci? 

— Trebuie să pun benzină... dracu să-l ia de rezervor, că a 
ruginit și curge... În cinci minute sunt gata. Așteptaţi-mă. 

Grigoraș porni spre micul depozit de benzină al șantierului. 
Lăsă mașina acolo și alergă spre vilă. Peste câteva clipe ieși. 
„Și-o fi luat ceva lucruri. Ori o fi dat un telefon în oraș”, gândi 
Radulian, care-l urmărise cu privirea. 

Locotenentul-major îl întrebă pe Negrea despre rezultatele 
cercetărilor din ziua aceea. 

— Incep să cred că batem drumurile de pomană, răspunse 
acesta. Dacă ar fi după mine, n-aş mai merge. Dar Daisy stăruie 
să-și termine tabloul „Poiana ielelor”. Așa că... Negrea își privi 


ceasul. Trebuie să vă... să vă spun că am descoperit o... o 
ciudățenie. leri am desfăcut ceasul... pe care l-am primit cadou 
și... și am descoperit că are o piesă ciudată înăuntru... Nu mă 
pricep la ceasornice, dar am văzut câteva mașinării în viaţa 
mea. Acum două zile îmi rămânea în urmă. Mi-a meșterit la el 
nea Grigoraș... Nu pot să bag mâna în foc, dar șoferul a fost, așa 
cred eu, în camera lui Sandow într-o seară... 

Negrea îi povesti, repede, ceea ce bănuia. 

— Poţi să-mi dai ceasul să-l duc cu mine în oraș. Chipurile, 
pentru a-l repara? Dar să mi-l dai de faţă cu toţi. Cu Daisy și 
Postăvaru. Uite-i că vin. 

— Desigur! lată-l, spuse cu voce tare profesorul. Te rog du-l la 
ceasornicar să vezi ce are. Că rămâne mereu în urmă. 

— i-l aduc mâine sau poimâine. La revedere! spuse Radulian. 
Uite-l pe nea Grigoraș. Trebuie să plec. 

* 

Mașina gonea spre oraș. Radulian privea, din când în când, cu 
coada ochiului spre șofer. 

„La urma-urmei, cum zice Bota, cine-i acest Grigoraș? se 
întrebă Radulian. Un șofer de la întreprinderea de prospecțiuni 
geologice. Acum lucrează la șantier, detașat. lată omul care ar 
putea face legătura între cele două elemente. Dacă... Grigoraș e 
capul tuturor relelor? Dacă el este cel pe care îl căutăm?” 

Inima lui Radulian începu să bată puternic. 

„Acest om putea fi prieten bun cu Gheorghe Stoian. El l-ar fi 
putut determina pe fratele cartografului să facă acea încercare 
de a fotografia harta. Apoi l-a așteptat la ieșirea din 
întreprindere și a încercat să-l omoare pentru a elimina orice 
martor. Tot el ar putea fi omul de la bar care a plătit-o pe 
Cornelia să fure filmul. S-a dat drept străin, dar, noaptea, a 
scăpat o înjurătură pe românește, cum zicea Cornelia. A doua 
tentativă, poate cu un rezultat palpabil, a făcut-o liniștit: era un 
om de-al întreprinderii. Şoferii ies mai târziu din serviciu... Vreun 
complice de-al lui a aruncat pe geamul biroului special 
substanța aceea, cu ajutorul unei pietricele. Tomescu a fost 
„adormit”, i se știau exact drumurile... nu degeaba i se zice 
„cronometru”... A încercat sau poate a umblat la seiful roșu, 
apoi a fost surprins înăuntru de Alexandrescu și de femeia de 
serviciu. Întâmplarea i-a oferit o șansă: când cei doi au plecat la 
telefon, el a avut drumul liber, dar, pe neașteptate, i-a răsărit în 


cale femeia de serviciu. Ce să facă? l-a tras una zdravănă și...” 

Șoferul conducea atent. Mergeau cu viteza maximă permisă. 
Radulian îl privea din când în când cu coada ochiului, 
minunându-se de stăpânirea de sine a acestuia. „Ştie că sunt 
ofițer de securitate. Bănuiește, poate că îl suspectez, și totuși e 
atât de liniștit...” 

Câteva minute nu se mai gândi la nimic. Apoi, deodată, parcă 
i se lumină: „Da! Ucigaşul călugărului e complicele lui Grigoraș. 
Ca să ne deruteze, i-a vârât în buzunarul acestuia hârtiuța 
aceea cu cifrul. lar acest complice operează undeva pe aproape. 
La șantier. E unul dintre străinii de pe șantier. Pentru a afla ce 
ne spune Negrea, șoferul i-a vârât în ceasul de mână un 
microfon. Da! Asta e explicaţia! Grigoraș intră prin camerele 
străinilor ca la el acasă. El a schimbat pantofii profesorului cu ai 
mortului. De aceea îl strâng pantofii pe Midiane. A, nu! Nu-i așa 
Grigoraș a apărut mai târziu la șantier. Schimbarea a operat-o 
ucigașul. Oricum, Grigoraș e unul dintre bandiți.” 

Abia aștepta să se întâlnească cu Bota pentru a-i raporta 
concluziile la care ajunsese. 

„Și totuși există un mare semn de întrebare: ce au avut 
bandiții cu bietul călugăr? Nu cumva acesta i-a surprins pe când 
discutau despre atacul de la întreprindere? Nu cumva cei doi se 
aflau în peșteră și, întâmplător, călugărul a intrat și el și a auzit? 
Toată problema este să aflăm dacă s-a fotografiat harta. Despre 
asta doar Grigoraș ne-ar putea răspunde. El și nu altcineva a 
intrat în biroul special; pentru a umbla la seiful roșu.” 

— Idioată afacere cu rezervorul ăsta, vorbi pe neașteptate, 
Grigoraș. S-a ruginit, are o fisură și se prelinge benzina. Cât am 
fost la „Poiana ielelor” am pierdut vreo zece litri... Altfel... 

— Altfel? 

— Plecam imediat la oraș. Ei, dar tot ara dat un telefon. Așa 
că n-am pierdut mare lucru... Uite că aproape am ajuns. Unde să 
vă las? 

— În faţa hotelului. 

Curând Radulian cobora. De la hotel până la sediu erau doar 
vreo cincizeci de metri. Porni alene. Când ajunse în faţa sediului 
se întâlni cu Feleagă. 

— Maiorul Bota vă așteaptă. Și e... nerăbdător. 

— A venit?! se miră Radulian. Ce mai e nou la spital? 

— Toate-s vechi. Cornelia umblă de colo-colo, prin saloane. 


Am întrebat-o despre pachetul de curmale și cel de ţigări. l-au 
fost trimise de acei străin, printr-un puști, la restaurant. Individul 
i-a dat întâlnire pentru seara zilei, dar Cornelia n-a mai apucat 
să meargă. 

— Pustiul? 

— A rămas necunoscut. l-a spus Corneliei așa: „Tanti, vă 
trimite un nenea, pe care-l știți de la bar și vă roagă să veniţi 
diseară, la nouă, în fața barului.” 

— Puștiul o fi știind vreo limbă străină? întrebă, mirat. 
Radulian. 

— N-aș crede. Era, cică, un zdrenţăros, un mic vagabond. Așa 
mi l-a descris Cornelia. 

— Curios! făcu Radulian și gândurile sale zburară iarăși la 
Grigoraș. „Numai, că acest Grigoraș n-a fost ieri în oraș, ci la 
„Poiana ielelor”. Atunci?...” 

Locotenentul Feleagă îi făcu loc să urce pe scara care ducea 
la etajul întâi, unde se afla Bota. De îndată ce îl văzu pe 
Radulian, maiorul se ridică de pe scaun și veni să-l întâmpine. 

— Ai făcut niște lucruri bune, mânzule, spuse maiorul. Să știi 
că m-ai ajutat enorm. Parcă mi s-au luminat minţile. Hai, nu te 
uita așa la mine că nu glumesc și nici nu te iau peste picior. 
Raportează-mi noutăţile. Au descoperit comoara? 

— Nici vorbă, tovarășe maior. 

Bota îl privi dintr-o parte și zâmbi abia perceptibil. 

— Eu am informaţii că au găsit-o. Informaţii sigure, Raduliene. 
Cu dovezi... 

— Imposibil, tovarășe maior! Vin chiar acum de acolo: 
Negrea, care i-a însoţit pe cei trei, mi-au comunicat că nu au 
realizat nici astăzi nimic. 

— Negrea al dumitale e un gură cască, habar n-are! făcu 
maiorul și își ţuguie buzele. Dar să trecem peste asta. Ce ai mai 
aflat? 

Radulian se încruntă. Nu-i convenea că Negrea era catalogat 
drept „gură cască”. Intârzie cu răspunsul. 

„Mai știi? Negrea o fi stat cu Daisy, iar Ken și John or fi 
descoperit ceva. John a fugit repede în oraș. Nu cumva să-i 
spună maiorului Bota? Hm. N-aș crede!” 

— Profesorul Negrea mi-a dat o informaţie prețioasă, tovarășe 
maior, spuse Radulian. În ceasul lui, care acum e la mine... 

Locotenentul-major căută febril prin buzunare. 


— L-am pierdut! O fi căzut în mașina! Sau... da, da! Mi l-a luat 
Grigoraș! Tovarășe maior, ceasul are un microemiţător... Negrea 
mi-a spus că avea ceva... un corp străin înăuntru. E ceasul donat 
de doamna Midiane. lar Grigoraș mi l-a șterpelit. Știu și când! M- 
a rugat să cobor, să-l ajut la o roată, iar el a cotrobăit prin 
porthart... Îmi permiteți să raportez... 

Radulian vorbea din ce în ce mai aprins. Acum era aproape 
sigur că Grigoraș era amestecat în toată afacerea. Începu să-i 
arate lui Bota bănuielile sale, așa cum se conturaseră pe drumul 
de la Poieni la oraș. Își dezvoltă ipoteza sub toate aspectele, 
implicând toate personajele cunoscute, ca într-o piesă în care, la 
final, trebuie să apară toţi actorii. 

Bota îl asculta și fuma. Din când în când își trecea mâna prin 
părul alb, vălurit. 

— Deci Grigoraș e unul dintre bandiți, concluzionă Radulian. 
Nu mai încape îndoială. Urmărindu-l, vom ajunge la acel 
misterios personaj care ne lipsește... La acel străin care... 

Maiorul îi făcu semn să se oprească. Câteva clipe domni 
liniștea. Erau doar ei doi în birou. 

— Ipoteza ta nu dă unele răspunsuri. Cum zicea latinul: Credo 
quia absurdum. Cred. Fiindcă e absurd! Eu, în ce mă privește, aș 
zice Non credo, pentru că e absurd. Și o să-ţi spun mai târziu de 
ce. Până una-alta citește această scrisoare, care i-a parvenit 
colonelului Pârvu. 

Radulian luă plicul pe care i-l întindea Bota. 

— E scrisă de Gheorghe Stoian, murmură, uimit, Radulian. 

— Citește-o, îl îndemnă Bota. 

— Eu, Gheorghe Stoian, domiciliat în orașul... șef de depozit... 
vă aduc la cunoștință că am promis că voi face o faptă 
îngrozitoare, dar nu voi face jocul nimănui și totul va fi doar ca 
să aflu cine se ascunde înapoia „binevoitorilor”. O să vă dau pe 
mână pe acel care se ascunde. E vorba de un mare secret. O 
hartă de la institutul la care lucrează fratele meu. Nu am venit la 
dumneavoastră fiindcă știu că sunt urmărit pas cu pas... Vă 
asigur că... semnat, Gheorghe Stoian.” 

— Ei, ce părere ai? Plicul a fost adresat ministerului. S-a 
crezut că e o glumă. Dar... 

— Păi, asta explică foarte multe, tovarășe maior! Acum e 
limpede: Gheorghe Stoian n-a fotografiat nimic. Avea în buzunar 
un film de rezervă. Celălalt i-a fost smuls de complice. Dar... 


— Dar? 

— Sunt sigur că „omul cu umbrela”, care l-a atacat pe Stoian, 
n-a fost complicele lui! A fost trimis să-l întâmpine și să-l 
lichideze. Categoric, nu i-a fost complice! spuse Radulian, cu 
aplomb. Se confirmă, ipoteza că Stoian n-a fotografiat. Cu atât 
mai mult cu cât n-a avut nici curent electric... Totul îl disculpă. 
Din păcate, nu și-a revenit și nu ne poate da nicio explicaţie... 
lar între timp evenimentele s-au derulat... A urmat a doua 
tentativă... 

Maiorul Bota îi făcu semn să se oprească. Radulian tăcu. 

— Mai ai alte noutăţi? întrebă maiorul. 

— Am făcut o vizită la Alexandru Stoian... când nu era acasă. 
Un vecin mi-a spus că nu e vizitat decât de cumnată-sa. Eu, ce 
să zic... Mi se pare... nu știu cum să zic... că relaţiile dintre cei 
doi... 

Maiorul tuși. 

— Mada. Ai intuit bine, Raduliene. În această privinţă, sunt de 
acord cu dictonul latin: Credo quia absurdum. Asta, da! Altceva? 

— Am fost la spital. Doctorul Micu știa tot... Avea cele mai 
recente informaţii despre evoluţia sănătăţii lui Stoian. Mi s-a 
părut curios. l-aţi telefonat dumneavoastră? 

— Dimpotrivă! El mi-a telefonat la București, așa cum l-am 
rugat. 

— Păi... în acest caz... în acest caz?... 

— Arheologule, te-aș ruga să nu te mai bâlbâi când ești 
emoţionat. Asta nu face parte din ţinuta unui ofițer cu meseria 
noastră. 

— Înţeleg, dar... 

— Nu e niciun „dar”. Gheorghe Stoian n-a fost dus la 
București. Se află tot la spitalul din oraș. 

— Păi, în acest caz... Cine a fost... cine a fost transportat la 
București? 

— Întreabă-l pe Feleagă El te poate lamuri... Și te rog să-l 
crezi. Atât! Și-acum, ascultă: mâine, cel mai târziu, vom avea 
dezlegarea unor probleme. De-acum totul e limpede. Chiar 
foarte limpede... Cât e ceasul? Opt, nu-i așa? Ei bine, la ora asta 
„omul nostru” și-a vârât capul în laţ. 

Radulian își trecu mâna peste frunte. „Fachirul a început cu 
loviturile sale de teatru. La cine se referă? La Grigoraș? L-o fi 
bănuit și el? Grigoraș e urmărit? S-a prins în lat?” 


Telefonul sună strident, destrămând liniștea care se lăsase. 
Maiorul Bota ridică receptorul. 

— Alo. Da. Eu sunt. Cum? În regulă! Mulţumesc! Voi veni 
imediat. Bota închise și se ridică. Raduliene, lucrurile sunt cum 
le-am prevăzut. Cred că în acest oraș am terminat ce aveam de 
făcut. Pregătește-te, așadar, de plecare. Trebuie să fac o 
„spargere”, dar mâine în zori cu elicopterul, plecăm acasă. Să-ţi 
iei toate bagajele. 

— 0... spargere? 

— Ei, și dumneata! Una oficială. Cu acte în regulă. Am Ordinul 
procuraturii pentru percheziţie. La revedere. 

Rămas singur, locotenentul-major se ridică și făcu câţiva pași 
prin încăpere, apoi se lăsă să cadă pe canapeaua din dreptul 
geamului. Nu mai înţelegea nimic. Unde urma să se facă 
percheziţie? La Grigoraș acasă? La Stoian? 

În timp ce își punea aceste întrebări, se auzi o ciocănitură în 
ușă și apăru locotenentul Feleagă, Radulian se uită la el chiorâș. 

— Maiorul Bota mi-a spus să te întreb despre Gheorghe 
Stoian. Mi-a explicat că altcineva a făcut... excursia la București. 
Hm, și mie nu mi-ai spus... 

— Nu văzusem Capitala de vreo trei ani, se semeţi Feleagă și 
zâmbi prietenos. 

„Deci el?... El a ţinut locul lui Stoian?” gândi fulgerător 
Radulian și, în ciuda faptului că era necăjit pentru renghiul jucat 
de cei doi, încercă să-i zâmbească locotenentului. „Deci Feleagă 
a suportat atacul «pietricelei ucigașe». În acest caz, Stoian 
trebuie să-i fie recunoscător maiorului că i-a salvat viaţa. Inima 
rănitului n-ar fi rezistat cum a rezistat aceea a lui Feleagă! Bota 
l-a bandajat și l-a prezentat Monei drept... Stoian. Teribilă 
chestie. 


Din surpriza în surpriza 


Era o zi însorită și din elicopter, munţii se vedeau spre stânga 
doar ca niște coline scăldate în lumină. Așezat lângă Bota, care 
moțăia în ciuda zgomotului produs de motor și de rotirea 
elicelor, Radulian privea „drumul de sub munte”, cum numeau 
cronicarii lui Brâncoveanu drumul de la Râmnicu-Vâlcea la 
Târgu-Jiu. Din când în când mănăstirile oltene punctau în alb 
peisajul de un verde deschis care acoperea dealurile, câmpiile, 


văile. Revăzu mănăstirea Polovragi și șoseaua care urca spre 
cheile Oltețului și Baia de Fier, apoi mănăstirea Horezu și satele 
renumite pentru olarii lor. Trecură pe lângă Bistriţa, Arnota și 
Govora, apoi Radulian văzu panglica argintie a Oltului. 
Elicopterul viră spre sud-est, lăsând în urmă peisajul montan. 

După aterizarea la București, o mașină îi conduse în clădirea 
unde-și aveau biroul. Maiorul Bota își aprinse o ţigară, apoi 
murmură: 

— Cred că nu ne-ar strica un somn bun. Azi e duminică. Până 
mâine dimineaţă, pauză! 

Radulian își privea intrigat șeful. „Cum, a terminat cu 
cercetarea aceea de la Polovragi și de la întreprinderea de 
prospecțiuni geologice?” 

— Văd că mă privești cam... nedumerit, spuse Bota. Probabil 
că ai niște nelămuriri. Ți-e teamă că n-am rezolvat mare lucru în 
cazul care ne-a fost încredinţat, așa e? Ei bine, te asigur că totul 
e în regulă. 

— L-aţi arestat pe Grigoraș? L-aţi prins și pe complicele lui. 
Acel străin misterios? 

Bota își ciupi obrazul, semn că era contrariat Radulian 
înţelese: curiozitatea lui îl deranjase pe maior. 

— Grigoraș a plecat încă de ieri spre București. 

— Deci a scăpat?... 

Bota își ţuguie buzele. 

— Trebuie să ai răbdare, arheologule. Oricum, acolo am 
rezolvat cu bine treburile... Te asigur. Așaa... Deci, ce mai avem 
de făcut? Mâine, ne întâlnim aici. Apoi... apoi poate că mergem 
la aeroport să-i urăm „drum bun” inginerului Grecu. Așa, ca un 
gest de curtoazie. Inginerul mi-e simpatic. Chiar foarte simpatic. 
Deci, pe mâine! La revedere! 

Bota ieși. Radulian întârzie câteva minute, dădu un telefon, 
după care ieși și el din birou. „Auzi, Grecu îi este simpatic! Nu 
zic, și mie mi s-a părut un tip agreabil. Dar ce rost are să-l 
conducem la aeroport? Asta e încă una din ideile sucite ale lui 
Bota.” 


În dimineaţa zilei de luni, aeroportul internaţional Otopeni era 
deosebit de animat. Din sfert în sfert de oră - uneori și mai des - 
își luau zborul aeronave care porneau spre cele patru zări. 
Personalul de serviciu, vameșii și grănicerii aveau mult de lucru. 


Agitaţia se menținea până către prânz când traficul se mai 
domolea. 

Maiorul Bota și Radulian sosiră cu o oră înaintea plecării 
avionului de Roma, un impozant Boeing 747, ai companiei 
„Alitalia”. Fusese tras în dreapta clădirii aeroportului, iar 
personalul aeronavei stătea în dreptul ușii, pe scară sau la 
picioarele acesteia, discutând. Stewardesele erau frumos 
bronzate și de o eleganţă deosebită. 

— Stai aici, Raduliene, îi spuse Bota, de îndată ce ajunseră în 
sala unde se predau bagajele. Am o vorbă cu un grănicer. Un 
prieten. Voi lipsi câteva minute. 

Maiorul se depărta. Radulian se așeză pe o bancă și începu să 
privească distrat mulţimea care se agita. Deodată, sări ca ars. |l 
zărise pe șoferul de la întreprinderea de prospecţiuni geologice. 
Pe Grigoraș. Omul apăruse la capul scării ce lega etajul cu 
parterul clădirii și, de îndată ce ajunse sus, își rotise privirea prin 
sală, căutând, pe semne, pe cineva. 

Radulian se întoarse, pentru a nu fi văzut, dar, cu coada 
ochiului, îl supraveghea. Negăsind, probabil, pe cine căuta, 
Grigoraș cobori și dispăru din raza de vedere a locotenentului- 
major. „Trebuie să-l anunţ imediat pe Bota”, hotări acesta și se 
ridică, tocmai în clipa în care maiorul urca la parter, pe scara pe 
care coborâse șoferul. 

— Grigoraș era acolo! L-am văzut! spuse Radulian. Nu l-ați 
întâlnit? 

Bota parcă nu-l auzea. 

— Tovarășe maior, l-am văzut pe Grigoraș. Nu cumva... 
pleacă din ţară? 

— Nici vorbă! N-are ordin de serviciu pentru așa ceva. 

— Adică... pașaport... 

— Ei, ia te uită! Prietenul nostru, exclamă Bota, arătând spre 
un grup de călători care urcau scara. 

Inginerul și cei șase membri ai grupului se apropiau. 

— A! la te uită! Domnul inginer Grecu! exclamă Bota, făcând 
pe omul surprins. Bună ziua! Ce întâmplare să ne întâlnim aici! 

— Bună ziua, tovarășe maior, spuse inginerul, puţin crispat, 
privind în jurul său cu neliniște. 

— S-a întâmplat ceva? întrebă maiorul. 

— D... da... Trebuia să vină la punctul de întâlnire și tovarășa 
Armeanu, știți... de la relaţii cu publicul, dar n-a venit... Nu știu 


ce i s-o fi întâmplat... 

Inginerul rămăsese locului, în timp ce ceilalți membri ai 
grupului se îndreptaseră spre poarta de ieșire pentru cursa de 
Roma. 

— Când aţi văzut-o ultima oară? întrebă Bota. 

— Aseară. Pe la ora opt. Toţi delegaţii am locuit în același 
hotel. A venit la mine să-mi spună că pleacă în oraș, la o 
prietenă. Dar n-a revenit în cursul nopţii. Azi-dimineaţă 
hotelierul mi-a spus că n-a văzut-o în cameră nu era. Nu știu... 
nu știu ce să cred. 

— Nu vă neliniștiţi, spuse Bota. Trebuie să apară. Până la 
plecarea avionului e destul timp. 

— O voi aștepta aici, în hol... 

— Ne mai vedem deci, tovarășe inginer, conchise Bota și se 
depărtă urmat de Radulian. 

Locotenentul-major îl căuta cu privirea pe Grigoraș. Se 
aștepta să vadă pe vreunul din străinii de la Poieni, ba chiar 
vreun călugăr. Dar nu zărea pe nimeni. 

— Grigoraș a venit fiindcă i-a conclus pe... l-a adus cu mașina 
pe Grecu și Armeanu? 

Bota se întoarse spre Radulian. Câteva clipe îl privi fără să-l 
vadă. 

— Ai? Ce ai zis? Grigoraș? Nu, a venit cu trenul... Cel puţin așa 
cred. Grecu și Armeanu tot cu trenul au venit. 

— N-ar trebui să... să-l supraveghez pe Grigoraș, în loc să... 
mă ţin de dumneavoastră ca un copil de fusta maică-sii? 

— Ai? făcu Bota. Să-l supraveghezi pe Grigoraș? 

— Sunt sigur ca ceasul lui Negrea e la el și că acest Grigoraș... 

— Ceasul? Nu cumva e acesta? i 

Maiorul scotoci prin buzunare și scoase o cutiuță. Inăuntru se 
afla... ceasul profesorului Negrea. 

— Uitasem de el, se scuză Bota. 

— De unde îl aveți? 

— Mi l-a dat... Grigoraș. 

— Grigoraș? Tovarășe maior! L-aţi... l-ați arestat adineaori? Ce 
e cu acest Grigoraș? Voia să plece și el cu avionul? 

Bota zâmbi. 

— Uite ce este, spuse maiorul zâmbind de-a binelea. Grigoraș 
mi-a dat ceasul de bună voie și nesilit de nimeni. De plecat nu 
putea să plece pentru că, așa cum ţi-am spus, n-avea... ordin de 


serviciu de la stăpânire. 

— Adică pașaport? preciza mecanic Radulian. 

— Nu pașaport, ci ordin de deplasare, dat de șefii noștri. Ai 
mei și ai dumitale. 

— Ai noștri? 

— Da. Mânzule. Pentru că acest Grigoraș este... este subofițer 
de miliţie, specialist în radio și... și se pricepe uneori și la ceasuri 
când au microfoane, dar de supravegheat nu e nevoie să-l 
supraveghezi, că asta a făcut el astă-noapte, patrulând prin faţa 
hotelului și pe străzi. lar acum are sarcini precise, lasă-l în pace. 
Că dacă nu era el nu aflam despre „descoperirea comorii”, 
fiindcă Negrea al dumitale e, așa cum am zis, un „gură cască”... 
Și în loc să mă privești așa, de parcă ai fi căzut din lună, du-te și 
dă un telefon căpitanului Mareș, să afli dacă se mai știe ceva 
despre doamna Armeanu... Hai, fuga... 

Radulian porni năucit. | se părea că pământul îi fuge de sub 
picioare și că zidurile se clatină. Abia când ajunse la telefon, 
reuși să-și mai vină în fire. 

„Asta e încă o surpriză de-a fachirului, îşi zise. Încă o lovitură 
de teatru. Dacă a început cu asemenea chestii, înseamnă că ne 
aflăm pe calea cea bună și, deci, sfârșitul nu e departe pentru 
bandiți. Dar, oare cine-s aceștia? Nu cumva inginerul Grecu? 
Dacă în toată această tărășenie se află și inginerul Grecu? 

x 


Radulian formă numarul căpitanului Mareş și aştepta.” E clar: 
ceva nu e în regulă cu acest inginer! De ce a ținut Bota să venim 
și să-l «salutăm» la plecarea din București? gândi el. Dacă 
Grecu?...” 

Nu avu răgazul să continue. La capătul celălalt al firului auzi 
vocea căpitanului Mareş. Se prezentă și ceru informaţiile pe care 
le voia Bota. 

Radulian se grăbi să ajungă la Bota și să-l informeze. Maiorul 
făcu o grimasă. 

— Luci Armeanu e la spitalul de urgență. Și-a revenit. Azi- 
noapte a fost, se pare, victima unui atac, pe stradă. Grigoraş n-a 
raportat? îl întrebă Radulian. 

— Deci și-a revenit... Urgent, dă un telefon în orașul... adică, 
nu! La Poieni! Întreabă care dintre „cercetători” lipsește din... 
garnizoană. Rapid, mânzule! Eu trebuie. Să-l stopez pe Grecu. 

— Deci Grecu este... este cel care...? 


— Nu știu! Nu vreau să știu nimic. Fuga la telefon!... Cere 
fulger Poienii. Dă-i telefon și lui Mareș să întrebe și el, pe linia 
noastră... Cât mai e până la plecarea avionului? Patruzeci de 
minute! Avem timp... 

Radulian se îndreptă grăbit spre centrala telefonică și făcu o 
comandă urgentă cu Poienii. În așteptarea legăturii, se așeză pe 
un scaun și începu să se gândească. 

„Așadar, totuși... Grecu! își zise el. Cum de nu m-am gândit? 
Omul ăsta cunoștea cifrul de la seiful roșu! Cred că el a luat 
toate datele din timp dar, pentru a induce în eroare, a înscenat 
totul, ca bănuiala să cadă asupra altora...” 

Câteva clipe rămase cu privirea fixată asupra centralistei, o 
fată blondă cu ochii căprui, care se ciorovăia cu cineva la 
telefon, cerând să i se dea de urgenţă legătura. 

— Mai durează? întrebă, nerăbdător, Radulian. 

— Imediat. Un minut. Aveţi... Poftiţi... 

Negrea nu se afla la Poieni. La telefon venise George 
Postăvaru. 

— Alo! Aici Radulian. George... te rog spune-mi, dacă 
„cercetătorii de la Poieni” sunt prezenţi. A plecat cineva? 

George Postăvaru nu înțelese imediat la ce se referea 
Radulian. Abia peste câteva clipe pricepu că Radulian vorbea 
din București, de la aeroportul Otopeni. 

— A! Deci de acolo telefonezi? Și vrei să știi... Păi, în afară de 
domnul Ken... ceilalți au plecat la București, cu mașina lui John. 
Sandow a primit o veste proastă din străinătate. Doamna 
Midiane avea niște treburi urgente. Au plecat azi-noapte. 

— Mulţumesc! spuse Radulian și închise. _ 

Aproape alergă la etaj, dar nu dădu cu ochii de Bota. In 
schimb, se lovi piept în piept cu Grigoraș. 

— Nu l-ai văzut pe maiorul Bota? întrebă Radulian, fără nici o 
altă introducere, fapt care nu-l miră pe Grigoraș. 

— Ba da. E în biroul miliției. Vă așteaptă... 

Radulian alergă într-un suflet acolo. Deschise ușa fără să mai 
bată. În clipa următoare îi zări pe maior. Stătea la un birou. În 
stânga lui se aflau un căpitan de miliţie și un vameș; în faţă, pe 
un scaun, stătea inginerul Grecu, cu capul sprijinit în palme. 

— Vă raportez: de acolo lipsesc doamna Midiane, John 
Sandow, Negrea și Daisy. Au plecat cu mașina spre București... 

La auzul acestor cuvinte, inginerul Grecu nu făcu nicio 


mișcare. „Are nervii tari, gândi Radulian. Care cu care a fost în 
legătură inginerul Grecu? Dar... nu cumva s-a întâmplat altceva? 
Dacă John a descoperit «Comoara lui Brâncoveanu» și acum 
încearcă să o scoată din ţară? Bota n-a aruncat în vânt acele 
cuvinte...” 

Telefonul sună și maiorul ridică receptorul. 

— Alo! Da. Eu sunt. Cum? Da-a? Bine. Mulţumesc! O să dau 
dispozițiile necesare. 

Inchise și se adresă inginerului Grecu. 

— Se pare că ceva nu este în regulă, tovarășe inginer, spuse 
Bota. Unde sunt pașaportul dumneavoastră și biletul de avion? 

— Mi-au fost oprite de câtre... Sunt la ofiţerul de grăniceri 
care ne-a controlat... Dar, iertaţi-mă, nu înţeleg... 

— O să înţelegeţi imediat, spuse maiorul și, ridicându-se, se 
îndreptă spre ușă. Revin peste cinci minute. Până atunci... vă 
rog să vă gândiţi la ceea ce urmează să-mi spuneți... 

— Dar nu înţeleg! De ce sunt aici? făcu Grecu, și pe chipul lui 
se așternu o paloare cadaverică. 

„In sfârșit, reacţionează”, gândi Radulian și se așeză lângă 
vameș. Câteva clipe mai târziu, în încăpere intră un hamal care 
aducea bagajele inginerului. 

— Dar trebuie să plec... cu ceilalţi membri ai delegaţiei... 

Radulian își ridică brațele a neputinţă. 

— Să așteptăm dispoziţiile maiorului Bota. În fond, nici eu nu 
știu ce s-a întâmplat... 

— S-a comunicat, de la întreprinderea unde lucraţi, spuse 
vameșul, că a dispărut un obiect. Trebuie să se facă un riguros 
control al bagajelor. 

— Un... obiect? Ce obiect? întrebă inginerul. 

Bota reintră. Aducea actele inginerului Grecu. Chipul acestuia 
se lumină. Dar, pentru puţin timp, deoarece maiorul așeză 
pașaportul pe masă și i se adresă neprietenos: 

— Sunt nevoit să vă comunic că viza de plecare v-a fost 
retrasă, domnule inginer. Veţi rămâne la dispoziţia noastră 
pentru cercetări. 

Căpitanul de miliţie, care asista la discuţie, se ridică, 
înțelesese. 

— Tovarășe căpitan, vă rog să-l conduceţi pe domnul inginer 
într-o cameră unde va rămâne câteva ore. Cu bagaje cu tot. 

— Dar nu înţeleg... Ce obiect a dispărut? De ce sunt acuzat? 


Și unde este doamna Armeanu? 

— A fost victima unui accident, azi-noapte. 

— Accident? Domnule maior, Luci... a avut un accident? 

Inginerul Grecu se făcuse din nou palid. Stătea parcă gata să 
se prăbușească. 

— Fiţi liniștit, domnule inginer. E în afară de orice pericol. 
Graţie unei întâmplări... Adineauri s-a vorbit cu spitalul... 

Telefonul sună din nou. 

— Alo! Da! Eu, Bota. Cum? O, e foarte bine! Mulţumesc! Da, 
da. Biletul de avion al inginerului Grecu se anulează. Vom vedea 
cine plătește... 

Închise, apoi se uită întrebător spre căpitanul de miliţie care 
privea spre bagajele inginerului. 

— O să vă ajute Radulian, spuse Bota. Puteţi pleca! 

— Dar nu înţeleg... încercă iar inginerul să spună, dar maiorul 
i-o reteză: 

— Veţi înţelege curând, domnule inginer. Foarte curând... Și 
dumneavoastră sunteţi liber, se adresă el vameșului. 

Maiorul rămase un timp singur. 

Revenind în încăpere, Radulian se așeză pe unul din scaune. 
Bota fuma și privea prin geamul biroului spre pista de decolare. 
Impozantul avion ai companiei „Alitalia” își închisese ușile, scara 
se depărtase iar acum avionul rula spre capătul pistei. 

— Pleacă, murmură Bota. Fără inginerul Grecu și fără Luci 
Armeanu. 

— Credeţi că acest... acest inginer a accidentat-o pe?... Bota 
se întoarse. Pe faţa lui se întipărise o mirare ironică. 

— la te uită! O ipoteză la care nu m-am gândit. 

— Ce obiect a dispărut de la... întreprindere? Nu cumva a 
plecat cu... harta aceea sau vreo copie...? 

— Cine să?... A, inginerul Grecu? Mai știi? Poate... murmură 
visător Bota, cu glasul scăzut, lăsând să se înţeleagă că toată 
discuţia nu prezenta niciun interes pentru el, fapt care-l miră pe 
Radulian. 

Locotenentul-major era însă decis să smulgă cât mai multe 
informații. 

— Mă iertați... Luci Armeanu a fost scăpată de cineva de la 
noi? 

— Cum de ai ghicit? Da, mânzule. De Grigoraș. Care se afla 
prin apropiere. Adică, în preajma ei. Ca un pieton, oarecare. 


Femeia a fost atacată în stradă... 

— Înţeleg... înţeleg. Cum de v-a venit ideea s-o „protejaţi”? 

Bota își ţuguie buzele. 

— E o chestiune mai complicată. Îți voi explica la timp. 
Deocamdată mi-e o foame de lup. Și mai avem o oră de 
așteptat. 

— Să așteptăm? Ce mai așteptăm? O confirmare de la... 
referitor la „obiectul” luat de inginerul Grecu? 

— Nu, mânzule! Hai la bufet. Și, te rog. Nu mă mai zădări cu 
întrebările... 

leșiră și se îndreptară spre bufet. Pe drum. Bota își mai 
aprinse o ţigară. La bufet cerură cașcaval pane. Maiorul mâncă 
cu poftă, bău două pahare cu pepsi, apoi se rezemă de speteaza 
fotoliului, oftând. 

— Deci totuși inginerul Grecu făcu Radulian. 

— Ai?! tresări Bota, apoi zâmbi îngăduitor. Mânzule, ţi-am zis, 
parcă, să mă lași în pace. Mai avem - Bota își consultă ceasul - 
cel mult un sfert de oră și ne vom lămuri. Hai să plătim și să ne 
ducem spre... scenă. Adică spre biroul unde se va juca actul 
final. 

— Aşteptăm un anumit... eveniment? 

— Nu. Mânzule! Aşteptăm actorii. Unde ai mai văzut 
dumneata un final fără actorii principali?... 


Maiorul Bota se așezase în dreptul biroului și privea 
nerăbdător spre ușă. Căpitanul de miliţie și subofiţerul de 
serviciu, stăteau pe scaune ca niște spectatori intraţi la un 
teatru fără să știe ce piesă avea să se joace. Radulian încerca să 
lege niște fire nevăzute, pentru a ghicii, cu o clipă mai devreme, 
ce avea să urmeze. 

Deodată ușa se deschise și intră Grigoraș. 

— Bună ziua, spuse el și se dădu la o parte. V-au sosit 
invitaţii, tovarășe maior. 

În încăpere intrară doamna Midiane și profesorul Negrea. 

— A! Bună ziua! Ce surpriză! Ce plăcută surpriză, spuse Bota. 
Luaţi loc, va rog. Ştiam că veţi veni la aeroport. Dar n-o văd pe 
domnișoara Daisy. 

— E cu John. ÎI ajută la îndeplinirea unor formalităţi... în 
legătură cu mașina. 

„Deci John Sandow pleacă, gândi Radulian. lar doamna 


Midiane și Daisy îl vor conduce.” 

— John a primit o veste neplăcută. O rudă de-a lui, din Malta, 
a... paralizat. S-a hotărât să plece acolo pentru câteva zile și-i 
lasă lui Daisy mașina, explică doamna Midiane. 

Abia termină de spus aceste cuvinte, că în încăpere intrară 
Daisy și John Sandow. Acesta din urmă era enervat. 

— Bună ziua, domnule maior, spuse el. Imi face plăcere să vă 
văd, dar... dar avionul meu pleacă peste patruzeci de minute. 
Sunt grăbit. Mă scuzați... Mi s-a spus că doriți să-mi comunicaţi 
ceva... 

Bota îl pofti să se așeze pe un scaun, dar Sandow rămase în 
picioare. 

— Mă grăbesc, spuse el, ușor iritat. Aveţi să-mi comunicaţi 
ceva? 

— Da. Ceva foarte important pentru dumneavoastră. 

Daisy era numai ochi și urechi. Doamna Midiane respira greu. 
Negrea privea când la Bota, când la Radulian. Bota făcu un 
semn și în cameră fu introdus inginerul Grecu. 

— Vă cunoașteți? întrebă maiorul. 

— Nu... nu l-am văzut în viața mea, spuse Sandow. 

— Să i se aducă bagajele! ceru Bota. 

— Dar eu... mă grăbesc, spuse John. 

— Vă rog să așteptați. Totul va dura foarte puţin. Am impresia 
că domnul inginer Grecu are un obiect care vă aparţine. 

Bagajele inginerului - o servietă diplomatică și un geamantan 
- fură așezate pe masă. Bota ceru inginerului să le deschidă. 
Acesta se execută. 

— Vă rog să înșiraţi toate obiectele pe masă... ceru Bota și, pe 
măsură ce inginerul le așeza, Bota le cerceta împreună cu 
vameșul care venise odată cu Grigoraș. 

Privirea lui Bota căuta ceva anume. 

— Stai! spuse maiorul, cercetând cu atenţie un etui pentru 
periuța de dinţi. Cutiuţa e goală... Adică nu e goală... Lipsește 
periuta. În schimb... 

Se auzi o ciocănitură în ușă și Grigoraș intră însoţit de... Luci 
Armeanu. 

— A, doamna Armeanu! făcu Bota, punând cu grijă etuiul pe 
masă. Aţi sosit tocmai la timp. Domnul John Sandow îl acuză pe 
domnul inginer Grecu de furt. l-a luat ceva... 

— Nu înțeleg nimic! Eu nu acuz pe nimeni! Ce comedie este 


aceasta? întrebă enervat John. 

— Vă rog să vorbiţi mai încet. Azi-noapte doamna Armeanu a 
fost victima unei agresiuni... Nu e complet restabilită. Vine 
direct de la spital. Încă un minut și veţi putea pleca, domnule. 
Spuneam că aţi venit tocmai la timp. Doamnă Armeanu, tocmai 
făceam o experienţă. 

Ca un veritabil prestidigitator, Bota reluă etuiul și, întorcându- 
| cu gura în jos, prinse în palmă două corpuri cilindrice. 

„Parcă-i un «fachir», gândi Radulian. Ce dracu’ a scos din 
tubul acela? Nu cumva Sandow a descoperit „Comoara lui 
Brâncoveanu”, iar inginerul i-a șterpelit niscai diamante, pe care 
le-a vârât în tub?” 

— la te uită! Mi se pare că am descoperit ceva interesant! 
zise Bota. O adevărată comoară... Ooo! Parcă-i altceva, nu-i așa, 
tovarășe Grigoraș? Că dumneata te pricepi. 

— Sunt două filme, confirmă „șoferul”. 

— Sunt noi, spuse Grecu. Le-am luat pentru aparatul meu. 
Dar nu știu cum de au ajuns în acel etui. 

— Nu cumva sunt ale dumneavoastră, domnule Sandow? 
întrebă Bota. 

— Ale mele? Nu, domnule maior. Și, vă rog, nu înțeleg ce rost 
are toată această scenă... 

— Nici ale dumneavoastră, doamna Armeanu? 

Luci Armeanu își trecu mâna peste fruntea îmbrobonată de 
transpirație. 

— Îmi pare rău... Nu... nici nu știu ce să spun: am fost luată 
din spital... Credeam, mi s-a spus că trebuie totuși să plec la 
Roma... cu delegaţia. Altfel n-aş fi venit... Știu că mai e un avion, 
cel al Taromului, care face cursa București-Roma. 

— Am întrebat dacă aceste două obiecte vă aparţin, stărui 
Bota. 

— Mie? De unde până unde, tovarășe maior? făcu Luci și 
încercă să zâmbească. 

— Domnule maior, spuneaţi că aveţi să-mi comunicaţi ceva 
foarte important. Credeam că s-a primit vreo telegramă în 
legătură cu ruda mea din Malta, spuse John Sandow. Mai am o 
jumătate de oră până la plecarea celui de-al doilea avion spre 
Roma... Nu înțeleg nimic din tot ce se petrece aici. Dacă eo 
glumă, vă asigur că nu-i gust umorul. Trebuie să plec. Ce aveți 
să-mi comunicaţi? ţipă el. Vă bateţi joc de mine? Nu vă permit! 


Aveţi ceva să-mi spuneţi sau nu? 

Bota se ridică în picioare. Sprâncenele-i negre se răzvrătiseră 
spre fruntea ridată. Ochii săi albaștri aruncau fulgere. 

— Da, domnule Sandow. Sunt obligat să vă încunoștințez că 
deocamdată nu puteţi pleca. Pașaportul dumneavoastră nu este 
în regulă. 

John făcu un pas înapoi și se sprijini de perete. 

— Ce vreţi să spuneţi? Cum, adică, nu e în regulă? 

— „.„.Și că avem nevoie de sprijinul dumneavoastră pentru 
lămurirea unor probleme. 

— Dar e absurd! Absurd! Trebuie să plec! Voi reveni peste 
două-trei zile și-atunci vă stau la dispoziţie. Dar acum trebuie să 
plec. Am o problemă de familie... 

— Vă rog să treceţi în camera alăturată, domnule Sandow. 
Veţi pleca cu cursa de mâine. Aranjez eu lucrurile... 

— Dar nu... nu se poate! Refuz orice colaborare cu 
dumneavoastră! strigă Sandow, în timp ce era condus în camera 
vecină. 

— lar dumneavoastră, tovarășe inginer, se adresă Bota lui 
Grecu, închideţi-vă geamantanul și geanta de voiaj. Grigoraș! 

— Ordonaţi, tovarășe maior. 

— Ajută-i domnului inginer să-și ducă geamantanul. la-i și 
actele de pe masă. Apoi procedezi cum am stabilit. 

— Am înțeles! spuse Grigoraș. 

Peste câteva clipe, în încăpere rămăseseră, alături de Bota, 
Eveline Midiane, Daisy, profesorul Negrea, Radulian și căpitanul 
de miliție. Vameșul ieși ducându-se la treburile sale. 

— Doamnă Midiane, spuse Bota scoțând ceasul lui Negrea din 
buzunar. Recunoașteţi acest obiect? 

Soţia profesorului privi spre Negrea. Acesta zâmbi. 

— Da. L-am dăruit domnului Marius Negrea. Ceasul era 
destinat soţului meu. L-am rugat pe domnul Sandow să cumpere 
ceva mai deosebit pentru soțul meu... un cadou de ziua lui... dar 
domnul Midiane n-a vrut să-l primească. Ține la... fosila lui. La 
stăruinţele fiicei mele, i l-am donat domnului Negrea. Cred că 
nu-i imputaţi faptul că a primit un cadou! Ne-a făcut multe 
servicii... 

— Nu, nu, doamnă Midiane... Aș mai avea o întrebare: în 
noaptea care a trecut aţi fost tot timpul în hotel? 

Eveline Midiane roși. Işi muscă buzele și, stânjenită, privi spre 


Daisy. 

— Nu tot timpul, domnule. Am sosit în București către miezul 
nopţii. Domnul Sandow m-a invitat la un bar. Nu mi-era somn. 
Dormisem în mașină... Am revenit în hotel pe la ora trei... 

— Domnul Sandow. A stat tot timpul la bar? 

— Desigur. Apoi m-a condus la hotel. N-a urcat imediat sus 
fiindcă s-a dus să parcheze mașina și să regleze nu știu ce la 
motor. „Poate că mâine dimineaţă, în zorul plecării, nu voi avea 
vreme să fac reglajul necesar. Nu vreau să-i las Daisyei mașina 
în neregulă. Aveţi drum lung pârtă la Poieni”, mi-a spus el. 

Bota dădu aprobator din cap. Apoi, se adresă Daisyei. 

— Aţi găsit „Poiana ielelor”, domnișoară? 

— Da. Dar n-am descoperit încă acea comoară. 

— Aș vrea să vă întreb: în schițele dumneavoastră aţi trecut, 
adeseori, și niște distante. Vă foloseau? 

— A, da, desigur. Totdeauna am procedat așa... 

— Mi-ar plăcea să constat că spuneţi adevărul, spuse, amabil, 
Bota. 

Radulian își dădu seama că maiorul nu era mulțumit de felul 
în care se desfășurau discuțiile. 

— Doamnă Armeanu, se adresă maiorul acesteia, se adresă 
maiorul acesteia, vă simţiţi în stare să răspundetți la câteva 
întrebări? 

— Nu... Nu mă simt bine, domnule maior. 

— Vă înţeleg. Atunci vom vorbi astă-seară la ora șapte. 
Radulian! Vom pleca la sediu. Doamna Armeanu va fi condusă 
odată cu domnul Sandow. Va veni Grigoraș cu dânșii. A primit 
ordin în acest sens. Ştie ce trebuie să facă. 

x 

În timp ce mașina îi ducea spre sediu, Radulian privea mereu 
spre șeful său. Acesta fuma gânditor. O „specială” venise și-i 
dusese pe Sandow și pe Luci Armeanu. Radulian nu-i văzuse pe 
inginerul Grecu. Fusese trimis, oare, mai înainte? 

— Grecu a fost trimis mai devreme? întrebă el, cu o jumătate 
de gură. 

— Da. 

— Azi va fi prezent și el la ora șapte, la sediu? 

— La sediu? Grecu? Păi, cum să vină, mânzule? Cât e ceasul? 
A trecut o oră de la plecarea avionului. Grecu o fi deasupra... 
Adriaticei. 


— Cum? Grecu a plecat? l-aţi permis să plece? 

— Nu numai că i-am dat voie, dar chiar eu i-am scos bilet 
pentru cursa Tarom... 

— Vreţi să prindeţi firul și... acolo? Să vedeţi cu cine ia 
legătura? 

Bota zâmbi pe sub mustăţi. 

— Nu, mânzule. Nu! Toate firele sunt aici, la noi... Pe Grecu l- 
am scos din cauză pentru că mi-e simpatic. Asta-i tot... 

Simţind că e luat peste picior. Radulian tăcu. Când coborâră în 
fața sediului, maiorul se întoarse spre ajutorul său: 

— Liber până la ora șapte când va bate gongul pentru actul 
final. La revedere! 


Un basm adevărat 


Radulian privea pendula din biroul lor. Era șapte fără cinci. 
Maiorul Bota fuma, privind spre vârful plopilor care străjuiau 
aleea din fața sediului. 

— Cu cine începeți, tovarășe maior? întrebă Radulian. 

— Cu doamna Armeanu. A, uite că vine, spuse el, văzând că 
se deschide ușa și Luci Armeanu intra condusă de subofițer. 
Luaţi loc, doamnă, spuse el, cu amabilitate. Cum vă simţiţi? 

— Mai bine, tovarășe maior. 

Bota făcu o pauză, apoi reluă: 

— Știu împrejurările în care aţi fost atacată azi-noapte. Puteţi 
să-mi spuneţi de unde veneaţi? Dar cu toată sinceritatea. 

— Veneam de la o prietenă. N-am găsit-o acasă și... 

— Înţeleg, înţeleg. V-aţi gândit că n-ar strica o plimbare pe 
jos. Dar s-a legat de dumneavoastră un beţiv care, până la 
urmă, v-a lovit... 

— Exact. 

— Norocul dumneavoastră a constat în faptul că era pe 
aproape un miliţian, care a luat măsuri și v-a dus la spital. 
Credeţi că într-o zi-două vă puteţi restabili și pleca la Milano? 

— Nu știu, domnule maior. Ca să fiu sinceră, nu prea doresc 
această călătorie. 

Bota o privi curios. Zâmbi amabil. 

— Probabil că sunteți foarte impresionată de întâmplarea de 
aseară. Cunosc această stare de spirit. Ajungi să-ți fie lehamite 
de tot. 


— Aţi intuit bine, tovarășe maior. 

— Sper că o să-mi daţi totuși niște răspunsuri la întrebările pe 
care doresc să vi le pun. 

— Cu plăcere, tovarășe maior. 

— Sunteţi de multă vreme filatelistă? 

— Din copilărie. Am clasoare vechi de trei decenii. 

— Dumneavoastră îi dădeaţi timbre băiatului inginerului 
Grecu? 

— Da. 

Maiorul făcu o pauză. 

— In interesul cercetărilor noastre... Aș dori să știu câte ceva 
despre relaţiile dumneavoastră cu... familia Grecu. 

Luci Armeanu roși. Era, se vedea bine, deosebit de încurcată. 

— Am înțeles, făcu maiorul. Dar. Vă întreb, de ce n-aţi 
divorţat? 

— Pentru că, pentru că nu știam de unde să-l iau pe soţul 
meu. A plecat, mai bine zis m-a părăsit pentru o femeie și... și n- 
a mai dat niciun semn de viaţă. Sunt opt ani de atunci. Locuiam 
în București. Apoi am plecat în provincie, lucrând pe diferite 
șantiere. Ca să uit. 

— L-aţi iubit mult? : 

— Foarte mult, răspunse ea în șoaptă, respirând adânc. In 
noaptea aceea m-am dus la prietena mea să aflu vești... 

— La întreprinderea de prospecțiuni sunteți angajată ca 
translatoare. Spuneţi-mi: ați îndeplinit și alte munci? 

— Uneori o înlocuiesc pe secretara șefă. 

— Permisele de intrare se vizează de secretariat? 

— De secretariat și de personal. 

— Ultima oară au fost aduse la viză și date secretariatului 
când eraţi dumneavoastră acolo? 

— Da. Dar de ce întrebaţi? 

— V-a făcut, atunci, Nicolae Balotă, portarul, vreo mărturisire? 

— Nu-mi amintesc... 

Maiorul își stinse ţigara, se ridică și făcu vreo câţiva pași prin 
cameră. Radulian îl urmărea, animat de o curiozitate crescândă. 
„Ce rost au toate aceste întrebări banale?”, se gândea el. „Ce 
vrea să afle de la Luci Armeanu?”. 

— Aveţi, cumva, în București, vreun timbru care să poată fi 
privit la stereoscop? Inginerul Grecu îi propusese o anumită 
demonstraţie tovarășului Radulian. 


Pentru prima oară de la începutul discuţiei, pe chipul Luciei 
Armeanu trecu o umbră. 

— N-am aici cele trebuincioase. Nici aparatul... Adică becul 
special... Îmi pare rău... 

— Îmi pare și mie rău, spuse el. Dar, din alt motiv. Că nu 
sunteţi... sinceră. Nu răspundeţi sincer întrebărilor mele... Să 
trecem mai departe: spuneți-mi, dumneavoastră l-aţi ajutat cu 
bani pe... Gheorghe Stoian? 

— Nu știu... nu-l cunosc pe acest domn. 

— Ciudat... ciudat, făcu Bota. Atunci, o ultimă întrebare: când 
a fost ziua dumneavoastră de naștere, aţi dat bomboane tuturor 
colegilor? 

— Tuturor cu care lucrez, care sunt mai apropiați... 

— Mulţumesc! Vă rog să rămâneţți... Aș vrea să asistați la 
discuţia pe care o voi avea cu domnul Sandow. 

— Sunt obosită. Nu s-ar putea să?... 

— A, nu! E nevoie de dumneavoastră. 

Maiorul apăsă pe un buton și în încăpere fu introdus John 
Sandow. Fără să-l privească. Bota îi indică un scaun liber. 
Sandow refuză să se așeze. 

— Domnule Sandow, spuse Bota, cu glas egal, aș vrea să-mi 
răspundeţi la câteva întrebări. 

— Nu înainte de a-mi da posibilitatea să vorbesc cu ambasada 
țării mele. Refuz orice discuţie! Sunt deținut ilegal. E o 
samavolnicie pentru care veţi răspunde! 

Bota își ciupi obrazul drept. „Acum explodează”, gândi 
Radulian. Dar, se vede treaba, maiorul era hotărât să se 
stăpânească. 

— Aţi venit în România acum trei ani, la Congresul 
bizantinologilor găzduit de ţara noastră. Sunteţi prieten cu 
domnii Midiane și Rowbeam. Aţi lucrat în Egipt cu amândoi... Aș 
putea să știu cine v-a... trimis acolo? 

— Nu vă privește activitatea mea! Refuz să raspund? 

— Buun. Să zicem că v-aţi dus de bună voie. Aţi făcut studii 
de istorie și arheologie, probabil. Curios: în lista pe care o 
editează anual British Museum nu  figuraţi în rândul 
cercetătorilor. Să fie o scăpare? 

John Sandow ridică din umeri dispreţuitor. 

— Sunt în schimb pe listele universităților din Kansas și Ohio, 
domnule maior. Dacă vă interesează... 


— Întâmplarea a făcut ca domnul Rowbeam să găsească un 
vechi pergament care vorbea despre o comoară „Comoara lui 
Brâncoveanu”. Și-atunci, simțind că e vorba de ceva deosebit, v- 
aţi deplasat în România. 

— Exact. Am grăbit venirea mea în România. Aveam de gând 
să vin mai demult, dar treburile... 

— Aţi venit singur? 

Sandow tăcea. 

— Aţi venit cu Daisy Midiane, cu care v-aţi întâlnit la Viena, 
continuă Bota. Și aţi început să căutaţi comoara. Daisy picta și, 
la rugămintea dumneavoastră, punea și unele dimensiuni. Până 
aici totul e corect. 

— Nu înțeleg ce vreţi de la mine, domnule maior. 

— Aţi dat doamnei Midiane un ceas care... Hm... prezenta o 
curiozitate. Înăuntru se afla ceva... Hm... 

— Din această clipă n-o să mai răspund la nicio întrebare, 
spuse Sandow. Până nu vine aici un reprezentant ăl 
ambasadei... 

— De acord. Atunci, doamnă Armeanu, vă rog să ascultați o 
frumoasă poveste pe care mi-am imaginat-o eu. O să v-o spun 
în românește, pentru că domnul Sandow nu mă ascultă. Și-apoi 
poveștile merg mai bine în graiul nostru. A fost o dată un 
domnitor viteaz și bogat. Constantin Brâncoveanu. Printre 
supușii săi a avut tot felul de oameni, dar... niciun vel spătar 
Novăceanu. Peste două secole, cineva inventează un vel spătar 
cu acest nume. Îi pune în sarcină un fel de testament, găsit de 
un credul care nu știe limba română - mă refer la domnul Ken 
Rowbeam - și niște cercetători pornesc în căutarea comorii. Se 
face public conținutul documentului, se fotografiază, apare în 
revista editată de British Museum... Dar nu Ken Rowbeam e cel 
mai întărâtat de ideea găsirii comorii, ci un prieten de-al său, 
aici de față. Acesta vine „înarmat” cu o cutie fermecată - un 
aparat modern... și... descoperă comoara. 

John Sandow tăcea. Privea în pământ. Maiorul vorbea doar în 
limba română! 

— Dar căutătorii de comori nu știau că un spiriduș bătrân, 
care era... șofer pe un Aro, se pricepea la electronică. Și acest 
spiriduș mai întâi i-a „subtilizat” unui căutător de comori 
aparatul de fotografiat și a văzut că stăpânul lui fotografia cam 
aiurea, apoi din „cutia fermecată” i-a... „scos” niște petice de 


hârtie pe care se aflau niște semne ciudate. Asta fiindcă cutia 
fermecată „cânta” ori de câte ori dădea de un anume metal. Că 
așa era ea făcută. Și în locul peticelor de hârtie spiridușul a pus 
altele, ca să-l încerce pe căutătorul de comori. lar schimbarea o 
făcea noaptea, când stăpânul cutiuţei fermecate mergea la bar, 
unde cunoscuse o „zână” - hm, hm, nu prea se potrivește 
termenul, dar merge -, pe care a rugat-o să fure de la un 
pământean ceva dintr-un buzunar. Și „zâna” a furat. lar el i-a 
dat niște bani străini. Aflând însă că zâna e urmărită de oameni 
care voiau ca el să nu găsească comoara și fiindu-i teamă că 
acești oameni vor da de urma lui, s-a hotărât s-o trimită pe 
„Zână” în împărăţia... văzduhului, cu ajutorul unei ţigări străine. 
Dar „zâna” a avut noroc tot cu unul din tagma spiridușilor - 
maiorul se întoarse spre Feleagă, și el venit între timp în 
încăpere - care primise ordin s-o păzească. 

Bota tăcu și privi spre Luci Armeanu. Aceasta asculta cu 
atenţie. Niciun mușchi nu tresărea pe chipul său. John Sandow 
fuma, impasibil. 

— Dar povestea nu s-a terminat, reluă Bota. Căutătorul de 
comori era nesătul și lacom. El nu voia numai „Comoara lui 
Brâncoveanu”, ci și alte comori. De aceea a cunoscut o altă... 
„Zână” - hm, hm, termenul e iarăși cam nepotrivit -, care s-a 
hotărât, nu se știe din ce motive, să-l ajute, să afle pe unde sunt 
și alte „comori”, prospectate de o anumită întreprindere unde 
„Zâna” lucra. Și mai întâi au găsit un om care începuse să aibă 
darul beţiei, fiindcă nevasta lui îl înșela cu propriul lui frate, un 
anume Gheorghe Stoian - pe care l-au momit cu bani ca să-și 
acopere o lipsă în pungă și o lipsă de la... punga statului. l-au 
dat banii fără să se arate la faţă, așa cum se cuvine unei zâne. 
Printr-un „cec”, pesemne. lar omul a pornit la drum să facă cei 
s-a zis la telefon de către „zână”... Înainte însă a trimis o 
scrisoare - Bota privi spre Radulian - despre care nici zâna, nici 
duhul cel rău - l-am numit pe căutătorul de comori cel lacom - 
n-au știut. Și acest om care dăduse în „darul” beţiei a primit un 
permis pe care și-a lipit fotografia iar „zâna” pusese lângă locul 
fotografiei un mic semn... un punctișor, așa cum aflase că 
făcuse un... cerber, pe nume Nicolae Balotă. „Zâna” aflase astea 
cu prilejul vizării permiselor când ţinuse locul unei colege 
plecate în vacanţă... 

Bota privi spre Luci Armeanu. Obrajii acesteia erau palizi. 


— Și iată-l pe Gheorghe Stoian cel păcătos intrând în „palatul” 
încuiat cu șapte lacăte. N-a fotografiat nimic. Nici n-a băgat 
filmul în aparat. N-avea, de altfel, nici curent electric, iar 
perdelele erau trase. Harta pe care ar fi trebuit s-o fotografieze 
era într-un dulap, el putea ajunge acolo că își vizitase adeseori 
fratele și, la rându-i, făcuse serviciu în acest... palat, dar 
„păcătosul” n-a vrut să facă nimic din cele cerute de „duhul cel 
rău” și de „zână”. A ieșit pe poartă și aici a fost întâmpinat de 
duhul cel rău, care, fără să-și arate chipul, i-a... înfipt cuțitul în 
trup, apoi a fugit cu o umbrelă în mână... Duhul cu umbrela s-a 
făcut nevăzut. Stoian a căzut cu capul de caldarâm și ar fi murit 
dacă „Cerberul” - Nicolae Balotă - n-ar fi avut ochi de Argus și 
nu i-ar fi dat ajutorul cuvenit. 

Maiorul își aprinse o ţigară și continuă: 

— Temându-se că Gheorghe Stoian se va trezi, „Duhul cel 
rău” i-a trimis pe geamul camerei din spital o... bomboană 
fermecată care l-ar fi adormit pe veci - dacă... cineva nu l-ar fi... 
„Schimbat” pe Gheorghe Stoian cu un... spiriduș - Bota privi 
iarăși spre Feleagă - care avea inimă tare. Spiridușul fusese 
legat la cap - noroc că Gheorghe Stoian avea contuzie la cap - și 
era de nerecunoscut. Apoi s-a hotărât ca Stoian să fie trimis la 
București, cu zarvă mare. Pentru a vedea ce face „Duhul cel 
rău” și „zâna” cea... hm... Dar cei doi au simţit că nu-i a bună. 
Așa că și-au văzut de treabă. Și astfel a plecat la București 
spiridușul, fără a fi deranjat, iar Gheorghe Stoian a rămas pe loc, 
la spital. Când și-a venit în fire, n-a putut spune însă mare lucru. 
Nu știe cine i-a dat banii. Totul s-a tratat telefonic și a primit un 
cec la purtător. 

Bota trase un fum și respiră adânc. 

— Cu riscul de a vă plictisi, o să continui. Dorind „Duhul cel 
rău” și ajutoarea lui să pună mâna pe cealaltă comoară - harta 
din seiful roșu - l-au ameţit pe păzitorul comorii tot cu o... 
pietricică fermecată, zvârlită pe geam... dintr-o clădire vecină. 
Apoi „zâna”, care aflase cifrul seifului - așa cum noi l-am putut 
afla - a intrat pe furiș și a rămas acolo după plecarea celorlalți. 
Dar s-a aflat că ceva nu e în regulă și au venit doi pământ ni 
care erau gata s-o prindă pe zână. Noroc că cei doi s-au dus... la 
telefon. Zâna a ieșit, dar era gata-gata să se împiedice de o 
pământeană - mă refer la o femeie de serviciu... Și-atunci i-a 
aplicat o lovitură în cap, iar pământeana s-a întins la... pământ. 


A reușit „zâna” să fure harta? Nu! Dar... s-o fotografieze? Nu se 
știe nici până în ziua de azi. Se bănuiește însă că... 

Bota se opri și privi spre Luci Armeanu. 

— Să continui? 

Femeia privea în pământ, copleșită. 

— Înţeleg că trebuie să continui. „Zâna” care s-a unit cu 
„duhul cel rău” a regretat, dar prea târziu; „duhul” avea oroare 
de orașe mici, în care telefoanele nu merg ca lumea și într-o zi i- 
a smuls „zânei” receptorul din mână. Apoi el sau altcineva l-a 
ameninţat pe doctorul Micu... cerându-i ca Stoian să fie lăsat să 
„crape”. Cam asta e povestea pe care voiam să v-o spun. Ce 
părere aveţi? 

Femeia continua să privească în pământ fără să răspundă. 

— Atunci o să-l întreb pe domnul John Sandow: ce părere 
aveți, domnule? întrebă Bota, răspicat, în românește. 

John Sandow ridică din umeri. Bota își încruntă sprâncenele. 

— Probabil că n-aţi înţeles. Repet: ce părere aveţi despre 
această poveste domnule? 

John Sandow clătină din cap a nedumerire. 

— Cu dumneavoastră vorbesc, domnule... Armeanu! 

Cuvintele acestea căzură ca un trăsnet. John Sandow se făcu 
palid. Luci Armeanu scoase un ușor țipăt și își pierdu pentru o 
clipă cunoștința. Radulian se repezi s-o sprijine. 

— Ei, poftim ce se întâmplă din cauza dumneavoastră, 
domnule Armeanu! Ajutaţi-vă... soția... Hai, hai, faceţi acest gest 
cavaleresc. Nu vă purtaţi ca azi-noapte, când ați lovit-o în plină 
stradă, cu intenţia de a o trimite în... lumea basmelor pe „zâna” 
dumneavoastră... 

Bota făcu semn lui Grigoraș s-o sprijine pe Luci Armeanu, apoi 
i se adresă lui Radulian: 

— Te rog să-mi aduci servieta de voiaj. E în dulap Vreau să-i 
arăt domnului Armeanu o altă „cutie fermecată”. Poate că astfel 
o să-și amintească de limba maternă. De limba română. Domnul 
John Sandow se numește, de fapt, lon Armeanu și a făcut studii 
de istorie și arheologie. Cunoaște de minune limbajul cronicilor. 
Așa că a scris cu ușurință acel „testament” al vel-spătarului 
Novăceanu și i l-a vârât sub nas, ca original, lui Rowbeam, cu 
sprijinul cuiva, bineînţeles... 

Radulian aduse servieta. Din ea scoase becul cu fasung care 
se afla la masa de restituţie a inginerului Grecu. 


— Îl recunoști? întrebă Bota. E al dumitale. Aici, în fasung, se 
montează un aparat de fotografiat. Când învârți de 
întrerupătorul din fasung, se rotește și filmul și, în același timp, 
se deschide blenda. Și fotografia e gata. | l-ai dat soţiei dumitale 
să-l monteze deasupra hărţii întocmite de inginerul Grecu, 
pasămite să-i arate timbre fosforescente și stereoscopice. Cele 
două filme găsite în etui vor fi developate și vor constitui o 
probă... Pentru că sunt sigur că filmele sunt folosite dar au fost 
introduse în casete noi, iar „doamna” Armeanu le-a vârât în 
bagajul inginerului Grecu. 

— Nu veţi reuși nimic... Nu veți putea proba nimic, spuse John 
Sandow, cu gura crispată de ură. Sunt cetăţean străin și nu mă 
puteţi atinge. 

— Ușurel, ușurel, domnule Armeanu. Acuzaţiile nu se opresc 
aici. 

Bota se ridică, pentru a da mai multă importanţă cuvintelor 
pe care avea să le rostească. 

— Te acuz de crimă cu premeditare. Poţi să aparţii oricărei 
ţări. Crima e crimă și se pedepsește după legea noastră, fiind 
comisă aici, în România. Ai ucis un... călugăr. Și îţi voi face 
dovada. 

John Sandow-Armeanu izbucni în râs. 

— Cât privește presupusa comoară a lui Brâncoveanu, ar 
trebui să știi, domnule Armeanu, că pe lumea asta sunt comori 
care ucid! li ucid pe cei care vor să le fure, pentru că asemenea 
comori nu aparţin unuia singur. Bogăţiile pământului nostru ne 
aparţin numai nouă, iar aceste comori nu pot fi furate de 
nimeni, dar mai ales de transfugi ca dumneata! 


Ultima poveste 


Radulian și Negrea stăteau în braseria restaurantului „Ulciorul 
de aur” și-l așteptau pe maiorul Bota, care le dăduse întâlnire 
aici. 

— E formidabil maiorul, spuse Negrea. 

— Într-adevăr. E un maestru în meseria lui și, în plus, ei bine, 
îi plac „loviturile de teatru”. Acestea constituie deliciul său. Fără 
ele cred că tot ce realizează nu i-ar face nicio plăcere. Ele 
pigmentează totul. Și e fericit când reușește să te uluiască și să 
te... ducă de nas. Ca, de pildă, în substituirea lui Gheorghe 


Stoian cu Feleagă. L-a folosit pentru a preîntâmpina un atac 
direct. Feleagă era pregătit să acţioneze, iar camera de luat 
vederi să... înregistreze. Dar Armeanu a ales altă cale: pietricica 
otrăvită care a căzut fără prea mult zgomot pe podea, aruncată 
pe geam, o pietricică învelită într-o foiţă de amfetamina. 

— Cum de a bănuit-o pe Luci Armeanu? 

— Cred că... dar uite că a venit! Neva spune chiar el. 

Maiorul Bota înainta spre ei zâmbitor. Era zăpușeală și, de 
îndată ce se așeză, ceru să i se aducă bere. 

— Pariez că vorbeați despre „Cazul Poieni”. la spuneţi... 

— Tocmai vă admiram măiestria cu care... începu Negrea... 

— Ooo! Fără laude, tovarășe profesor! Nu spun că nu-mi plac, 
dar parcă nu sună bine. Accept cu mai multă plăcere să-mi 
puneţi întrebări. Cred că aveţi destule nelămuriri. 

— Cu carul, spuse Negrea. 

— De pildă? 

— În legătură cu acel călugăr. Cine a fost? 

Bota ridică din umeri. A 

— Habar n-am cine a fost. I| chema, după pașaport, Vitalie 
Boxas. Știu însă cu precizie un lucru: că n-a fost călugăr. 

— Cuum?! făcu, mirat, Negrea. 

— N-a fost călugăr, repetă Bota. Și mi-am dat seama că are... 
barbă falsă fiindcă... sub barba falsă crescuseră, după moartea 
lui - fenomen cunoscut, nu-i așa, Raduliene? - îi crescuseră 
perișori roșcaţi... 

— De aceea mi-aţi spus să privesc cu atenţie fața mortului, se 
miră Radulian. 

Bota sorbi din paharul cu bere. 

— Da. Era un fals călugăr. Fără îndoială, a fost complicele lui 
John Sandow-Armeanu. Mai mult ca sigur că acest complice l-a 
așteptat pe Stoian la ieșirea din întreprinderea de prospecţiuni 
geologice. Apoi s-a întâlnit cu Armeanu la peștera Polovragi. 
Acolo s-au răfuit... poate că Armeanu credea că Boxas nu vrea 
să-i dea filmul luat de la Stoian, poate din alt motiv... Boxas o fi 
alunecat, o fi fost lovit... Și și-a dat duhul. Expresia de pe chipul 
lui trăda uimire: nu se aștepta la atacul lui Armeanu-Sandow. 

— Acesta i-a luat apoi lucrurile, le-a cercetat, a scris pe un 
bileţel numărul de la seiful roșu și l-a vârât în pantalonii din 
valiza de voiaj, pe care a aruncat-o în Olteț, spuse Radulian. 

Bota aprobă. 


— Înainte însă de asta, și-a dat seama că pantofii săi erau 
foarte murdari și că lăsaseră urme în peșteră. Constatând că 
sunt tot marca Olympos, ca pantofii din valiza lui Boxas. A făcut 
schimb... 

— Numai că pantofii lui erau... ai lui Midiane, spuse Negrea, 
amintindu-și că îl văzuse pe Midiane în asemenea pantofi. 

— Da, John îi luase din... viteză, fiind amantul doamnei 
Midiane. Dormise probabil la aceasta - profesorul fiind plecat la 
București, fapt care l-a și disculpat, spuse Bota. Se încălţase 
deci cu pantofii soțului păcălit, apoi i-a schimbat cu cei din 
valiza mortului. Astfel ne-a vârât într-un veritabil labirint de 
ipoteze... 

— Probabil că tot Armeanu a scris acea scrisoare către 
ieromonahul Istafie... 

— Da. În termeni de hrisov și cu iz popesc. Era priceput. 
Făcuse studii de istorie și... De altfel. Istafie a găsit până la urmă 
plicul. Avea ştampila poștei din... București! Istafie vorbise de 
„prietenul” său de la Neamţ, adică cu... Luci Armeanu, când 
femeia vizitase, întâmplător, mănăstirea Horezu. Aceasta îi 
„vânduse” informaţiile soțului său. Ei, dar noi nu mai bem? 
Sporovăim și... atât? 

Ciocniră. Bota bău până la fund. Apoi își încrucișa braţele la 
piept. 

— Începe repriza a doua, spuse el, cu glasul unui șpicher de la 
un meci de box. Vă ascult. Intrebări. 

— Cum de aţi bănuit-o pe Luci Armeanu? întrebă Radulian. 

— Destul de simplu, mânzule! Bota se întoarse spre Negrea și 
îl lămuri: Eu îi zic „Mânzule” în amintirea primelor noastre 
anchete, când colegul dumitale de arheologie și istorie era un 
novice în meseria noastră. Azi știe multe, dar, uneori, se lasă 
pradă fanteziei, iar eu... îl încurajez s-o ia razna. Deci... cum am 
bănuit-o? Amintește-ţi ce spunea portarul Nicolae Balotă: i-a 
înșirat pe ultimii care au ieșit pe poartă în ziua când Tomescu a 
fost... adormit. 

— Dar n-a zis nimic de Luci Armeanu. 

— Ba da! l-a comunicat inginerului că băiatul lui era la poartă 
și „o aștepta pe doamna Luci”. Or. Asta se întâmpla după ora 
patru. Deci... doamna Luci nu ieșise! De aici am pornit, pas cu 
pas. Am fost la București, la adresa unde stătuse Luci Armeanu 
și mi s-a spus că soţul ei fugise din ţară cu câţiva ani în urmă... 


— A! De aceea ați spus că „unii soţi nu vin cu flori la 
aniversarea zilei de naștere a soţiei”, se lumină Radulian. 

— Da. Și-acum trecem pe tărâmul imaginaţiei, spuse Bota. 
Probabil că la ultima deplasare, în Grecia, Luci Armeanu s-a 
întâlnit cu soţul ei sau cu complicele acestuia. | s-a spus că va 
veni în ţară. Că îl interesează anumite lucruri: descoperirile 
arheologice și, mai ales, zăcămintele de melinită, acest minereu 
din care se scoate un metal mai preţios decât germaniul. Soțul 
ei, având altă cetăţenie, a venit. Luci i-a făcut jocul. 

Radulian interveni: 

— Îmi permiteţi: am impresia că numai până la un anumit 
punct. 

— Da. Probabil până ce a descoperit legătura John-Eveline 
Midiane. Asta era dovada că soțul ei n-o iubea, că fusese 
înșelată în dragostea ei. În seara „răfuielii” de pe stradă probabil 
că Luci l-a ameninţat că dă totul în vileag. Că n-o interesează să 
plece în străinătate cu unul ca el, că regretă ceea ce a făcut... 

— O căinţă târzie... 

— Totuși o căinţă, spuse Bota. Luci mai are încă o 
circumstanţă atenuantă: aseară, pe la ora unsprezece, a 
telefonat și a cerut să vorbească cu secţia de miliţie. A 
comunicat că are ceva de vorbit cu maiorul Bota. Deci, cu mine! 
Din păcate, n-am putut fi găsit, n-avea indicii precise unde 
lucrez... Și a intervenit răfuiala de la miezul nopţii. Noroc că 
Grigoraș era... pe fază. 

— Luci s-a mirat foarte mult că directorul general a susținut 
cu... ardoare plecarea ei la Milano. Nu știu ce mă face să cred că 
acest director general a fost „împins” de la spate de un... maior 
cunoscut nouă... 

Bota râse. : 

— M-ai prins cu ocaua mică. Intr-adevăr, eu l-am rugat s-o 
propună. Voiam să-i văd reacţiile, să „grăbesc” puţin lucrurile. 
Altfel, colonelul Pârvu, șeful nostru, putea avea impresia că 
vrem să ne facem un concediu de odihnă la Poieni, într-o zonă 
turistică ce merită toate laudele. Mulţumit? 

Radulian dădu din cap în semn că da. 

— Buun! Deci am lămurit moartea călugărului - nu știm cine 
e, dar, oricum, a fost înmormântat ca un veritabil ieromonah, 
după datina popilor. 

— Nu înţeleg însă ceva, tovarășe maior, interveni Negrea. De 


ce mi s-a dat acel ceas? 

Bota zâmbi a înţelegere: 

— Pentru că știa că ești coleg cu Radulian și voia să afle ce ne 
spui și ce discuţi. De aceea ţi-a cercetat și jurnalul pe care îl 
țineai. Să vadă ce scrii despre acel caz. Nu te-ai întrebat însă 
cine a fost la telefon când te-a anunţat Grigoraș să cobori în hol, 
iar el a rămas în camera dumitale, să-ţi „studieze” ceasul... 

— Știţi cumva, cine a sunat? întrebă Negrea, cu naivitate. 

— Nimeni, domnule profesor. Grigoraș, care era pe recepţie, 
cu un aparat de ascultare, a prins convorbirea dumitale cu 
Daisy. Asta însemna că în cameră exista un microemiţător. Ca 
să-l caute, a venit sus, te-a... expediat la telefon și... 
întâmplarea l-a ajutat, descoperind emițătorul în ceas. 

— A ascultat convorbirea mea cu domnișoara Midiane? 
întrebă Negrea, roșindu-se. 

— N-a facut-o intenţionat, te asigur. 

— Înţeleg, înţeleg, murmură Negrea. 

— Acum pricep de ce Cornelia zicea că „străinul” a înjurat 
pe... românește. Mda. În asemenea cazuri - când te lovești 
adică, așa cum s-a lovit John de ușa dulapului, pe întuneric, tragi 
o sudalmă pe limba ta, concluziona Radulian. 

— Și mai avea un cuvânt consacrat: „să crape”. L-a rostit de 
două ori la telefon. Amintește-ţi de avertismentul dat doctorului 
Micu... Ei, ș-acum putem încheia repriza a doua? întrebă în 
glumă Bota și ridică paharul plin cu bere. 

Radulian zâmbi admirativ. 

— Cred că nu mai e nevoie de repriza a treia, tovarășe maior. 
Totul e lămurit. lar dumneavoastră... „dumneavoastră ați 
acționat admirabil. Ca un adevărat... 

— Alo! Fii atent la cuvântul acela! Să nu zici „fachir” că-mi 
sare muștarul! râse Bota. Mai e totuși ceva neclar. Și asta face 
parte din ultima... repriză. Nu sunteți curioși să aflaţi ce e cu 
„Poiana ielelor”? De unde știa Armeanu și stăpânii lui de această 
poiană în care melinita prezintă program de... „dansuri... cu 
iele”? 

Cei doi îl priviră nedumeriți. Bota se scotoci la piept și scoase 
o tăietură de ziar. l-o întinse lui Radulian, cerându-i să citească 
cu glas tare... 

— „.„.Şi se află această poiană, la răsărit de mănăstirea 
Horezu...” Păi e cam ca în hrisov. Unde a apărut? In ce ziar? 


Bota își ţuguie buzele. 

— Așa se întâmplă când se publică reportaje literare fără să 
se dea atenţie faptului concret. Furat de... poezie, ziaristul a dat 
niște indicii asupra zăcământului de melinită, al doilea ca 
valoare din lume! Și-atunci, iată că au apărut... căutătorii de 
comori, ca alde Sandow-Armeanu, trimiși de cineva care a 
calculat totul foarte bine. Mergând până la înșelarea, cu bună 
știință, a bizantinologilor, publicând reportajul în revista editată 
de British Museum și celelalte... 

Bota privi peste capetele oamenilor care se aflau în 
restaurant. Respiră de câteva ori adânc, apoi murmură: 

— Nu v-aţi întrebat de unde bănuiam că va apărea John- 
Armeanu la aeroport?... Ei bine, după „accidentarea” Luciei 
Armeanu am fost sigur. Luci pusese în bagajele inginerului 
Grecu cele două filme. Armeanu știa că o va „elimina” în 
noaptea dinaintea plecării. Și-atunci cineva trebuia să ajungă la 
Roma, să-l intercepteze pe Grecu și să ia filmele pe care acesta 
le ducea fără să știe că le duce. 

— De ce nu le-a luat chiar Sandow-Armeanu? întrebă Negrea. 

— Era riscant. El putea fi bănuit. Pe Grecu nu-l bănuia însă 
nimeni... Ei, și cu asta, cred că putem încheia și actul al treilea. 

— Urmează epilogul, tovarășe maior, spuse Radulian. Ce titlu 
o să-i daţi acestui dosar? 

Ştia că lui Bota îi plăcea să le intituleze mai deosebit, 
„Afacerea cuneiformelor”, „Sfârșitul marelui preot”, „Ultimul 
viraj” „, Colierul Cleopatrei”, „Afacerea sesterților falși”, 
„Greşeala fatală” și altele, erau doar câteva din titlurile 
dosarelor sale. 

— Dumneata ce propui, Raduliene? 

— Să-i ziceţi „Comoara care poate ucide”? 

— Sună frumos dar... 

— Atunci „Comoara lui Brâncoveanu” sau „Comoara din 
Poiana ielelor”. 

— Poate. O să ne mai gândim. Ei, e timpul să mergem. 
Domnule Negrea, vă mulțumesc pentru sprijinul acordat. 

Bota repeta întocmai cuvintele pe care Negrea i le spusese 
când vizitase mănăstirea Polovragi. 

— Aveţi o memorie formidabilă, spuse Negrea, admirativ. 

— Începeţi iar cu laudele?!! 

Își luară rămas bun în strada. Negrea porni alene de-a lungul 


bulevardului. Trăise, în răstimp de două săptămâni, o aventură 
de neuitat. Ajungând în dreptul unui telefon public se opri să-i 
telefoneze Daisyei, la hotel. În ultima clipă se răzgândi însă. 

Ceva din umbra care o arunca imaginea lui John Sandow- 
Armeanu întinase parcă și relaţiile dintre el și domnișoara 
Midiane. 

